SunOnline: Story: #Aharenge hih a'nburaadhee - ep47\nއަހަރެންގެ ހިތް އަނބުރާދީ - 47\n10 މަސް2ހަފްތާ ކުރިން - 04 ސެޕްޓެމްބަރ 2017 12\n"ސަލްވާ. ވީ ނީޑް ޓު ޓޯކް...." ހައިކަލްގެ މޫނުމަތިން ތަފާތު އަސަރެއްނުފެނުނެވެ. އެދެލޮލަށް ބަލާފައިވެސް ޝުއޫރުތައް ތަރުޖަމާކުރުން ދަތްޗެވެ. ނަމަވެސް ސަލްވާގެ ހިތުގެ ކަނަކުން ބިރުވެރިކަމުގެ ސިގްނަލްދިނެވެ. ވަގުތުން ހަތަރެސްފައި ފިނިވެލައިފިއެވެ. ހާސްވީކަހަލަ ގޮތަކަށް ދެއަތް އުނގުޅަމުންގޮސް ސޯފާގައި އިށީންގޮތަށް ސަރުބަތުތަށިން އެތިފޮދެއް ބޯލީވެސް ހިކިފައިވާ އަރުތެރެ ތެންމާލުމަށެވެ. ހައިކަލްގެ އެ ޖުމްލައިގެ ވި ސީރިޔަސްކަމުން އެއީ އާދައިގެ ވާހަކައެއް ނޫންކަން ސަލްވާ ދެނެގަތެވެ. އެކަމަށް ތައްޔާރުވާން އޭނަ ޖެހޭނެއެވެ. ކޮންމެވެސް މީހަކު ބާރަށް ދޮރުގައި ތަޅައިގަތެވެ. ހީވީ ދޮރު ވައްޓާލަފާނެހެންނެވެ.\nދޮރުމަތީގައި ހުރި މެހެރީނާ ހާސްވެގެން ބިންމަތީގައި ފައި ހަރުވެސް ނުލައެވެ. ދެލޯ ފުރިގެން ކަރުނަތައް ބަންޑުންވަމުން ދިޔައިރު އޭނައަށް ރަގަޅަށް ވާހަކަވެސް ނުދެއްކެއެވެ.\n"ދޮ....ދޮންބޭ.....ދެއާސް އެން އެކްސިޑެންޓް....ޒެލް........."\n"ޒެލް ވީ ކޮންތާކު. ޒެލްއަށް ކިހިނެއްވީތަ؟ " ހައިކަލްގެ ހިތް ނުތަނަވަސްވެގެން ދިޔުމާއިއެކު މެހެރީނާގެ އަތުގެ ފަލަމަސްގަނޑުގައި ހިފެހެއްޓުނުލެއް ބާރުކަމުން އޭނަގެ ކޮނޑުހުޅުވެސް ލުއްސާލިހެން ހީވިއެވެ. ހިތާމައިގެ ކޮޅެއްނެތް ހިތާމައިގާ ރޮއިރޮއިހުރި މެހެރީނާއަށްވެސް ތަދު އިހުސާސްވެ އައްދިއްޔޯތް ކިޔާލެވިއްޖެއެވެ.\n"ވިޝާމް ޒެލް ސިޑިބަރިމަތިން ކޮށްޕާލީ. ޒެލް ޖެހުނުގޮތަށް މޫވް ނުކުރޭ..ވިޝާމް އެމްބިއުލެންސަށްވެސް ގުޅައިފި. ހެޑް އިންޖަރީއެއް ކަމަށް މާޒް ބުނި އަޑުއެހިން........."މެހެރީނާ އަތުގައި އަތް އުގުޅަން ހުރެ މިފަހަރު ތަފްސީލުދިނެވެ. ހައިކަލްގެ ފަހަތުގައި ހުރި ސަލްވާއަށް އެއަޑުއިވި މީހާ ގަނޑުވާގޮތްވިއެވެ. ވިޝާމް ހަމަ އެފަދަކަމެއް ކޮށްފާނެބާވައެވެ. މެހެރީނާފަދަ މީހަކު ކޮންމެފަދަ ވާހަކައެއްވެސް ހަދައިގެން ދައްކަފާނެއެވެ. ނަމަވެސް އެފަދަ ބޮޑު ތުހުމަތެއް ކަމަކާއި ނުލާ އަޅުވާނެހެން ހިޔެއްނުވެއެވެ. ވިޝާމް މޮޔަވީބާވައެވެ. އިރާދަކުރެވިއްޔާ މާ ބޮޑުކަމެއްނުވާނެއެވެ. ސަލްވާ ހިތާހިތުން ދުޢާކުރިއެވެ. ބޮލަށް އަނިޔާވި ވާހަކަ އަހާފައި ހައިކަލްގެ ހިތުގައި ބިރުވެރިކަމުގެ ފިނި ރާޅެއް ދުވެލިއެވެ. ސިކުންތުކޮޅަކަށްވެސް ލަސްވުމެއްނެތި ހައިކަލް ދުއްވައިގަތީ ސިޑިބަރިއާއި ދިމާލަށެވެ. އެންމެ ތިރީ ހަރުފަތާއި ހަމަޔަށް ދެވުނުއިރު އޭނަގެ މަންމަ ބައްޕަގެ ގައިގާ ބައްދާލައިގެން ހުރެ ރޮމުން ދާތަން ފެނުނެވެ. ޒައިތޫން ހައިކަލްއަށް ބަލައިލިއެވެ.\n"ދަރިފުޅާ. ޒެލްއެއް ނެތް......އެކުއްޖާ މަރާލައިފާ އޮތީ.."\nމަންމަގެ އެ މާޔޫސް ޖުމްލައިން ހައިކަލްގެ ހިތަށް ފުން އަސަރުތަކެއްކުރިޔަސް އޭނަ ހަމަޖެހެން މަސައްކަތްކުރިއެވެ. އެއާއިއެކު ދެން ހައިކަލްއަށް ބަލައިލެވުނީ ދޫލަމަތީގައި އޮތް އަޒަލްއަށެވެ. މާއިޒް އަޒަލްއަށް އެހީވާން މަސައްކަތްކުރިއިރު ވިޝާމް އިނީ ކުށްވެރިއެއްފަދައިން އިސްޖެހި މޫނުގައި އަތް އެޅިފައެވެ. މާއިޒް ހައިކަލް ކައިރީ ބުނީ އެމްބިއުލެންސްއަށް ގުޅައިފިކަމަށާއި އަޒަލްގެ މައިބަދައަށް ގެއްލުމެއްވެފައި ވެދާނެތީ ކާރުގައި ގެންދިޔުން ރަގަޅުނޫންކަމަށެވެ. އަޒަލްގެ މޫނަށް ހުދުކުލަވެރިވެ ނޭވާލާން އުދަގޫކަން ފާހަގަކުރެވުނެވެ. އެދެލޮލުގައި އެއްވެސް ދިރުމެއްނެތެވެ. ކަޅިވަނީ ހުއްޓެން ކައިރިވެފައެވެ. ޝަބްނަމްގެ މުތީތައް މަލަކަށް ފައިބާހެން އެދޮންމޫނުގައި މޫނުމަތީގައި ދާތިކިތައް ބަބުޅައެވެ. ހައިކަލް ކުޑަކަކޫމައްޗަށް ތިރިވިއިރު އޭނައަކީ ކުޅަދާނަ ޑޮކްޓަރެއްކަންވެސް ހަދާނެއްނެތެވެ. މާއިޒް ބުނި އެއްޗެއް މުޅިން ދޭހަވެސް ނުވިއެވެ. ހައިކަލްގެ ދެލޯ ފެންކަޅިވެގެން ދިޔައެވެ.\n"ޑޭޑް؟ " އަޒަލް ޔަގީންނުވެފައި ކަހަލަ ގޮތަކަށް ހައިކަލްގެ މޫނަށް ބަލަން އޮތެވެ. ހައިކަލް ވަކިކުރަން ނޭގިފައި އޮތްކަން ޔަގީނެވެ. ހައިކަލް އާއެކޭ ބުނުމާއިއެކު އަޒަލް އެ ގަނޑުފެންކޮޅެއްފަދަ އަތުން ހައިކަލްގެ އަތްތިލައިގާ ހިފަހައްޓާލިއެވެ. އެއަތުގައި އެއްވެސް ބާރެއްނެތެވެ. އަޒަލް ހީލިއެވެ. މަރުގެ ވޭނުގައިވެސް އޭނަގެ ލޯބިވާ ބައްޕައަށް ހިތްވަރުދޭން މަސައްކަތްކުރީ ގައިގާ އަޅަމުންދިޔަ ވޭންވެސް ހަދާން ނައްތާލާފައެވެ.\nހައިކަލް އެވަގުތު ހަދާންވީ ކޮންމެ ފަހަރަކު އަޒަލް އެގޮތަށް އޭނަ ފެނުމުން ޔަގީންނުވެ ހަމަ އެގޮތަށް ސުވާލުކުރާފަދަ ގޮތަކަށް ގޮވާކަމެވެ. ހައިކަލްއަށް އެއްޗެއް ވިސްނެންފެށީ އެހިނދުކޮޅުއެވެ.\n"ބީ ސްޓްރޯންގް. ލަވް ޔޫ ޑޭޑް........" އަޒަލްގެ ތުންފަތް ހަރަކާތްކުރިޔަސް އަޑުބޭރެއް ނުވިއެވެ.\n"ﷲ ބީ ވިތް ޔޫ........"އަޒަލް ދެލޯ މެރެން އުޅުނެވެ. ހައިކަލްގެ ދެލޮލުގައި ކަރުނަ ގިނަވެގެން ދިޔައީ އޭނަގެ ހުރިހާ ހިތްވަރެއް ނެތިކޮށްލާފައެވެ. އަޒަލްގެ ޚަބަރު ހުސްވަމުން ދިޔައިރުވެސް އޭނަ ހައިކަލްގެ ލޮލުން ކަރުނަ ފޮހެލަދީފައި އެދުނީ ނުރުއިމަށެވެ.\n"ޕްލީޒް ޒެލް ސްޓޭ ވިތް މީ.........." ހައިކަލް ހާސްކަމާއިއެކު އަޒަލްގެ ގައިގާ ހިފާފައި ކުޑަކޮށް ތަޅުވައިލިއެވެ. އަދި އަޒަލްގެ ބޯ ނަގާ އުނގުގައި ބޭއްވިއެވެ. އުމުރުދުވަހުވެސް އެފަދަ ގޮތަކަށް އެންމެންގެ ކުރިމަތީގައި ހައިކަލް މިގޮތަށް ކަރުނަ އޮއްސާފައެއްނެތެވެ. އޭރު ސަލްވާއާއި މެހެރީނާވެސް ސިޑިން ފައިބައިގެން އަތުވެއްޖެއެވެ. މެހެރީނާ ވަރުގަދަޔަށް ސަލްވާއަށް ދެލޯ އަޅާލުމުން ސަލްވާ އިސްޖެހިއެވެ. ބޭރަށްދާން ތައްޔާރުވެގެން ނިކުތް އާޒީން އަދި ލަވައެއްގެ ރާގު އަޅުވާލާފައި ސިޑިން ފޭބީ ދުވެލާފައި ކަހަލަ ގޮތަކަށެވެ. ތިރީގައި ހިނގި ހާދިސާގެ އެއްވެސް ހިލަމެއް އޭނައަކަށް ވެފައެއްނެތެވެ. އެންމެން އެއް ދިމާލަކަށް ބޮނޑިވެގެން ތިބިތަން ފެނިފައި އާޒީން އެންމެންގެ މޫނަށް ވަކިވަކިން ބަލައިލިއެވެ. ބައްޕަގެ ލޮލަށް ކަރުނަ އަންނާނީ ބޮޑުކަމެއްވެގެންނެވެ. އަޒަލްއަށް ކޮންމެވެސް ކަމެއްވެއްޖެއެވެ. ބޮޑުކަމެއްވެއްޖެއެވެ. އަޒަލް އޮތީ ދެލޯ މެރިފައެވެ. އާޒީންގެ ސިކުނޑިއަށް ވާންވެ ފަޅައިގެން ދިޔަފަދަ އިހުސާސެއްކުރެވުނެވެ.\n"ޒެލް........." އާޒީން ކަރުފަޅައިގެންދާހާ ބާރަށް ހަޅޭއްލަވައިގަތުމުން ފާރުތަކުގައި ޖެހި އެ އަޑު ގޭތެރޭގައި ގުގުމައިލިއެވެ. އެއަޑުއެހި ކޮންމެމީހެއްގެ ގައިން ހީބިހި ހަލުވާލާނެއެވެ. މެހެރީނާ ރޯންފެށިއެވެ. ރޮއިރޮއިހުރެ ވެގެން އުޅޭގޮތް ކިޔައިދިނުމުން ހިލަބުދެއްހެން އެސްފިޔަޖަހާލަން ނޭގި ހުރުމަށްފަހު ދެންފެނުނީ އާޒީން އަރިއަޅާލިތަނެވެ. މާއިޒް ހުޝިޔާރުކަމާއިއެކު ކުރިއަށް ޖެހިލާފައި ހިފެހެއްޓުމުން މާއިޒްގެ އަތުތެރެއަށް ޚަބަރުހުސްވެގެން ދެމުނީއެވެ.\nއޭރު އެމްބިއުލެންސްގެ ސައިރަންގެ އަޑުއިވެން ފެށިއެވެ. މިނިޓެއްނުވަނީސް ޕެރަމެޑިކް މީހުން އައިސް އަޒަލް ސްޓްރެޗާއަށް ލިއެވެ. ޝޮކެއްގެ ސަބަބުން ބަސްހުއްޓިފައި ހުރި ހައިކަލްގެ ސިކުނޑި ރަގަޅަށް މަސައްކަތްކުރަންފެށިއެވެ. އެންމެނަށް އަމުރުކުރީ އަވަސްކުރުމަށެވެ. ގެއްލެމުންދާ އެންމެ ސިކުންތުކޮޅަކީވެސް ވަރަށް އަގުހުރި އެއްޗެކެވެ.\nއަޒަލް ސީޓީ ސްކޭން ހަދާފައި ވަގުތުން ތިއޭޓަރަށް ވެއްދިއެވެ. ހައިކަލްއާއި އޭނައާއިއެކު މަސައްކަތްކުރާ ސީނިއާ ޑޮކްޓަރުންނާއި ޓީމް އަޒަލްގެ ފުރާނަ ސަލާމަތްކުރަން މަސައްކަތްކުރިއެވެ. އިމަޖެންސީކޮށް އޮޕަރޭޝަންކޮށް ސިކުނޑިއަށް އެޅެމުންދާ ލޭ ހުއްޓުވަން އުޅެނިކޮށް އަޒަލް ކާޑިއެކް އެރެސްޓަކަށް ދިޔައެވެ. ލޯބިވާ ދަރިފުޅުގެ ހަޔާތުގެ ބައްތި ނިވެމުންދާތަން ފެނި ހައިކަލްގެ ހިތް ފަޅިފަޅިވެގެންދިޔައެވެ. އެވަރުންވެސް އެންމެފަހުގެ ނޭވަޔާއި ހަމަޔަށް އޭނައަށް ކުރެވުނު މަސައްކަތެއްކުރަން ހައިކަލް އުޅުނީ އަވަދިނެތިއެވެ.\nހަގީގަތުގައި އަޒަލްއަށްޓަކާ ދެން ކޮށްދެވޭނެކަމަކީ އެކަނި ދުޢާކުރުމެވެ. އޮޕަރޭޝަންކޮށްގެން އެތައް ބަޔެއްގެ ފުރާނަ ސަލާމަތްކޮށްދީފައިވާއިރު މިއަދު ހައިކަލްވަނީ އޭނަގެ ދަރިފުޅު ސަލާމަތްކުރަން ނުކުޅެދިފައެވެ. ފުރާނަފަދަ ލޯބިވާ ދަރިފުޅުގެ އަތުގައި ހިފެހެއްޓިގޮތަށް ކަރުނަ އޮއްސުން ފިޔަވާ މިއަދު އިތުރު އެއްވެސް އެހީއެއް ވެވޭކަށްނެތެވެ. އެވަގުތު އިހުސާސްކުރެވުނީ އިންތިހާ ދަރަޖައިގެ ކުށްވެރިކަމެވެ. ރައުދާގެ ވާހަކަތައް ކަންފަތުގައި ގުގުމިއެވެ. އަޒަލް ބަލިކަމަށާއި އެހީވާން އެދި ރައުދާ ފޮނުވި މެސެޖްތަކެވެ. ހައިކަލްއަށް އޭރު އަޒަލް ބަލިމީހެއްގެ ގޮތުގައި ނުދެކެވުނެވެ. އަޒަލް ބޮލުގައި ރިއްސުމުން ނެގުނީ އެންމެ އާދައިގެ ކޮށެވެ. ޑޮކްޓަރަކަށްވެ ހުރެ ދަރިފުޅާއިމެދު ފަރުވާކުޑަކޮށްލެވުނީއެވެ. ކުރިން އެނގުނުނަމަ އަޒަލްގެ ފުރާނަ ސަލާމަތްކުރެވުނީހެވެ. ބަލައިގެން އުޅެވުނީހެނެވެ. ޓޮކްސިންއިން އިބުރަތެއް ހޯދުނުނަމައެވެ. އެއީ ވާހަކައެކެވެ. އޭގައި ބަތަލަކަށް ހުރި ޑޮކްޓަރުވެސް ދަރިފުޅާއިމެދު ފަރުވާކުޑަކޮށްލީއެވެ. އާޚިރު ނަތީޖާއަކީ ދަރިފުޅު އަބަދަށްޓަކާ ދުނިޔެއާއި ވަކިވެގެން ދިޔުމެވެ. އޭނައަށްވެސް ކުރިން ފިޔަވަޅު އެޅުނުނަމައެވެ. ރައުދާގެ ވާހަކަތައް ސީރިޔަސްކޮށް ނެގުނުނަމައެވެ. އަޒަލްއަށް އައި ބަދަލުތައް ފާހަގަކުރެވުނުނަމައެވެ. މީހުން ވަކިކުރަން ނޭގޭކަމާއިމެދު ޝައްކެއްވުމުންވެސް އޭނައަށް އެކަންވެސް ހަދާނުން ފޮހެވުނީއެވެ. ނަމަވެސް މިހާރު ވަގުތު ފާއިތުވެއްޖެއެވެ. ދެން އަޒަލް ސަލާމަތްވާނީ މުއުޖިޒާތަކުންނެވެ.\nހައިކަލް ސީސީޔޫއިން ނުކުތްތަން ފެނިފާ ވިޝާމް ކައިރިއަށް ހުއްޓުނެވެ. އޭރު މެހެރީނާ އޭނަ އަޒަލް ކޮށްޕާލިއޭ ކިޔައިގެން ހައިކަލް ކައިރީ ވާހަކަދައްކާފައި ވާކަމެއް ވިޝާމްއަކަށް ނޭގުނެވެ. ވިޝާމް ބޭނުންވީ އަޒަލް މިހުރިހާ ދުވަހު ފޮރުވައިގެން ހުރި ސިއްރެއް ހާމަކުރުމަށެވެ. އަޒަލްގެ ފޭސްބްލައިންޑްނެސް ހުރި ވާހަކަ ބުނުމަށެވެ.\n"ޑޮކްޓަރ ހައިކަލް. އައިމް ސޮރީ............" ވިޝާމް އެއްޗެކޭ ބުނަން މަސައްކަތްކުރިއެވެ.\nހައިކަލް ހިތްހަލާކުވެފައި ހުއްޓާ އަދި ވިޝާމް ފެނުމުން އެ އިހުސާސްތައް ރުޅިވެރިކަން ޚިޔާރުކުރިއެވެ. ހައިކަލްގެ ހިތަށް އެވަގުތުކޮޅު އެއްފަހަރާ އެތައް އެއްޗެއް އެރިއެވެ. ސަލްވާއާއި ރައްޓެހިވެގެން އުޅެފައި އަދި އެވަރުން ނުފުދިގެން އަޒަލްގެ ފުރާނަ ދުއްވާލާފައި އޭނަގެ ކައިރިން މާފަށްވެސް އެދޭކަށް ޖެހިލުމެއްނުވިއެވެ. މިއީ އޭނަގެ ދަރިފުޅުގެ ގާތިލެވެ. އެކުއްޖާ މަރާއި ހަގުރާމަކުރަމުން ދިޔުމުގެ އަސްލަކީ މިއީއެވެ. މިވަރުގެ މީހެއްގެ ކެރޭކަމެވެ. ލަދެއްވެސް ނުގަނެ މާފަށް އެދުނީއެވެ. އޭނަ ދުވަހަކުވެސް ވިޝާމްއަށް މާފެއްނުކުރާނެއެވެ.\n"އިނަފް. އިތުރަށް އެންމެ ލަފުޒެއްވެސް އަހާކަށް ބޭނުމެއްނޫން..........." ހައިކަލް ހަރުކަށިކަމާއިއެކު އެހެން ބުނެފާ ދާން ހިނގައިގަތުމުން ވިޝާމް ހުރީ އިސްޖެހިފައެވެ. އެންމެންގެ ކުރިމަތީގައި ހައިކަލް އެގޮތަށް ވާހަކަދެއްކުމުން ވިޝާމްއަށް މިއަދު ކިތަންމެ ވަރަކަށްވެސް އުދަގޫވެއްޖެއެވެ. އެކަމަކު އެއީ އެކަން ވާނެގޮތްކަމަށް ގަބޫލުކުރެވުނެވެ. އޭނައަކީ ހައިކަލްގެ ކުށްވެރިޔާއެވެ. ވިޝާމް ބޭނުންވީ އެކަނިވެރިވެލާށެވެ.\nސީސީޔޫ ލައުންޖްގައި އާއިލާގެ އެތައްބަޔަކު އެއްވެފައި ތިބިއިރު އެންމެންގެ ދެލޯވަނީ ފެންކަޅިވެފައެވެ. ސަލްވާ އެންމެފަހަތު ގޮނޑިބަރީގައި އިންދާ މެހެރީނާ ގޮސް ސަލްވާގެ އިސްއުފުލައިލިއެވެ. އެދެލޯ ކަރުނުން ފުރިފައިވާތަން ފެނުމުން އަދި މެހެރީނާ އަނދައިގަތެވެ.\n"މިހިރަ ނުލަފާ އަންހެނާ ކޮންކަހަލަ ކިނބޫ ކަރުނައެއް ތިއޮއްސަނީ؟ ކަލެއާއި ކަލޭގެ ލޯބިވެރިޔާ ބައިވެރިގެން އަޒަލް ދުނިޔެއިން ނައްތާލަން ރޭވީ. އަދި ހިތް ނުފުރިގެން ތިއިނީ އަޒަލް މަރުގެ ޚަބަރު ނުލިބޭތީހެން ހީވެއްޖެ. ސުންޕާ އަންހެނެއް. ރޯޒްމެހެލްއަށް ވަންފަހުން މުޅިންވެސް ދެރަކަންތައް ވީ. މުޅިގެ ފަޅުކޮށް އެންމެން ނައްތާލާފައި މި ސިހުރުވެރިޔާ ނުކުންނާނީ. މިތަނުން ނުކުމެގެން ދޭ.........." މެހެރީނާ ސަލްވާގެ މޫނު ފޮތިކޮޅު ދަމައިގަތެވެ. އެންމެން އެނބުރިއނބުރިފައި ބަލަންފެށިއެވެ. މާއިޒްއަށް އެމަންޒަރު ފެނުމުން ތެދުވެގެން އައިގޮތަށް މެހެރީނާ ދުރުކުރަން މަސައްކަތްކުރިއެވެ.\n"މާއިޒް. އަހަރެން ބަލަން ހުއްޓާ ވިޝާމް އަޒަލް ކޮށްޕާލީ. ފާޑެއްގެ ޒުވާބެއްކޮށްފައި. ވިޝާމް އަޒަލްއާއި އިނީ ލޯތްބަކުންނޫން. ހީ ޔޫޒްޑް ހާ.. އެކުއްޖާއަށް އަނިޔާކޮށް ރޭޕްކޮށްފައި އެންމެފަހުން މަރާލަންވެގެން ގަސްތުގައި ކޮށްޕާލީ. މާއިޒްވެސް ކޮންމެހެން މީނަގެ ސަލާމަތަށް އަންނާނެކަމެއް ނެތް............"\nއާޒީންވެސް ރޮއިރޮއިހުރެ ބުނީ މެހެރީނާ ދައްތަ ބުނީ ހަގީގަތެއް ކަމުގައެވެ. އަޒަލްވެސްވަނީ އެވާހަކަ އާޒީންއާއި ހިއްސާކޮށްފައި ކަމުގައެވެ. ވިޝާމް އެގެއަށް އައީ އެހެން ބޭނުމަކުއެވެ. ލޯބިވެރިޔާ ހޯދަންވެގެންނެވެ. އެންމެފަހުން ވިޝާމް އަޒަލް މަގުން އެއްފަރާތްކޮށްލީއެވެ. ކޮންފަދަ އަނިޔާވެރި އިންސާނެއްހެއްޔެވެ؟ ރީތި ސިފައިގާ ތިބި ދެ ގާތިލުންނެވެ. އެންމެންގެ ނަފްރަތުގެ އަމާޒުފަތްގަނޑަކަށްވި ސަލްވާ ހުރީ ކުރާނެކަމެއް ނޭގިފައެވެ. އޭނައަށް ރޮވެމުން ދިޔައެވެ. މެހެރީނާ އަދި މޫނު ފޮތިކޮޅު ނަގައިގެންވެސް ހިތްހަމައެއް ނުޖެހުނެވެ. ބުރުގާވެސް ދަމައިގެންފިއެވެ. ކަޅުހެދުމުގެ ކަރުވަޅަށް ދަމާފައި ދަމައިގަތުމުން ސަލްވާ ދެލޯ ބޮޑުވެފައި މެހެރީނާގެ އަތުގައި ހިފަހައްޓަން އުޅުނެވެ. އެންމެގެ ތެރޭގައި އޭނަ އޮރިޔާންކުރަން މެހެރީނާ އުޅޭފަދައެވެ. އެއާއިލާގައި ޒުވާން ފިރިހެނުން އެބަތިއްބެވެ. ރާއްޖޭގެ ޒުވާން ނާއިބު ރައީސްވެސް އެބައިންނެވިއެވެ. އެއީ ޒައިތޫންގެ އެއްބަނޑު އެއްބަފާ މީހެއްގެ ދަރިއެކެވެ. މޫނު ބުރުގާ އަޅާ ކުއްޖަކާއި ދޭތެރޭގައި އެހާ އިހާނެތިކޮށް ކަންތައް ކުރާއިރު އެހެންމީހުން މަޑުން މިތިބެނީ ކީއްވެހެއްޔެވެ؟\n"މާތްމީހަކަށްވެގެން ތިކަހަލަ މާތް ހެދުމުގެ އަގު ވައްޓާލަން ކަލޭ އުޅޭނެކަމެއްނެތް. ތިކަހަލަ މުޑުދާރު މީހުންގެ ސަބަބުންނޭ ތިހެދުން ލައިގެން އުޅޭ ރަގަޅުމީހުންނަށްވެސް މަލާމާތް ރައްދުކުރަންޖެހެނީ. އަޒަލް މަރާއި ހަގުރާމަކޮށްކޮށް އޮތްއިރު އަދި ލަދެއްނުގަނޭ މިތަނަށް އައިސް އިންނާކަށް. ކަލޭ މިތަނުން ދާން އުޅޭ....." މެހެރީނާ ސަލްވާ ގޮނޑިން ދަމާ ތެދުކޮށްލާފައި ދުރަށް ކޮށްޕާލުމާއިއެކު އެވަގުތު އެތަނަށް ވަން ވިޝާމްއަށް އެމަންޒަރުފެނި ލޭކެކޭގޮތްވިއެވެ. ސިގްރެޓެއް ބޯލަން ބޭރަށް ނުކުމެފާ އައިއިރު އަދި މެހެރީނާ މިއުޅެނީ ސަލްވާގެ ގަޔަށް އަތްލައިގެންނެވެ. އެހެންމީހުން ތިބީ ހިތްވަރުދޭށެވެ. މާއިޒްވެސް ހަށަން ބަދެލައިގެން ދެބުމަގޮށްޖަހާލައިގެންނެވެ. ސަލްވާ ރޮއިރޮއިހުރިތަން ފެނުމުން ވިޝާމްގެ ހިތަށް ކުޅަދާނަވާނީ ކިހިނެއްހެއްޔެވެ. އޭނައަށް އަމިއްލަ ނަފުސަށް ބާރެއް ނުފޯރުވުނެވެ. އެދިޔަ ބާރުމިނުގައިގޮސް ގޮށްމުށްކަވާފައި މެހެރީނާގެ މޫނުގައި އެތިފަހަރެއް އެޅިގޮތަށް ލޭ އޮހޮރުވާލައިފިއެވެ. އަދި ސަލްވާގެ ބުރުގާއާއި މޫނުފޮތިކޮޅު ނަގާ ދިއްކޮށްލިގޮތުން އެންމެންގެ ސުވާލުތަކަށް ޖަވާބުލިބިއްޖެއެވެ. ސަލްވާއާއި ވިޝާމްގެ ގުޅުން އޮތްކަން ވިޝާމް ހާމަކޮށްދީފިއެވެ.\n"ދެން ސަލްވާގެ ގައިގާ އިނގިލިކުރިވެސް ޖައްސާނުލާތި. ހަތަރެސްފައި ބިންދާލާނަން. ހުވާކޮށްފައި މިބުނީ.........." ވިޝާމް އިންޒާރުކުރިއެވެ.\n"އެންމެނަށް ފެނިއްޖެއެއްނު މި ފިރިހެނާގެ ކަޅު ފަރާތް. މާ ޗާމިންވެގެން އަޒަލް ހައްލާލިއިރު ދޮންބެއަކަށްވެސް ނޭގުނު. ޒެލްގެ ފިރިޔަކަށް ވުމުން އޭނަގެ ލޯބިވެރިޔާގެ ހިޔަނިހެން އުޅެވޭނީ. ކުޑަ ކުޑަ އަންހެންކުއްޖަކު ހައްލާލައިގެން އުޅެފަ އެންމެފަހުން އަދި މަރާނުލިނަމަ............." މެހެރީނާ ބުމަމަތީގައި އަތްއަޅައިގެން ހުރެ އަދި ގަސްތުގައި ބާރުބާރަށް ރޯންފެށިއެވެ.\n"ސިކިއުރިޓީއިންނަށް ގޮވާ..." މެހެރީނާ އަމުރުކުރިއެވެ. މާއިޒް ވިޝާމްގެ ކޮނޑުގައި ހިފަހައްޓާފައި އެތަނުން ދުރަށް ގެންދަންއުޅުނެވެ. ވިޝާމް ޖަޒުބާތުގައި ޖެހިފައި ހުރިވަރުން އަތުންފައިން ގޯހެއް ހަދާފާނެކަމާއިމެދު ޝައްކެވެ. އޭނަގެ ހިތުގައި ވިޝާމްއަށްޓަކާ އޮތް ލޯތްބާއި ކުލުނުގެ ސަބަބުން ވިޝާމް ކުރާ ކުށެއް އެހާ ފަސޭހައިން ނުވެސް ފެނުނެވެ. އަޒަލްއާއި ދެމީހުން މައްސަލައެއްޖެހިގެން ކޮށްޕާލީ ބާވައޭ ހިތަށް އެރިޔަސް މެހެރީނާގެ ފަރާތުން އިވުނު ވާހަކަތައް އޭނަ ގަބޫލެއްވެސް ނުކުރެއެވެ. އޭނަ ގަބޫލުކުރާނީ ވިޝާމް ދުލުން އެއްބަސްވުމުންނެވެ.\n"ކިތަންމެ ޝާހީ ވިޔަސް އެހެންމީހުންގެވެސް އިއްޒަތާއި އަބުރެއްވޭ. ސަލްވާއާއިމެދު ކަލޭ ހިތަށް އެރިގޮތަކަށް ހަދާއިރު މަށެއް ހިމޭނުން ދެކޭކަށް ނުހުންނާނަން......"\nސަލްވާ ބުރުގާ އަޅައިގެން އަވަސްވެގަތީ އެތަނުން ދުރަށް ދާށެވެ. ދާނީ ވަކި ކޮންތާކަށް ހެއްޔެވެ؟ އޭނައަކީ ހައިކަލްގެ ބެލުމުގެ ދަށުގައިވާ މީހެކެވެ. އޭނައާއިމެދު ގޮތެއް ނިންމާނީ ހައިކަލްއެވެ. މެހެރީނާއެއް ނޫނެވެ. ދެފިކުރުގައި ހުރެފައިވެސް ސަލްވާ ދިޔައީ ރޯޒްމެހެލްއަށެވެ.\nރައުދާއަށް އަޒަލްގެ ހާލު އެގުނީ އެކުވެރިންތަކާއިއެކު ބާޒާރުކޮށްލަން ޕެރިހުގައި ހުއްޓައެވެ. އޭނަ ވަގުތުން ދަތުރު ކުރުކޮށްލާފައި މާލެއައިސް އަޒަލް ދެކެން ކްރިޓިކަލް ކެއަރ ޔުނިޓަށް ވަނެވެ. އަޒަލް ވެންޓިލޭޓަރުގައި އޮތްތަން ފެނުމާއިއެކު ޚަބަރުހުސްވެގެން އެތަނަށް ދެމިއްޖެއެވެ. އޭނައަށް އިމަޖެންސީގައި ފަރުވާދޭންފެށުމުން ލޯ ހުޅުވާލާފައި އަޒަލްއަށް ގޮވާ ރޯންފެށިއެވެ.\nސަލްވާ ކޮޓަރިއަށްވަދެފައި ވުޟޫކޮށްލައިގެން ދެރަކުއަތް ނަމާދެއްކުރިއެވެ. ސަޖިދައަށް ތިރިވިގޮތަށް ސަލްވާގެ ލޮލުގައި ގިނަވެފައިވާ ކަރުނަތައް އޮބިނޯވެގެން އޮހިގަތެވެ.\n"ޔާ ﷲ. ޔާ ރަހުމާން. ޔާ ރަހީމް......" ތަކުރާރުކޮށް ހެއްދެވިފަރާތުގެ އިސްމުފުޅު ކީއިރުވެސް ސަލްވާގެ ހިތަކަށް އެހެން އިތުރު އެއްޗެއް ނައެވެ. ހިތް ކުދިކުދިވެފައިވާވަރުން ދުޢާކުރަންވެގެން ސަޖިދައަށް ތިރިވީއިރުވެސް ލަފުޒުތަކެއްގެ ސިފައިގާ ހިތަކަށް ނުގެނެވުނެވެ. އެތައް އިރެއްވާންދެނެ ރޮއިފާ ސަލްވާ ތެދުވެ ދެއަތް މައްޗަށް ނަގައިގެން ދުޢާކުރަންފެށީ މަޑުމޮޅިކަމާއިއެކުގައެވެ. ފުރަތަމަވެސް ރަސޫލާ ސައްލައްﷲ އަލައިހި ވަސައްލަމްއަށް ސަލްވާތްކިޔަވާ އާލުންނާއި އަސްހާބުންނަށް ރަހުމަތްލެއްވުމަށް ދުޢާކުރިއެވެ.\n"ޔާ ﷲ. އިބަރަސްކަލާނގެއީ ދުޢާ އައްސަވާ ޝިފާ ދެއްވާ ކުޅަދުންވަންތަ ރަސްކަލާނގެ. އަޒަލްއަށް ޝިފާދެއްވާދޭވެ. އިބަސުވާމީންގެ ރަހުމަތް އޮއްސަވާ އެ ބަލިން ސަލާމަތްކުރައްވާދޭވެ. އަޒަލްގެ އުމުރު ދިގުކުރައްވާ މިއަޅާގެ އުމުރުގެ ބާކީ އޮތްބައިވެސް އަޒަލްއަށް ދެއްވާދޭވެ. އަދި މިއަޅާގެ ފިރިމީހާއަށް ކެތްތެރިކަން ދެއްވާދޭވެ............." ސަލްވާ އާދޭހާއިއެކު ތަކުރާރުކޮށް ދެންނެވީ އަޒަލްއަށް ޝިފާ ދެއްވުމަށެވެ. އޭނައަށް ލިބުނު އަނިޔާތައް އެއްފަރާތްކޮށްލާފައި މިވަގުތު ސަލްވާގެ ހުރިހާވެސް ދުޢާއެއްވީ އަޒަލްއާއި އެކުގައެވެ. އަޒަލް ބަލިކަމާއި އުއްމީދެއްނެތް ވާހަކަ ތުންތުންމަތިން އިވުމުން ސަލްވާގެ ހިތް ކުދިކުދިވިއެވެ. އެތާގައި އިނދެގެންވެސް ސަލްވާ ހިތުން ދުޢާކުރި އަދަދެއްވެސް ނޭގެއެވެ. މެހެރީނާގެ ސަބަބުން ހޮސްޕިޓަލް ދޫކޮށްލާފައި ގެއަށް އައިކަމުގައިވިޔަސް އޭނަގެ ހިތްވީ ހޮސްޕިޓަލުގައެވެ. އަޒަލްއަށް ރަގަޅުވާނެކަމަށް އޭނަ އުއްމީދު ދޫކޮށެއްނުލައެވެ.\nއަޒަލްގެ ހާލު ފަހަރަކަށްވުރެ ފަހަރެއް ދަށަށް ދިޔައެވެ. ހައިކަލްއަށްވެސް ޔަގީނެވެ. އޭނަގެ އަޒަލް ދެން ދުނިޔެއަށް ލޯ ހުޅުވައިލާނީ މުއުޖިޒާތަކުންނެވެ. އެންމެންހެން އަޒަލްއަށް ވަދާއީ ސަލާމްކުރަން އެތަނަށް ވަންނަމުން ދިޔައިރު ސަލްވާ ނުފެނުމުން ހައިކަލް ނުކުމެ ބަލައިލިއެވެ. ފެންނަން ނެތުމުން މާއިޒްއަށް ގޮވާފައި އެހިއެވެ. މާއިޒް ބުނީ ސަލްވާ ދިޔައީ ގެއަށް ކަމުގައެވެ. ހައިކަލް ސަލްވާއަށް ގުޅިއެވެ. ފޯނެއްނުނެގިއެވެ.\n"މިއީ ޒެލްގެ ލާސްޓް މޯމެންޓްސް. ކީއްވެ ސަލްވާ ތިހެން ހަދަންވީ؟ " ހައިކަލްގެ ހިތުގައި ޝަކުވާ އުފެދުނެވެ.\nމެހެރީނާ "ރޯޒްމެހެލް"އަށް އައިސް އޭނަގެ ކޮޅަށް ހުރިހާ ކަމެއް ބުރަވާގޮތަށް އަޒަލްގެ ކޮޓަރިއަށް އޭނަ ވަގަށްނެގި މުހިއްމު ޑައިރީތަކާއި ސިޓީތައް ލިއެވެ. ހައިކަލް ހަމަޔަކަށް އެޅި ކޮޓަރީގެ ދޮރު ހުޅުވަންދެން މިތަން ބަހައްޓާނީ ތަޅުލާފައެވެ. ހައިކަލް އަންނަންވާއިރަށް ހުރިހާ އެއްޗެއް ފެނި އަޒަލް މަރުވެގެން ދިޔައީ މިކަންތައްގަނޑު އެނގިގެން ކަމަށް ހީކުރާނެއެވެ. އޭރުން ސަލްވާ މިގެއިން ދިޔުމަށް އޭނަ ރޭވި ޕްލޭންތަކަށް އުފާވެރި ނިމުމެއް އަންނާނެއެވެ. އަޒަލްއަށް ހުރިހާކަމެއް އެނގިގެން އެންމެނަށް ލިޔެފައި ހުރި ސިޓީތައް މެހެރީނާ ނަގާ ފޮރުވިއެވެ.\n"ޒެލްވެސް ކުރާކަންތައް. ޒެލްވެސް އެޖެންޓެއްފަދަ. އަހަރެންގެ ރޫމަށްވަދެ ހުރިހާ އެއްޗެހި ހޭވީމަ ޒެލްއަށް ސަލްވާގެ ކުށެއްނެތްކަން އެނގުނީ. އަދި ސަލްވާގެ ދަރިފުޅު އެބޯޓްކުރަން އަހަންނާއި ރައުދާ ޕިލްސްދިންކަންވެސް ޒެލްއަށް އެއޮތީ އެނގިފައި. އަދި ޒެލް މަރުވަމުންވެސް ދޮންބެއަށް ސިޓީ ލިޔެ ވަސިއްޔަތްއެކުރީ ސަލްވާއާއިއެކު އުޅުމަށް. އޭނަގެ ފުރާނަވެސް އުފަލުގައި ހުންނާނީ އޭރުންކަމުގައި ޒެލް ބުނާއިރު މިއީ އެކަށީގެންވާކަމެއްތަ؟ ޒެލް ކޮންފަދަ މޮޔަ...ޒެލްއަކަށް ނޭގޭނެ އެކަހަލަ ރާއްޖެތެރޭގެ ގަމާރުންނަށް ޝާހީ ލެޔާއި ގުޅިގެން އުޅުމަކީ އަހަރެމެންނަށް ކެތްނުކުރެވޭނެކަމެއްކަން. ސަލްވާ ހަމަ ޖެހޭނީ މިގެއިން ދާން. ވިޝާމްއާއި ދެމީހުން އިނދެގެން ދިޔައީމަ ވީއެއްނޫންތަ؟ އަހަންނަށް ހެޔޮ އެދެމީހުން ކޮންމެ ގަނޑެއް ގަތަސް..ޒެލްގެ ސިޓީތައް ނުފެނުނުނަމަ ދެންވެސް ސަލްވާ ކިޔާ ހުވަނި މިގޭތެރެއިން ފިލައިގެނެއްނުދާނެ. ނަސީބެއް ޒެލްގެ ކޮޓަރި ބަލައިލެވުނުކަން........." މެހެރީނާ ހުރިހާ މަސައްކަތެއްކޮށްލާފައި ކޮޓަރި ތަޅުލުމަށްފަހު ދެލޯ ފޮހެލިއެވެ.\n"ސޮރީ ޒެލް ސްވީޓްހާޓް......." މެހެރީނާ މާފަށް އެދުނެވެ.\nއަޒަލްގެ ސިކުނޑި މަރުވުމަށްފަހުވެސް ވެންޓިލޭޓަރުގެ އެހީގައި ނޭވާލިއެއްކަމަކު އޭނަގެ ހުރިހާ ގުނަވަނެއް ދިޔައީ ފެއިލްވަމުންނެވެ. ހައިކަލް ކެއުމެއް ބުއިމެއްނެތި ހަތަރުދަމު އިންނަނީ އަޒަލްގެ ކައިރީގައެވެ. ލޮލުން ކަރުނަ ނަޔަސް އޭނަގެ ހިތްހަލާކުވެފައިވާ ވަރު ބަލައިލި ކޮންމެމީހަކަށް ފެންނާނެއެވެ. އަޒަލްގެ އަތުގައި ހިފަހައްޓާލައިގެން އިންދާ އާޒީން އަދި ހައިކަލްގެ ކޮނޑުގައި ބޯއަޅައިގެން ރޯންފެށިއެވެ.\n"ޑޭޑް. ޕްލީޒް ޑޫ ސަމްތިން. ޑޯންޓް ލެޓް ހާ ޑައި. ޕްލީޒް. ކިހިނެއް ޒެލްއައި ނުލާ އުޅޭނީ؟ އަޅުގަނޑަށް މިހިތާމައަށް ކެތްނުވާނެ......." އާޒީން ރޮއިރޮއި ދެލޯވަނީ ދުޅަވެފައެވެ. އެދެބަފައިން އެގޮތަށް ތިބި މަންޒަރު ފެނުނު ކޮންމެ މީހަކަށް އަސަރުކުރިއެވެ. އެއާއިލާއަށް އަޒަލް ނެތުމުން ލިބޭނެ ފުން ހިތާމަތައް އިހުސާސްނުކުރެވޭ ޑޮކްޓަރެއް ނަރުހެއް އަދި މުވައްޒަފެއްވެސް އެތާކު ނެތެވެ. އެންމެން ތިބީ ނެގިމަޑުވެފައެވެ. އެންމެން އިހުތިރާމްކުރާ އެހާ ރަގަޅު ޑޮކްޓަރެއްގެ ދަރިއަކު އެގޮތަށް ނިމިގެންދާތަން ދުށުމަކީ އެއްވެސް މީހަކު ބޭނުންވާނެ ކަމެއްނޫނެވެ. ނަމަވެސް ދުނިޔެއަށް އައުމަށްފަހު ކޮންމެ ފުރާނައަކަށްވެސް ނިމުންވެއެވެ. ވިހޭގޮތަށް މަރުވެސް ވާނެއެވެ. މަރުގެ ވަގުތު ޖެހުމުން ލަހެއް ފަހެއްނުވާނެއެވެ.\nހައިކަލް އަޒަލްގެ އަތުގައި ހިފަހައްޓާލައިގެން އިންދާ ކުއްލިއަކަށް ޚިޔާލުގެ ލޯގަނޑަށް އެރީ މާޒީގެ ދުވަހެކެވެ. އޭރު އަޒަލް ވަރަށް ކުޑައެވެ. ހައިކަލް އަޒަލް ގޮވައިގެން ދިޔައީ އަޒަލްގެ ކްލާސްމޭޓަކަށް ޒިޔާރަތްކުރާށެވެ. އެކުއްޖާ އޭރު އޮތީ ވެންޓިލޭޓްކޮށްފައެވެ. އަޒަލް ބިރުންގޮސް ހައިކަލްގެ އަތުގައި ހިފެހެއްޓިގޮތަށް ދޫވެސް ކޮށްލާކަށް ނޫޅުނެވެ. ބިރުންގޮސް ހުރީ ރޮވޭވަރުވެފައެވެ. "ޑޭޑް ޑޯންޓް އެވާ ލެޓް މީ ބީ ލައިކް ދިސް. ޔޫ ވިލް ޓޭކް ކެއަރ އޮފް މީ ރައިޓް؟ " އަޒަލްގެ ތުއްތު އަޑު ކަންފަތުގައި ޖެހުނުހެން ހީވުމާއިއެކު ހައިކަލްއަށް ދެލޯ މަރައިލެވުނީ އަދި ވަކިންބޮޑަށް ކުށްވެރިކަން އިހުސާސްކުރަމުންނެވެ. އޭނަގެ ދަރިފުޅުގެ ވަސިއްޔަތް ހަދާންވީ މާ ފަހުންނެވެ. އަޒަލް އަބަދުވެސް ހޮސްޕިޓަލްދެކެ ނަފްރަތުކުރެއެވެ. ހޮސްޕިޓަލަށްވަނުމަކީ އަޒަލް އެދޭނެ އެންމެފަހު ކަންތައްތަކެވެ. މިއީ އަޒަލްއަށް ދެވުނު އަނިޔާއެކެވެ. މަރުވުންވެސް އަޒަލްއަށް މާރަގަޅުވާނެއެވެ. ހާދަ ދެރައެވެ. ކެތްކުރާނީވެސް ކިހިނެއްހެއްޔެވެ؟ ހުރިހާ ހޮޅިތައް ދަމައިގެންފާ އަޒަލް ގޮވައިގެން ގެއަށް ދާންވީއެވެ.\n"ސޮރީ ސްވީޓްހާޓް އައި ފެއިލްޑް ޔޫ........"


Umuraa vumashaai Training Camp ah Maziyain Saudi ah\nއުމުރާ ވުމަށާއި ޓްރޭނިން ކޭމްޕަށް މާޒިޔާ ސައުދީއަށް\nއެފްއޭއެމުން ހޯދައިދިން ފުރުސަތުގައި، ޓްރޭނިން ކޭމްޕާއި އުމުރާގެ އަޅުކަން އަދާ ކުރުމަށް، މާޒިޔާއިން ސައުދީ އަރަބިއްޔާއަށް ދާން ފުރައިފި އެވެ.\nމިއަދު ޖިއްދާއަށް ފުރި، މާޒިޔާގެ ޓީމުގައި އެޓީމުގެ 20 ކުޅުންތެރިންނާއި ކޯޗުން ސްޓާފުންނާއި ޓީމުގެ އޮފިޝަލުން ހިމެނޭ ގޮތަށް 30 މީހުން ހިމެނެ އެވެ. މިއީ އޭއެފްސީ ކަޕުން ޖާގަ ލިބެން އޮތް މާޒިޔާ އާއި ޓީސީއަށް އެފްއޭއެމުން ދޭ ޓްރެއިނިން ކޭމްޕްތަކުގެ ތެރެއިން ދޭ ފުރުސަތެކެވެ. މާޒިޔާގެ ޓްރެއިނިން ކޭމްޕާއި އުމުރާގެ އަޅުކަމަށް ދިއުމުގެ އިންތިޒާމު ހަމަޖައްސަނީ އެފްއޭއެމް އާއި ސައުދީ އަރަބިއްޔާގެ ފުޓްބޯޅަ ފެޑްރޭޝަން ގުޅިގެންނެވެ.\nއުމުރާގެ އަޅުކަން އަދާ ކުރުމަށް ހަމަޖެހިފައި ވަނީ މާދަމާ އާއި މާދަމާ ރޭ ގަ އެވެ. މާޒިޔާއިން ވަނީ އުމުރާގެ އަޅުކަމާ ގުޅިގެން، ދީނީ ނަސޭހަތް ދިނުމުގެ ޝެޝަންނެއް މާޒިޔާގެ ކުޅުންތެރިންނަށް ބާއްވާފަ އެވެ.\nއެފްއޭއެމުން ބޭރުގެ ޓްރެއިނިން ކޭމްޕެއް ހަމަޖައްސައި ދިނުމުން މާޒިޔާއިން ވަނީ އެކަން ވަރަށް ބޮޑަށް ފާހަގަ ކޮށްފަ އެވެ. މާޒިޔާގެ އޮފިޝަލަކު ވިދާޅުވީ އުމުރާގެ އަޅުކަން އަދާ ކުރެވޭނެ ގޮތަށް ޓްރޭނިން ކޭމްޕް ހަމަޖެއްސުމަކީ އެފްއޭއެމްގެ ރައީސް ބައްސާމް އަދީލް ޖަލީލްގެ އިސްނެންގެވުމެއް ކަމަށެވެ.\n"އުމުރާގެ އަޅުކަން އަދާ ކުރަން ފުރުސަތު ލިބި ޓްރެއިނިން ކޭމްޕެއް ހަމަޖެހުމަކީ މާޒިޔާގެ ކުޅުންތެރިންނަށް ލިބުނު ވަރަށް ބޮޑު ހިތްހަމަޖެހުމެއް،" އޮފިޝަލް ވިދާޅުވި އެވެ. "ރޯދަ މަހެއްގައި އުމުރާގެ އަޅުކަން އަދާ ކުރެވޭނެ ގޮތަށް މި ލިބުނީ، މީ އެންމެ ބޮޑު ހިތްހަމަޖެހުމަކީ، މި ފުރުސަތު ހޯދައިދިނުމަށް ބައްތު [ބައްސާމް] ކޮށްދިން މަސައްކަތް ފާހަގަ ކުރަން."\nއަންނަ މަހު ފަށާ، ރާއްޖޭގެ ފުޓްބޯޅަ ސީޒަނަށް ތައްޔާރު ވުމުގެ ގޮތުން މާޒިޔާއިން ވަނީ ރޯދަމަސް ކުރިން މަހިބަދޫގައިވެސް 10 ދުވަހުގެ ޓްރެއިނިން ކޭމްޕެއް އެ ޓީމުގެ އަމިއްލަ ހަރަދުގައި ކުރި އަށް ގެންގޮސްފަ އެވެ. އާ ސީޒަނަށް ޓީމު ވަރުގަދަ ކުރުމުގެ ގޮތުން މާޒިޔާއިން ވަނީ ޓްރާންސްފާގެ ބޮޑެތި އެއްބަސްވުންތަކެއް ހަދާފަ އެވެ.\nޓީސީއަށް މިދިޔަ ދެ ސީޒަންގައި ކުޅުނު، އިބްރާހިމް މަހްދީ ހުސައިން 'ހަބޭސް އިއްބެ' އިބްރާހިމް ވަހީދު ހަސަން 'ފެލެއިނީ އިއްބެ' ތަޖުރިބާކާރު ޑިފެންޑަރު އަބްދުﷲ ހަނީފު 'ބެންޖޯ' މާޒިޔާއިން ވަނީ ގެނެސްފަ އެވެ. އަދި ނިއު ރޭޑިއަންޓަށް ކުޅުނު އެޓޭކިން މިޑްފީލްޑާ ހަމްޒާ މުހައްމަދު 'ހަމްޕް' އަދި ޑިފެންޑަރު އަހްމަދު އަބްދުﷲ 'ލިލީ' އާއި ވިކްޓަރީއަށް ކުޅުނު މިޑްފީލްޑާ ހުސައިން ނިހާން 'ނިހާޓް' ގެ ސޮއި މާޒިޔާއިން ވަނީ ހޯދާފަ އެވެ.\nމާޒިޔާއިން އެ ޓީމުގެ ކޯޗެއްގެ ގޮތުގައި ހަމަޖެއްސީ 2017 ވަނަ އަހަރު އެ ޓީމަށް ކޯޗް ކޮށްދިން، މެސަޑޯނިއާގެ މަރުޔާން ސެކްލޮވްސްކީ އެވެ. އޭނާ ވަނީ އާ ސީޒަނަށް މާޒިޔާއިން އެކުލަވާލަފައިވާ ޓީމަށް ތައުރީފް ކޮށްފަ އެވެ.\nކޮންޓްރެކްޓް ހަމަވުމުން މާޒިޔާއިން ދޫކޮށްލި ކުޅުންތެރިންނަކީ، ވިންގާ އަހްމަދު އިމާޒް 'އާއްކ' ޑިފެންޑަރު ގާސިމް ޝަމާމް، މިޑްފިލާޑާ، ޔަޝްފާދު ހަބީބު 'މުލަކޭ' އެޓޭކިން މިޑްފީލްޑާ އިސްމާއީލް އީސާ 'މެސީ' އެވެ. އިސްމާއީލް ޓީސީއަށް ބަދަލުވިއިރު، އާއްކޮ، މުލަކޭ އަދި ޝަންމޭ ބަދަލުވީ ދަ ގްރޭންޑޭ އަށެވެ. މިދިޔަ އަހަރު މާޒިޔާއަށް ކޯޗް ކޮށްދިން އިސްމާއީލް މަހްފޫޒު 'އިންމަ' ވެސް މިއަހަރު ފެންނާނީ ދަ ގުރޭންޑޭއިންނެވެ.\nދެ ކުލަބު އޭއެފްސީ ކަޕްގައި، ފުޓްބޯޅައަށް އިތުބާރު


ހީވޭ ކަލާވާހެން-22 – Esfiya\nހިތާމަ ލޯބި 19 hours ago\nޖެހިގެން އައި ދުވަސް ލިލިއަން ކަޑައްތު ކުރީ އާދައިގެ ގޮތަކަށެވެ. ދިޔާން މަސައްކަތުގައި ވަރަށް ބުރަ ދުވަހެއް ކަމުން ވާހަކަ ދައްކާ ކަށް މާގިނަ ވަޤުތެއް ނުލިބެއެވެ. އެހެނަސް ކިތަންމެ ބުރައިގާ އުޅުންނަމަވެސް ދިޔާން އާދައިގެ މަތިން ލިލިއަންގެ ހާލު އޮޅުން ފިލުވާ ހުރީ ކައިގެންތޯ ޔަޤީން ކުރިއެވެ.\nލިލިއަން އަށް ނިދިފައި ހޭލެވުނީ ރޭގަނޑު ދިހައެއް ޖެހި ފަހުންނެވެ. ފޯނު ނަގާ ބަލައިލި އިރު ދިޔާންގެ މެސެޖެއް ލިބިފައި އިނެވެ. ރޭގަނޑު އެގާރަ ޖަހާކަށް ހާއިރު ގުޅާނަން ކަމަށް ބުނެފައި މެސެޖުގައި ވިއެވެ. ދިޔާން ގުޅަންދެން ވަޤުތު ދުއްވާލުމުގެ ބޭނުމުގައި އިނގިރޭސި ފިލްމެއް ބެލުމުގައި ލިލިއަން ވަޤުތު ހޭދަކުރަމުން ދިޔައެވެ.\nގަޑިން އެގާރަ ޖެހުމާއެކު ލިލިއަން އަނެއްކާވެސް ފޯނު ނަގާ ބަލައިލިއެވެ. ދިޔާން ގުޅާނެ ވަޤުތަކަށް ކެތްތެރިކަމާއެކު ލިލިއަން އިންތިޒާރު ކުރަމުން ދިޔައެވެ. ދިޔާން އާ ވާހަކަ ދައްކާލެވޭ ވަޤުތަކީ މުޅި ދުވަހުގައި އޭނާއަށް އެންމެ ބޮޑު ހިތްހަމަޖެހުމެއް ލިބޭ ވަޤުތެވެ. ބައިގަޑިއިރު ފާއިތުވެގެން ދިޔައިރުވެސް ދިޔާން ނުއެއް ގުޅިއެވެ. މަސައްކަތުގައި މާ ބުރަކޮށް އުޅުމުން ދިޔާން އަށް ނިދުނީކަމަށް ވެދާނެ ކަމަށް ލިލިއަން އަށް ހީވިއެވެ. އެހެނަސް މީގެ ކުރިން އެކަހަލަ ކަމެއް ވެފައި ނެތުމުން ލިލިއަން ގަސްތު ކުރީ ދިޔާން އަށް ގުޅާލުމަށެވެ.\nފޯނަށް ގުޅާލުމާއެކު ފޯނު ނިވިފައި އޮތްކަމަށް ބުނުމުން ލިލިއަންގެ ނިތްކުރިއަށް ރޫތައް ޖަމާވިއެވެ. އުޅެން ޖެހުނު ބުރަކަމުން ދިޔާން ފޯނު ޗާޖުކުރަންވެސް ހަނދާން ނެތުނީބާވައެވެ؟ ދެތިން ފަހަރަކު ގުޅަން މަސައްކަތް ކުރުމަށްފަހު ކާމިޔާބުވާގޮތް ނުވުމުން ލިލިއަން ފުންނޭވާއެއް ދޫކޮށްލަމުން ހަތިޔާރު ބެހެއްޓިއެވެ. މާދަމާ ދިޔާން ގުޅާނެ ކަމުގައި ޔަޤީން ކުރަމުން ބޭކާރު ޚިޔާލުތަކުން ސިކުނޑި ދުރައްލާން ލިލިއަން މަސައްކަތް ކުރިއެވެ.\nއެނދުގައި އޮށޯވެ ލިލިއަން ދިޔާންއާއި އޭނާއާ ދެމެދު ކުރެވިފައިވާ މެސެޖުތައް ހުޅުވާލިއެވެ. އެންމެ ފަހުން ދިޔާން ކޮށްފައިވާ މެސެޖު ލިލިއަން އަަނެއްކާވެސް ކިޔާލިއެވެ.\n” މިރޭ އެގާރަ ޖަހާކަން ހާއިރު ގުޅާނަން އިނގޭ.. ކައިގެން ހުންނާތި.. ލަވް ޔޫ..” މެސެޖު ކިޔާލަމުން ފޯނުގެ ސްކްރީނުގައި ލިލިއަން އިނގިލިތައް ޖައްސާލިއެވެ.\n” އައި ލަވް ޔޫ މޯ..” ލިލިއަން އަށް ވައި އަޑުން ބުނެވުނެވެ. ފޯނު ބާއްވަމުން ބާލީސް ތެރޭގައި ލިލިއަން މޫނު ފޮރުވާލިއެވެ. ނިދަން ލޯ މަރާލި ނަމަވެސް ދިގު ރޭގަނޑަކަށް އެރޭ ވެގެން ދާނެކަން ލިލިއަން އަށް ޔަޤީންވިއެވެ.\nޖެހިގެން އައި ދުވަހު ލިލިއަން އަށް ހޭލެވުނީ އެހެން ދުވަސްތަކަށްވުރެ ލަސްވެފައި ހުއްޓައެވެ. ރޭގަނޑު ނިދުނުލެއް ލަސްވުމުންކަން ލިލިއަން އަށް އެނގުނެވެ. ފުރަތަމަވެސް ތެދުވި ގޮތަށް ފޯނު ނަގާ ބަލައިލެވުނީ ދިޔާންގެ ފަރާތުން މެސެޖެއް ނަމަވެސް ލިބިފައި އިންތޯއެވެ. އެހެނަސް ހުސް ސްކްރީނު ފެނުމާއެކު ލިލިއަން މާޔޫސްވިއެވެ. މަސައްކަތު ދުވަހެއްކަމުން މިހާއިރުވާއިރު ދިޔާން ނުހޭލާ ނުހުންނާނެކަން ލިލިއަން އަށް ޔަޤީންވެއެވެ. ކިތަންމެ ބިޒީ ދުވަހެއް ވިޔަސް ހެނދުނު ހޭލައިގެން ދިޔާން މެސެޖެއް ނަމަވެސް ކުރާނެއެވެ. ކުއްލިއަކަށް މިއައި ބަދަލުގެ ފަހަތުގައިވީ ސަބަބު ދެނެގަންނަން ލިލިއަންގެ ސިކުނޑި މަސައްކަތް ކުރަމުން ދިޔައެވެ. ތަފާތު ޚިޔާލުތައް ސިކުނޑިއަށް ވެރިވަމުން ދިޔައިރު އެއިން އެއްވެސް ޚިޔާލަކީ ރަނގަޅު ޚިޔާލެއް ނޫނެވެ. އަނެއްކާ ދިޔާން އަށް ކަމެއްވީބާއޭ ވެސް ލިލއަން ހިތަށް އަރަން ފެށިއެވެ. އެޚިޔާލާއެކު ލިލިއަން ފޯނު ނަގާ އަނެއްކާވެސް ދިޔާންގެ ނަންބަރަށް ގުޅާލިއެވެ. އެހެނަސް ލިބުނީ އެއްޖަވާބެކެވެ. ފޯނުވަނީ ނިއްވާލެވިފައިކަމެވެ. ކޮންމެވެސް ކަމެއް ތަފާތުވެއްޖެކަން ލިލިއަން އަށް ޔަޤީންވިއެވެ. ދިޔާން އަކީ މިހާ ގިނައިރުވަންދެން ފޯނު ނިއްވާލައިގެން އުޅޭނެ މީހެއް ނޫނެވެ. ޚިޔާލުތަކަށް ގެނބިފައި އިން ލިލިއަން އަށް ހޭވެރިކަންވީ މާޔާ ގޮވާލުމުންނެވެ. ސައިބޯން އައުމަށް މާޔާ ދޮރުން ބޯދިއްކޮށްލަމުން ގޮވާލިއެވެ.\n“ސޮރީ ސައި ހަދަން އެހީވާން ނުދެވުނީމަ.. މާޔާ ގޮވާލިނަމަ.. މިހޭލެވުނީ އަދި..” ލިލިއަން ހަމަޖެހެން މަސައްކަތް ކުރަމުން މާޔާއާ ދިމާ ބަލައިލިއެވެ. ގިނަ ދުވަސްދުވަހު ފަތިހާ ހޭލައިގެން މާޔާއާއެކު ބަދިގެ ތެރޭގައި ލިލިއަންވެސް ހަރަކާތްތެރިވެއެވެ. އެކަމަށް މާޔާ ކިތަންމެ އިންކާރު ކުރިނަމަވެސް މެއެވެ.\n” ކޮންމެ ދުވަހަކު އޯކޭވާނެއޭ ހެލްޕް ވާން ނަޔަކަސް.. އެހެންނޫނަސް ލިން ނުލާހިކު ލޯބިކޮށް އޮތީ ނިދާފަ..އެހެންވެ ނުގޮވީ…އާދޭ އިނގޭ ތައްޔާރުވެގެން.. އަހަރެން މީނީ ލިން އައީމަ ސައިބޯން..” މާޔާ ދޮރުލައްޕާލުމުގެ ކުރިން ބުނެލިއެވެ. ލިލިއަން ބޯ ޖަހާލުމާއެކު މާޔާ ދޮރުލައްޕާލިއެވެ. މާޔާ ދިޔުމުން އަނެއްކާވެސް ލިލިއަން އަށް ބަލައިލެވުނީ އޭނާގެ ފޯނަށެވެ. ދެފަރާތަށް ބޯ ހޫރުވާލަމުން ސިކުނޑީގައިވާ ހުރިހާ ޚިޔާލެއް ބޭރުކޮށްލަން ލިލިއަން މަސައްކަތް ކުރިއެވެ. އޭނާއަށް މިހުރިހާ ކަމަކާމެދު މި ވިސްނެނީ މާ ބޮޑުކޮށް ކަމުގައި ހިތުގެ ކަނަކުން ބުނެލިއެވެ. ފަހަރުގައި ދިޔާންގެ ފޯނަށް މައްސަލައެއް ޖެހުނީކަމަށް ވެދާނެކަމުގައި ލިލިއަން ނިންމަމުން ފުންނޭވާއެއް ދޫކޮށްލިއެވެ. މާޔާ އިންތިޒާރުގައި ނުބައިންދަންވެގެން ލިލިއަން އަވަހަށް ފާޚާނާއާ ދިމާއަށް މިސްރާބުޖެހިއެވެ.\nއެހެންދުވަސްތަކޭވެސް އެއްފަދައިން ފެށި ދުވަސް ލިލިއަން އަށް އެހެން ދުވަސްތައް ފަދައިން ހޭދަކުރުމަށް ނުކުޅެދުނެވެ. ދޭތެރެ ދޭތެެެެރެއިން ޚިޔާލަކަށް ގެއްލި ނެގިމަޑުވެފައި އިނދެވެން ފެށުނެވެ. ލިލިއަން އަށް މިއައި ބަދަލު މާޔާއަށް ފާހަގަނުވެ ނުދިޔައެވެ.\nލިން ކިހިނެއްވެފަ މިއަދު ތިއިންނަނީ..؟ އަހަންނަށް އެނގޭ ކޮންމެވެސް ކަމެއް ވެގެން ނޫނީ ތިހެން ނީންނާނެކަން..” ހައިފާގެ މަރަށްފަހު ލިލިއަންގެ އުޅުމަަށް އައިސްފައިވާ ބަދަލުތައް މާޔާއަށް އެނގެއެވެ. އެހެނަސް މިއަދު ލިލިއަން ފެންނަނީ އެއަށްވުރެވެސް ތަފާތު ކޮންނެވެ.\n” މާ ބޮޑު ކަމެއް ނުވޭ..” މާޔާއަށް ކަމެއް ފާހަކަ ކުރެވުނުކަން އެނގުމުން ލިލިއަން ހާސްވިއެވެ. އޭނާ މަސައްކަތްކުރީ އާދައިގެ ގޮތަކަށް ޢަމަލުތައް ބެހެއްޓުމަށެވެ.\n” މާ ބޮޑު ކަމެއް ނުވެޔޭގެ މާނައަކީ ކޮންމެވެސް ކަމެއް ވެއްޖެޔޭ.. ބުނެބަލަ އަހަރެން ކައިރީ..” މާޔާ އާދޭސް ކުރަން ފެށުމުން ލިލިއަން އަށް ފުންނޭވާއެއް ދޫކޮށްލެވުނެވެ. މާޔާ ކިޔަންފަށައިފިނަމަ ކުރު ނުކުރާނެކަން އޭނާއަށް އެނގެއެވެ.\n” މީ… ދި..ޔާން..” ލިލިއަން އަޅަ އަޅައިގަންނަމުން ވާހަކަ ދެއްކިއެވެ.\n” އޯ.. ދިޔާން ކިހިނެއްވީ.. ތިދެމީހުން ޒުވާބެއް ހިންގާލީތަ.. އެކަމަކު.. ދިޔާން ހިޔެއްނުވޭ ޒުވާބު ކުފާ ޓައިޕްގެ މީހެއް ހެނެއް..” މާޔާ އަމިއްލައަށް ކަންވީގޮތް ދެނެގަންނަން މަސައްކަތް ކުރަމުން ވާހަކަ ދެއްކިއެވެ.\n” ނު..ނޫން.. ޒުވާބެއް ނުކުރަމޭ.. މިއަދު.. ދިޔާންގެ އެއްވެސް ޚަބަރެއް ނުވޭ.. ރޭގަވެސް.ގުޅީމަ ބުނަނީ ފޯނު ނިއްވާލާފަޔޭ.. ނުވަތަ ގުޅޭ ސަރަޙައްދުން ބޭރުގައޭ…” ލިލިއަން އޭނާގެ ނިތަށް ވެރިވި ރޫތަކާއެކު ބުނެލިއެވެ.\n” އޯވް.. އެހެންވެތަ ތީނީ އެހާ ޑައުން ވެފަ.. މައި ބެސްޓީ އިޒް މޭޑްލީ އިން ލާވް..” ފަހު އަކުރުތަކަށް ދަމާލަމުން ފިލްމީ ގޮތަކަށް މާޔާ ބުނެލިއެވެ. މާޔާގެ ހަރަކާތްތަކާއެކު ލިލިއަން އަށް ވިސްނާލެވުނެވެ. މާޔާފަދައިން އޭނާއަށްވެސް އެހާ އާދައިގެ ގޮތަށް ކަންކަމާމެދު ވިސްނުން ބެހެއްޓޭނެ ނަމައެވެ.\n” ދެން އެހާ ނުވިސްނަބަލަ އެކަމާ.. އަހަންނަށް ޔަޤީން ދިޔާން މިއަދު މާ ބިޒީވީކަން.. ނޭނގެ އެންނު އެސޮރު ފޯނު ހަލާކު ކޮށްލީ ނޫންކަމެއްވެސް.. ޔަޤީނޭ ތެޅެމުން ފޮޅެމުން އަދި ގުޅާނެ ލިން އަށް ސޮރީއޭ ކިޔާފަ.. މިއުޅޭ ފިރިހެނުން ގޮވައިގެން އުޅުމެކޭ ކިރުތުނބުން ނުވީއްލޭ ކުޑަކުދިން ގޮވައިގެން އުޅުމެކޭ އެއްފަދަ ވާނެ..” މާޔާގެ މޫނަށް ޖެއްސި ވައްތަރުތަކާއެކު ލިލިއަން އަށް ނުހީއެއް ނީނދެވުނެވެ.\nމާޔާ އޭނާގެ ވާހަކަތަކުން ލިލިއަން ހިތްހަމަޖައްސައިދިނުމުގައި ކާމިޔާބު ހޯދިއެވެ. ދިޔާން ފަހުން ގުޅާނެ ކަމުގައި ޔަޤީން ކުރަމުން ލިލިއަންވެސް ޚިޔާލުތަކާ ދުރުވާން މަސައްކަތް ކުރިއެވެ.\nލިލިއަން ކުރި އުންމީދުތައް ދުވަހުގެ އިރާއެކު އޮއްސިގެން ދިޔައެވެ. ކޮންމެވެސް ކަމެއް ނުވާނަމަ މުޅި ދުވަސް އެއްކޮށް ދިޔާންގެ ޚަބަރެއް ނުވެ ނުދާނެކަން ލިލިއަން އަށް ޔަޤީންވެއެވެ.\n” އަހަރެންވެސް އިއްޔެ ނޫން އަނެއް ދުވަހު އެންމެ ފަހުން ދިޔާން އާ ވާހަކަ ދެއްކީ.. އޭރުވެސް އެއްވެސް ތަފާތު ކަމެއް ފާހަގަ އެއް ނުވެ… ސަދޫފް އާއި މާޔާ ތިބީ ލިލިއަން އާއެކު މާޔާގެ ގޭ ޖޯލިފަތީގައެވެ. އެންމެންވެސް ދިޔާން އަށް ވީ ގޮތަކާމެދު ވަނީ ކަންބޮޑުވެފައެވެ. މާޔާއަށްވެސް އިތުރަށް ކަމުގައި ރަނގަޅަށް ވިސްނަން އުނދަގޫވިއެވެ.\n” އަޅެ އަހަރެން އެ ކޮމްޕެނީއަށް ގުޅަންތަ…؟ ފަހަރެއްގަ އެކޮޅުން ދިޔާން އާ ވާހަކަ ދެއްކޭގޮތް ހަދައިދީފާނެ އެންނު..” ސަދޫފް ކުއްލިއަކަށް ވެރިވި ޚިޔާލު ފާޅު ކުރިއެވެ. މާޔާއަށް ބަލާލެވުނީ ލިލިއަން ގެ މޫނަށެވެ. އޭރުވެސް ލިލިއަން އިސްޖަހައިގެން އިން އިރު ޚިޔާލަކަށް ގެއްލިފައިވާ ފަދައެވެ. އެކުވެރިޔާގެ ހާލު ފެނުމުން ލިލިއަން ސަދޫފަށް ބަލާލަމުން އަވަސް އަވަހަށް ބޯ ޖަހާލިއެވެ.\nސަދޫފް ޖޯލިން ތެދުވެ ދުރަށް ޖެހިލަމުން ކޭ އެން ޑަބްލިޔު ކޮމްޕެނީގެ ނަންބަރަށް ގުޅާލިއެވެ. އިރުކޮޅަކު ރިންގުވުމަށްފަހު އެކޮޅުން ފޯނު ނެގިއެވެ.\n” ވަައަލައިކުމުއް ސަލާމް.. ކޮމްޕެނީގެ ވައިސް ޕްރެޒިޑެންޓާ ވާހަކަ ދައްކައިލެވޭނެތޯ..؟ ” އެކޮޅުން ފޯނު ނެގުމާއެކު ސަދޫފް އެދުނެވެ.\n“މިވަޤުތު މިސްޓަރ ޑަބްލިޔު ހުންނެވީ ޗުއްޓީގައި….އެއްވެސް މެސެޖެއް އޮތްނަމަ އަޅުގަނޑު އެ މެސެޖެއް ފޯރުކޮއްލަ ދޭނަން” އެކޮޅުން ފޯނު ނެގި ކުއްޖާ އަދަބުވެރިކަމާއެކު ބުނެލިއެވެ.\nކޮމްޕެނީގެ ފަރާތުން ލިބުނު ޖަވާބާއެކު ސަދޫފް މާޔޫސް ވާގޮތްވިއެވެ. އޭނާ ދައްކަން ބޭނުންވާ ވާހަކަ ތަކަކީ މެދުވެރިއެއްގެ ޒަރިއްޔާއިން ދައްކަން ބޭނުންވާ ވާހަކަތަކެއް ނޫނެވެ. އެންމެ ރަނގަޅު ކަމަށް ބުނަމުން ސަދޫފް ފޯނު ބޭއްވިއެވެ.\nފޯނަށް ބަލަހައްޓައިގެން ހުރި ސަދޫފް ވަނީ ފުން ވިސްނުމެއްގައެވެ. ކުއްލިއަކަށް ދިޔާން ޗުއްޓީއެއް ނެގި ސަބަބާ މެދު ސަދޫފަށް ވިސްނާލެވުނެވެ. ކުއްލިއަކަށް ކަންކަން ބަދަލުވެގެން ދިޔަ ސަބަބެއް ސަދޫފް އަކަށް ނުވިސްނުނެވެ. ފޯނު ނިއްވާލައިގެން އުޅުމާއި ކުއްލިއަކަށް ޗުއްޓީނެގުމާއެކު ދިޔާންގެ މަޤްސަދަކީ ކޮބައިކަމެއް ދެނެގަންނަން ސަދޫފް އަށް އުނދަގޫވިއެވެ.\nޚިޔާލުތަކަށް ގެއްލިފައި ހުރި ސަދޫފް އަށް ހޭވެރިކަންވީ މާޔާ އޭނާގެ ކައިރީ ހުއްޓި އަތުގައި ހިފާލުމުންނެވެ.\n” ކީކޭ އެކޮޅުން ބުނީ..؟” މާޔާ އުންމީދާއެކު ސުވާލު ކޮއްލިއެވެ.\n” ދިޔާން ޗުއްޓީގައި ހުރިކަމަށް ބުނީ.. އަހަންނަކަށް އަދިވެސް ނުވިސްނޭ.. ދިޔާން އަށް ވެގެން އެއުޅޭ ގޮތެއް..” ސަދޫފަަށް ކޮންމެވެސް ވަރަކަށް ދިޔާން ދެކެ ހިތްހަމަނުޖެހެވޭ ގޮތްވިއެވެ.\n” އެނގޭތަ ދިޔާން ލިން ކައިރި ބުނި ކަމަށްވަނީ މިއަދު އޭނަ ބަލައި މިކޮޅަށް އަންނާނަމޭ.. އަހަރެން އަސްލު ހިތްހަމަ ޖައްސައިލައިގެން ހުރީ ދިޔާން ލިން އަށް ސަޕްރައިޒެއް ދޭންވެގެން ފޯނު ނިއްވާލައިގެން އުޅެނީކަމަށް ހީކޮށް.. އެކަމަކު މިހާރު ރޭގަނޑުވެގެން މިދިޔައީނު.. ކޮމްޕެނީގެ ފަރާތުން އެބުނީ ޗުއްޓީގަ ހުރިވާހަކަ… އޭގެ މާނަކައަކީ ދިޔާން އަށް ކަމެއްވެސް ނުވެ އޭ އެންނު.. އަނެއްކާ.. ދިޔާން.. އަހަރެމެންނަށް އޮޅުވާލަ ފާނެހެން ހީވޭތަ..؟ ލިން ދެކެ ލޯބިވާކަމަށް ދެއްކި ވާހަކަ ތަކަކީ ދޮގަކަށް ވެދާނެތަ..؟” މާޔާގެ މޫނު ބަނަވެގެން ދިޔައެވެ. މާލެ ތެރޭގެ ޤަދަރުވެރި މުއްސަނދިންނަކީ ނިކަމެތި އަންހެންކުދިން ހައްލައިލަން ކުޅަދާނަބައެކޭ ބުނާތީ އޭނާ އަބަދުވެސް އަޑު އަހަމެވެ. އެހެނަސް ދިޔާންގެ ފަރާތުން ފެނުނު ހަރުދަނާ ސިފަތަކާއެކު ދިޔާން އަކީ އެފަދަ މީަހަކަށް ނުވާނެކަމުގައި މާޔާއަށް ޤަބޫލުކުރެވި އެކުވެރިޔާގެ ދިރިއުޅުމަށް ވަންނަން މަގު ކޮށައިދެވުނީއެވެ.\nVarah reethi ماشاءالله\nThank u so much mishka. V ufaavejje vaahaka kamudhiyaeema ☺❤\nލައިފް (3 ވަނަ ބައި(\nހަޤީޤީ އެހެނިހެން ލޯބި January 15, 2017


Sudan Sifan Nikume Boduvazeeru Hayyarukoffi - Vaguthu\nސޫދާން ސިފައިން ނިކުމެ ބޮޑުވަޒީރު ހައްޔަރުކޮށްފި\nސޫދާން ސިފައިން ރޭ ފަތިހުން ފެށިގެން އެ ގައުމުގެ ވެރިރަށުގެ ކޮންޓްރޯލް ނަގައި އެ ގައުމުގެ ބޮޑުވަޒީރު އަބްދުﷲ ހަމްދޫކް ހައްޔަރުކޮށް ގޭ ބަންދު ކޮށްފި އެވެ.\nނަމަވެސް އަދި ސޫދާންގެ ސިފައިން ބަޣާވާތަކުން ވެރިކަމަށް އައީކަން ނުވަތަ ނޫންކަން ސިފައިން އިއުލާނެއް ނުކުރެއެވެ.\nސޫދާންގެ އަލް ހަދަސް ޓީވީން ބުނި ގޮތުގައި ފަތިހު ގިނަ އަދަދެއްގެ ސިފައިން، ބޮޑުވަޒީރުގެ ގެ ކައިރި އަށް ގޮސް، އެ ސަރަހައްދު ވަނީ ސިފައިންގެ ބެލުމުގެ ދަށަށް ގެންގޮސްފަ އެވެ. އެ ގެއަށް އެއްވެސް މީހަކު ވަނުން ސިފައިން ވަނީ މަނާކޮށްފަ އެވެ.\nސޫދާނުގައި މަދަނީ ވެރިކަމެއް ގާއިމުކުރުމުގެ މައްސަލައިގައި، ސިޔާސީ ފަރާތްތަކާއި އަސްކަރިއްޔާގެ އިސް ވެރިންނާއި ދެމެދު ހިޔާލު ތަފާތުވުން އުފެދިފައި އޮންނަތާ މިހާރު ދުވަސްކޮޅެއް ވެއްޖެއެވެ. އެ ގައުމުގެ ސިފައިން ފަތިހުން ފެށިގެން ވެރިރަށް ޚުރުތޫމްގެ މަގުތަކަށް ނުކުމެ، ސިޔާސީ ބައެއް އިސް ފަރާތްތައް ވަނީ ހައްޔަރުކޮށްފަ އެވެ.\nބައެއް ރިޕޯޓްތައް ސިފައިން ހައްޔަރު ކުރި މީހުންގެ ތެރޭގައި ސިނާއީ އުފެއްދުންތެރިކަމާ ބެހޭ ވަޒީރު އިބްރާހީމް އައްޝައިޚް އާއި ވެރިރަށް ޚުރުތޫމްގެ ގަވަރުނަރު އައިމަން ނަމްރު ހިމެނެ އެވެ. މީގެ އިތުރުން ސޫދާންގެ ވެރިކަން ކުރަމުން އަންނަ ސަވަރިން ކައުންސިލްގެ ތަރުޖަމާން މުހައްމަދު އަލް-ފިކުރީ ސުލައިމާން ވެސް ވަނީ ހައްޔަރުކޮށްފައި ކަމަށް ރިޕޯޓްތައް ބުނެއެވެ.\nވަޒީރު އިބްރާހީމް އައްޝައިޚް އާއި ވެރިރަށް ޚުރުތޫމްގެ ގަވަރުނަރު އައިމަން ނަމްރު އާއިލާ އިން މައުލޫމާތު ދިން ގޮތުގައި އެދެބޭފުޅުން ހައްޔަރު ކުރީ، އެ ދެބޭފުޅުން ގޭގައި އުޅުއްވަނިކޮށް، ކުއްލިއަކަށް ގެއަށް ވަދެގަތް ސިފައިންގެ ބައެކެވެ.\nމިހާރު އެކުލަވާލާފައިވާ ވެރިކަން ހިންގާ މަޖިލީހުގެ ފަރާތުން ކަނޑައަޅާފައި ހުރި ބޮޑުވަޒީރު އަބްދުﷲ ހަމްދޫކުގެ ހާއްސަ މުޝީރު ފައިސަލް މުހައްމަދު ސާލިހް ވެސް، ސިފައިން އައިސް ހައްޔަރުކޮށްފައިވާ ކަމަށް ރިޕޯޓްތައް ބުނެއެވެ.\nވެރިރަށް ޚުރުތޫމްގައި ހުންނަ އަލްޖަޒީރާގެ ނޫސްވެރިޔާ ބުނި ގޮތުގައި ވެރިރަށުން މިހާރު ވަނީ އިންޓަނެޓްގެ ހިދުމަތް މެދުކަނޑާލައިފަ އެވެ. އަދި ބްރިޖްތަކާއި ބިންގަރާސް މަގުތައް ވެސް މިހާރު ވަނީ ސިފައިންގެ ބެލުމުގެ ދަށުން ބަންދުކޮށްފަ އެވެ. އަދި ފޯނުގެ ހިދުމަތަށް ވެސް ކޮންމެވެސް ވަރަކަށް ބުރޫއަރާފައިވާ ކަމަށްވެ އެވެ.\n2019 ވަނަ އަހަރު ސޫދާންގެ އޭރުގެ ރައީސް ބަޝީރު މަގާމުން ދުރުކުރަން އެގައުމުގެ ރައްޔިތުން ނިކުތް ހިސާބުން އަދިވެސް އެގައުމަށް ސިޔާސީ ހަމަޖެހުން އައިސްފައެއް ނުވެއެވެ. ބަޝީރު މަގާމުން ދުރުކުރުމަށް ފަހު ސަރުކާރު ހިންގުމާއި ހަވާލުވި ފަރާތްތަކާއި ސިފައިން އެއްބަސްވެފައި ވަނީ 2023 ވަނަ އަހަރު އެގައުމުގައި މަދަނީ ސަރުކާރެއް އެކުލަވާލާށެވެ.\nއޮކްޓޯބަރ 26, 2021 23:05\nސިފައިން ނިކުމެ ބޮޑުވަޒިރު ހައްޔަރު ކުރަންޖެހޭ ހާލަތަކަށް ގައުމު ގޮއްސިނަމަ އެކަންވެސް ކުރަންޖެހޭނެ. ސިފައިން ތިބެނީ ގައުމު އަނދަވަޅުތަކުން ސަލާމަތް ކުރަން ހުވާ ކުރައްވައިގެން.


މަގޭ ދަރިފުޅާ(3 ވަނަބައި) – ޙެޔޮބަސް\nPosted byހެޔޮބަސް ޓީމް\t Dec 6, 2012 Apr 23, 2014 Leaveacomment on މަގޭ ދަރިފުޅާ(3 ވަނަބައި)\n“ލީނާ… ލީނާ… ލީނާ…” މަންމަގެ އެއްވެސް ވާހަކައަކަށް އަހަރެންގެ ފަރާތުން ޖަވާބެއް ނުލިބުމުން މަންމަ ގޮވާ އަޑު އަހަންނަށް އިވެއެވެ. ނަމަވެސް އެއަޑު އިވެނީ ވަރަށް ދުރުންނެވެ.\n“އަޔާން… އަޔާން… މަންމަގެ ދަރިފުޅާ…” އަހަންނަށް މަންމައާ ދިމާއަށް ބަލާލަމުން ބުނެވުނެވެ. މަންޒަރު ފުސްވާން ފެށިއެވެ. އަހަންނަށް އެއްވެސް އެއްޗެއް ސާފުކޮށެއް ނުފެނެއެވެ.\n“އަޔާން… އަޔާން… އަޔާން… އަޔާން…” ހުއްޓުމެއް ނެތި އަހަންނަށް އަޔާންއަށް ގޮވެނީއެވެ.\n“މަންމާ…؟ މަންމާ…؟” ދުރުދުރުން އަހަންނަށް އަޔާންގެ އަޑު އިވުނެވެ. ލޯހަނިކޮށްލާފައި ބަލާލީ ކުރިއަށް ވުރެން ސާފުކޮށް ފެނޭތޯއެވެ.\nއަހަރެންގެ މޫނުގައި ދެއަތުން މީހަކު ފިރުމާހެން ހީވިއެވެ. އެއް އަތް ހިއްލާ އަހަރެން ލޯ ފޮހެލީމެވެ. ދެން ބަލާލި އިރު އަހަރެންގެ މޫނުގައި ދެއަތުން ހިފަހައްޓާލައިގެން އިނީ އަހަރެންގެ އަޔާންއެވެ. އަހަންނަކަށް ގަބޫލެއް ނުކުރެވުނެވެ. ބަލަހައްޓައިގެން އިނދެވުނީއެވެ.\nނޫނެކެވެ. އެއީ އަހަންނަށް ހީވާ ގޮތެއް ނޫނެވެ. ރަނގަޅަށް ނިދިން ހޭލެވުނެވެ. އަނދިރީގެ ތެރެއިން އަހަންނަށް ސާފުކޮށް ފެންނަން ފެށިއެވެ. އެއީ ހަމަ އަހަރެންގެ އަޔާންއެވެ. ދުރު ބަލާލިޔަސް އަޔާން ގެއްލިދާނެތީ އަހަރެން އަޔާން އުރާލީމެވެ. އަޔާންގެ މޫނަށް ބަލަން ހުރެ ގޮސް ހޮޅިބުރި ދިއްލާލީމެވެ.\n“ޔާން…؟” އަހަރެން ގޮވާލީމެވެ.\n“ލައްބައޭ މަންމާ… ކީއްވެތަ މަންމަ ނިދާފަ އޮވެ އެވަރަށް ޔާންއަށް ގޮވީ؟” އަހަރެންގެ ހަރަކާތްތައް ހުރި ގޮތުން ހައިރާން ވެފަ އިނދެ އަޔާން ސުވާލު ކޮށްލިއެވެ.\nއަހަންނަށް މުޅިން ޔަގީން ވީ އެވަގުތުއެވެ. ރޮއެގެންފައި އަޔާން ގައިގައި ބައްދައިގަތީމެވެ.\n“މަންމަގެ ދޫނީ… މަންމައަށް މާފު ކުރޭ… އައިމް ވެރީ ވެރީ ސޮރީ… މަންމަ ވަރަށް ލޯބިވޭ ޔާން ދެކެ… މަންމަ ދެން ދުވަހަކުވެސް ޔާންއާ ވާހަކަ ނުދައްކައެއް ނުހުންނާނަން… މަންމަ ވަރަށް ލޯބިވޭ ޔާން ދެކެ…” އަޔާންގެ މޫނުގައި ބޮސްދެމުން އަހަރެން ބުނީމެވެ.\n“މަންމަ ޔާންއާ ރުޅިއެއް ނޫން ދޯ؟” އަޔާން އަހާލިއެވެ.\n“ރުޅިއެއް ނޫން… މަންމަ ދެން ދުވަހަކުވެސް ދަރިފުޅަކާ ރުޅިއެއް ނުވާނަން…” އަހަރެން ބުނީމެވެ. އަދި ހެއްދެވި ފަރާތަށް ޝުކުރު ކުރީމެވެ. އަހަރެންގެ އަތުތެރޭގައި އަހަރެންގެ ދަރިފުޅު ވީތީއެވެ. އެދަރިފުޅު އަހަންނަށް ދެއްވީތީއެވެ.\n“ޔާންވެސް ވަރަށް ލޯބިވޭ މަންމަ ދެކެ، ދެން އެހެންނެއް ނޫޅޭނަން ދުވަހަކުވެސް، ބަސް އަހައިގެން ކިޔަވާނަން، މޮޅު ކުއްޖަކަށް ވާނަން، މަންމަ ދެރަ ކުރެވުނީތީ ސޮރީ” އަޔާން ބުންޏެވެ.\n“އޯކޭ، ޔާންއަށް މާފު ކޮށްފިން… ދެން ހިނގާ ދޯ ނިދަން؟” އަހަރެން އަޔާން ގޮވައިގެން އޮށޯތީމެވެ. އަޔާންވެސް އަހަރެން ގައިގައި ބައްދާލައިގެން އޮވެ ގިނަ އިރެއް ނުވެ ނިދިއެވެ. އެރޭ އަހަރެން އިތުރަކަށް ނުނިދަމެވެ. ފަތިން ނަމާދު ބަންގީގެ އަޑު އިވުނީ އަހަރެންގެ ދަރިފުޅުގެ މޫނަށް ބަލަން އޮއްވައެވެ. އަހަރެން ތެދުވެ ވުޟޫ ކުށްލައިގެން ނަމާދުކޮށް އަހަންނަށް ދެއްވި ނިޢުމަތަށް ޓަކާ\nހެއްދެވި ފަރާތަށް ޝުކުރު ދެންނެވީމެވެ.\nPosted byހެޔޮބަސް ޓީމް Dec 6, 2012 Apr 23, 2014 Posted inވާހަކަTags: އަދަބިއްޔާތު, ވާހަކަ\nކަލެޔާ ނަރަކަޔާއި ދެމެދުގައި ދެން ހުރީ ސަތޭކަ ކިލޯމީޓަރެވެ.


Mughnee Dharanyeh Adhaa Nukuraa Massala Eh Court Ah - Vaguthu\n1 މަސް ކުރިން ( ސެޕްޓެމްބަރު 12, 2020 )\nތިނަދޫ އުތުރު ދާއިރާގެ މެންބަރު އަބްދުލް މުޣުނީ -- ފޮޓޯ: ،މަޖިލީސް\nރައްޔިތުންގެ މަޖިލީހުގެ ތިނަދޫ އުތުރު ދާއިރާގެ މެންބަރު އަބްދުލް މުޣުނީ އެ ރަށު މީހެއްގެ އަތުން ނަގާފައިވާ ދަރަންޏެއް އަދާ ކުރަމުން ނުދާ މައްސަލައެއް ތިނަދޫ މެޖިސްޓްރޭޓް ކޯޓަށް ހުށަހަޅަން ތައްޔާރުވެފައިވާ ކަމުގެ މައުލޫމާތު "ވަގުތަށް" ލިބިއްޖެއެވެ.\nގދ. ތިނަދޫ ވިޔަފާރިވެރިޔަކާއި، މެންބަރު މުޣުނީއާ ދެމެދު ވެފައިވާ އެއްބަސްވުމުގައިވާ ގޮތުން، އޭނާގެ އަތުން މުޣުނީ ނަންގަވާފައިވާ އެއް މިލިއަން ރުފިޔާގެ ދަރަނި އަހަރު ދުވަހުގެ ތެރޭގައި ދައްކާ ހަލާސް ކުރަން ޖެހެއެވެ.\nއެއްބަސްވުމުގައިވާ ގޮތުން، އެ މުއްދަތުގެ ތެރޭގައި ލޯނު ދައްކަން އެއްބަސްވެފައިވަނީ 12 މަހަށް ބަހާލައިގެން ދައްކަން ޖެހޭ ޖުމުލަ އަދަދަށް ނުދެއްކި ބާކީ ހުންނަ އަދަދުގެ ހަތް ޕަސެންޓް އިންޓްރެސްޓްއާ އެކީގައެވެ. އެގޮތުން މިހާތަނަށް ދައްކަންޖެހޭ ޖުމަލް ޢަދަދު 1.6 މިލިއަން ރުފިޔާއަށް އަރާ ކަމަށް ވިޔަފާރިވެރިޔާ ބުންޏެވެ.\nމި ފައިސާ ދައްކައި ހަލާސް ކުރެވެން ދެން މުޣުނީގެ ނަން މަތީގައި ތިނަދޫގައި ހުންނަ "އުޖާލާވިލާ" ގެ އިމާރާތުގެ ރަޖިސްޓްރީ ރަހުނުގެ ގޮތުގައި އޭނާގެ އަތުގައި ބާއްވަން ޖެހޭނެ ކަމަށް ވެސް އެ އެއްބަސްވުމުގައިވެއެވެ.\n"ވަގުތަށް" ވާހަކަ ދައްކަމުން މުޣުނީއަށް އެ ފައިސާ ދިން މީހާ ބުނީ މުޣުނީ ދަރަނި އަދާ ނުކުރައްވައި ހުންނަވާތާ 23 މަހަށް ވުރެ ގިނަ ދުވަސްވެފައިވާ ކަމަށެވެ. އެއްބަސްވުމުގައިވާ ގޮތުގެ މަތިން ނަފާ ހިމެނޭހެން ނުދައްކާ ތިން ލައްކައެއްހާ ރުފިޔާ ވާނެ ކަމަށް އޭނާ ބުންޏެވެ.\nމުޣުނީ ދަރަނި އަދާ ކުރައްވަމުން ނުގެންދަވާތާ އެހާ ގިނަ ދުވަސް ވުމުން އެ މައްސަލަ ތިނަދޫ މެޖިސްޓްރޭޓް ކޯޓަށް ހުށަހަޅަން ނިންމާފައިވާ ކަމަށް އޭނާ ބުންޏެވެ. އެކަމާ ގުޅުން ހުރި ލިޔެކިއުންތައް ވެސް ތައްޔާރުކޮށް ނިމިފައިވާ ކަމަށް ބުންޏެވެ.\n"ކޯޓަށް މައްސަލަ ހުށަހަޅަން ނިންމައިގެން މު ހުރީ، ލިޔެކިއުންތައް ވެސް ހަމަޖައްސައިފިން، ވަރަށް ބޮޑު މައްސަލައަކަށް ވާތީ މާލޭގައި ތިބި ބައެއް ގާނޫނީ ވަކީލުންނާ ގުޅިގެން މަސައްކަތް ކުރަމުން މި ދަނީ،" އޭނާ ބުންޏެވެ.\nމި ކަމާ ގުޅޭ ގޮތުން މުޣުނީއަށް "ވަގުތު" އިން ގުޅުމުން އޭނާ ވިދާޅުވީ އެ މައްސަލާގައި އޭނާ އިތުރަށް ފާހަގަކުރައްވަން ބޭނުންވާ ކަމެއް ނެތް ކަމަށެވެ. ވިދާޅުވީ "ކޯޓަށް މައްސަލަ ހުށަހަޅައިގެން އެ ފަރާތަކުން ކުރިއަށް ދާންވީ" ކަމަށެވެ.\nތިނަދޫ އެ ވިޔަފާރި ވެރިޔާ އާއި މެންބަރު މުޣުނީއާ ދެމެދު އެ ގޮތަށް އެއްބަސްވެ ދެ ފަރާތުން ސޮއިކުރައްވާފައި ވަނީ އޭޕްރީލް 15، 2017 ގައެވެ. އެއީ މުޣުނީ މެންބަރު ކަމަށް ވަޑައިގަތުމުގެ ދެ އަހަރު ކުރިންނެވެ.\nނަޝީދު ފެކްޝަންގެ މައްޗަށް އަނެއްކާ ވެސް ރައީސް ސޯލިހް ކުރި ހޯދައިފި\nކުރީ ސަރުކާރުގެ ލޯނުތައް ހޭދަކުރީ އުމްރާނީ ތަރައްގީއަށް، އެއިން ފައިސާ އަނބުރާ ހޯދޭނެ - ޣަފޫރު\nސެޕްޓެމްބަރު 12, 2020 16:20\nއޭ إيمان ވެއްޖެ މީސްތަކުންނޭވެ! اللَّه އަށް ތިޔަބައިމީހުން تقوى ވެރިވާށެވެ! އަދި، ތިޔަބައިމީހުން مؤمن ން ކަމުގައިވާނަމަ، رِبا ގެ ތެރެއިން ބާކީ (ލިބޭން) ހުރި އެއްޗެއް ތިޔަބައިމީހުން ދޫކޮށްލާށެވެ!\n[ އަލް ބަޤަރާ ސޫރަތުގެ 278 ވަނަ އާޔަތް]\nސެޕްޓެމްބަރު 12, 2020 16:55\nމީނަވެސް މީ ގައުމަށް ޖެހިފައޮތް ބޮޑު ވަބާއެއް\nސެޕްޓެމްބަރު 12, 2020 17:58\nއެހެ އްވީރު މީނަޔަން ކިޔަންޖެހޭނީ ދަރަނިބޯ\nސެޕްޓެމްބަރު 12, 2020 18:42\nސަރުކާރު ޕާޓީ މީހެއްތަ! ބައިތުލްމާލުން ތި ދަރަނި ދެއްކުމުގެ އިންތިޒާމތައް ހަމަޖައްސާދޭނެ!\nސެޕްޓެމްބަރު 12, 2020 18:48\nމުޣުނީ ކޮރޯނާ މުޣުނީއާއި ދެކޮޅަށް މިސަރުކާރުގެ ކޯޓަކުން މައްސަލައެއް ނުނިމޭނެ. އެފަދަ ޤާމީއަކު ތިނަދޫކޯޓުގައެއް ނެތް. އެކުލައިގެ ޤާޒީންތިބީ. ތިމައްސަލަ އޮންނާނެ ދައުރު ނިމެންދެން ކޯޓުގަ.\nސެޕްޓެމްބަރު 12, 2020 19:05\nބޮޑު ވަގެެއްތީ. ތިނަދޫ އައްހުރި ހުތުރެއް.\nސެޕްޓެމްބަރު 12, 2020 20:07\nއިދިކޮޅު މީހުންނަށް ކޮވިޑް ޖައްސާފަ ވެސް ދަރަނި އަދާ ކުރާނެތާ މީނަ، ލަދު ކުޑަ ބައެއް،\nސެޕްޓެމްބަރު 12, 2020 22:09\nއިދިކޮޅުން މިކަލޭގެއަށް ދަރަނި ދައްކަދޭންވީނު.\nމިބޭފުޅާ ވ. ލޯބިފުޅުވާނެ އިދިކޮޅު މީހުންދެކެ


Leadarun thibee Netanyahu dhurukuran thayaarah\nލީޑަރުން ތިބީ ނަތަންޔާހޫ ދުރުކުރަން ތައްޔާރަށް\nއިޒްރޭލުގެ ބޮޑުވަޒީރު ބެންޖަމިން ނަތަންޔާހޫ\nއިޒްރޭލުގެ އިދިކޮޅު ސިޔާސީ ލީޑަރުން އިޒްރޭލުގެ ބޮޑުވަޒީރު ބެންޖަމިން ނަތަންޔާހޫ ނިސްބަތްވާ ލިކޫޑް ޕާޓީއާ ކޯލިޝަން ހަދަން ދެކޮޅު ހަދައި ބޮޑުވަޒީރު ކަމަށް ސެންޓްރިސްޓް ބްލޫ އެންޑް ވައިޓް ޕާޓީގެ ލީޑަރު ބެނީ ގަންޓްޒް ގެނައުމަށް ތާއީދުކޮށްފި އެވެ.\nއިދިކޮޅު ހުރިހާ ލީޑަރުންހެން ބޭނުންވަނީ ނަތަންޔާހޫ މަގާމުން ވަކި ކުރާށެވެ. އެއީ ނަތަންޔާހޫގެ މައްޗަށް ކޮރަޕްޝަންގެ ހިންގި ކަމުގެ ތުހުމަތުކުރެވި އިޒްރޭލުގެ ގިނަ ބަޔަކު ނަތަންޔާހޫ ފާޑު ކިޔަމުންދާތީ އެވެ. އިންތިހާބުގައި މިހާތަނަށް އާންމުކޮށްފައިވާ ވަގުތީ ނަތީޖާ ދައްކާގޮތުން ނަތަންޔާހޫއަށް މަގާމު ދިފާއު ކުރެއްވެން އޮތީ ކޯލިޝަނެއް ހަދައިގެނެވެ. އަދި ގެންޓްޒްއަށް ވެސް ބޮޑުވަޒީރު ކަމަށް ވަޑައިގެންނެވެން އޮތީ ކޯލިޝަނެއްގެ ތެރެއިންނެވެ.\nނަތަންޔާހޫ ނިސްބަތްވާ ލިކޫޑް ޕާޓީއަށް ކާމިޔާބު ކުރެވިފައިވަނީ 31 ގޮނޑި އެވެ. އަދި ގެންޓްޒް ނިސްބަތްވާ ސެންޓްރިސްޓް ބުލޫ އެންޑް ވައިޓް ޕާޓީއަށް ކާމިޔާބު ކުރެވުނީ 33 ގޮނޑި އެވެ. ގެންޓްޒްއާ އެކު ކޯލިޝަން ހަދަން ތައްޔާރަށް ތިބި ޕާޓީތައް ހިމަނައިގެން އިދިކޮޅަށް ޖުމްލަކޮށް ކާމިޔާބު ކުރެވިފައިވަނީ 61 ގޮނޑި އެވެ. އެހެންކަމުން ޕާޓީތަކުން ނަތަންޔާހޫ އާއެކު ކޯލިޝަން ހަދަން އެއްބަސް ނުވެއްޖެނަމަ ނަތަންޔާހޫގެ މަގާމު ގެއްލޭނެ އެވެ.\nންޓްޒްއަށް ތާއީދު ކުރައްވާ ޕާޓީތަކުގެ ލީޑަރުން\nއިދިކޮޅު ޕާޓީތަކުން ގެންޓްޒް ބޮޑުވަޒީރު ކަމަށް ގެންނަން ތާއީދު ކުރިޔަސް، ޕާޓީތަކުން ގެންޓްޒްގެ ސިޔާސަތުތަކާ ދެކޮޅެވެ. ގެންޓްޒް ނިސްބަތްވާ ޕާޓީއާއެކު ކޯލިޝަން ހެދުމުގެ މަސައްކަތުގައި އިސް ރޯލެއް އަދާ ކުރަައްވާ އައިމަން އަދީހު ވިދާޅުވީ، ޕާޓީތަކުން ބެންޓްޒްއަށް އެއްބާރުލުން ދިނުމަށް ނިންމީ ނަތަންޔާހޫ ކޮންމެހެން ވެސް ބޮޑުވަޒީރު ކަމުން ވަކިކުރަން ބޭނުންވާތީ ކަމަށެވެ.\nވާދަވެރި ކުދި ސިޔާސީ ޕާޓީތަކުން ނަތަންޔާހޫގެ ސިޔާސީ މުސްތަގުބަލް ބަނަކޮށްލުމަށް އަމާޒު ހިފާފައިވާއިރު ނަތަންޔާ ހޫވެސް ގެންދަނީ މަގާމު ދިފާއު ކުރައްވަން ކަންކަން ކުރައްވަމުންނެވެ.


'ޒަކަބަރގް ޒިންމާދާރު ކުރުވާނޭ މީހަކު ނެތް!'- ވިސްލްބްލޯވަރ - Tech News Maldives\n"ޒަކަބަރގް ޒިންމާދާރު ކުރުވާނޭ މީހަކު ނެތް!"- ވިސްލްބްލޯވަރ\nހިންދު ޢަލީ • 07 އޮކްޓޯބަރު 2021\nސެޕްޓެމްބަރު މަހުގެ މެދެއްހާ ހިސާބުގައި ވޯލް ސްޓްރީޓް ޖަރނަލްގައި ފޭސްބުކްގެ އިންޓަރނަލް ރިސަރޗްތަކެއްގެ ވާހަކަ ފަޅާއަރުވާލިއެވެ. ފޭސްބުކް ބޭނުންކޮށްގެން ހޭޓް ސްޕީޗް އަދި ދޮގު މަޢުލޫމާތާއި ގެއްލުންދެނިވި ކޮންޓެންޓް ފަތުރާކަމަށް ދައްކާ ރިސަރޗެވެ. އަދި ފޭސްބުކްގެ ދަށުން ހިންގަމުން އަންނަ އިންސްޓަގްރާމަކީ ފުރާވަރުގެ އަންހެން ކުދިންނަށް ހުރި ނުރައްކަލެއް ކަމުގައި ދައްކާ ރިސަރޗް ތަކެކެވެ. މިރިސަރޗްތަކުން ދައްކާ ގޮތުގައި އިންސްޓަގްރާމްގައި ބޭނުންކުރާ ފުރާވަރުގެ އަންހެން ކުދިންގެ ތެރެއިން %32 ކުދިން އެކުދިންގެ ހަށިގަނޑާ މެދު ހިތްހަމަނުޖެހެނީ އިންސްޓަގްރާމުން ފެންނަ އެހެން މީހުންގެ 'ޕަރފެކްޓް' ފޮޓޯތައް ފެނިފައެވެ. މިފަދަ އެތައް ގިނަ ނެގަޓިވް ހޯދުންތަކެއް މިރިސަރޗްތަކުން ދައްކައެވެ. މިއީ ފޭސްބުކްއާއި އިންސްޓަގްރާމް ބޭނުންކުރާ މީހުންގެ މެދުގައި މިދިޔަ3އަހަރުގެ ތެރޭގައި ކޮށްފައިވާ ދިރާސާތަކެއްގެ ނަތީޖާއެވެ.\nވޯލް ސްޓްރީޓް ޖަރނަލްގައި ލިޔެފައިވާ ގޮތުން އެކުންފުނީގެ އެތެރޭގެ ޑޮކިޔުމަންޓްތަކުން މިކަން އިނގޭއިރުވެސް އެކުންފުނިން، ފޭސްބުކް އާއި އިންސްޓަގްރާމް ބޭނުންކުރާ ފަރާތްތަކަށް މިކަންތައް ފޮރުވައިގެން ތިބީއެވެ. އަދި ނުވިތާކަށް އެ ހޯދުންތަކާއި ދިމާ އިދިކޮޅަށް ދޭހަވާފަދަ ވާހަކަތައް ފޭސްބުކްގެ ސީއީއޯ މާކް ޒަކަބަރގް ވަނީ މާރޗް 2021 ގައި ކޮންގްރެސްއަށް ވެސް ހިއްސާކޮށްފައެވެ.\nފޭސްބުކްގެ އެތެރޭގެ ޑޮކިޔުމަންޓްތަކެއް ވޯލް ސްޓްރީޓް ޖަރނަލްއަށް ލިބުނު ގޮތަކާއި މެދު ހޯދުމަށް އެކުންފުނިން އޭރުއްސުރެ ދިޔައީ ބަލަމުންނެވެ. އެކުންފުނީގައި ކުރިން މަސައްކަތް ކުރި މުވައްޒަފެއް ކަމަށްވާ ފްރާންސެސް ހައުގެން، އޮކްޓޯބަރ މަހު4ވަނަ ދުވަހު ވަނީ އެއީ އޭނާ މެދުވެރިވެ ވޯލް ސްޓްރީޓް ޖަރނަލްއަށް ލިބުނު މަޢުލޫމާތު ކަމަށް އާންމުކޮށް ބުނެފައެވެ. ސީބީއެސް ނިއުސްގެ 60 މިނެޓްސް ޕްރޮގްރާމަށް ހައުގެން ދީފައިވާ އިންޓަވިއުއެއްގައި އޭނާ ވަނީ އެތައް ވާހަކަތަކެއް އިތުރަށް ކިޔާދީފައެވެ. އަދި މިފަދައިން ފޭސްބުކް އާއި ދެކޮޅަށް ވިސްލްބްލޯވަރއަކަށް ވީ ސަބަބުވެސް ހާމަކޮށްފައެވެ.\nފްރާންސެސް ހައުގެން، 37 އަކީ ކޮމްޕިޔުޓަރ ސައިންސްއިން ޑިގްރީ ހަދާ، އަދި ހަރވާޑް ޔުނިވަރސިޓީއިން މާސްޓަރސް އިން ބިސްނަސް ހަދާފައިވާ ޑޭޓާ ސައިންޓިސްޓެކެވެ. ފޭސްބުކްގައި މަސައްކަތް ކުރުމުގެ ކުރިން ގޫގުލް އަދި ޕިންޓްރެސްޓް ފަދަ ކުންފުނިތަކުގައި މަސައްކަތްކޮށް 15 އަހަރަށް ވުރެ ގިނަ ދުވަހުގެ ތަޖުރިބާ ހުރި މީހެކެވެ. އޭނާ ފޭސްބުކްގައި މަސައްކަތް ކުރަން ފެށީ ޖޫން 2019 ގައި ޕްރޮޑަކްޓް މެނޭޖަރެއްގެ މަގާމުގައެވެ. އޭރު އޭނާއަކީ 200 އަށް ވުރެ ގިނަ މީހުން އެކުލެވޭ ފޭސްބުކް ސިވިކް އިންޓެގްރިޓީ ޓީމްގެ ލީޑް ރޯލެއްގައި ހުރި މެންބަރެކެވެ. އެޓީމްގެ އެންމެ މުހިއްމު މަސައްކަތަކަށް އޭރު ވީ އެމެރިކާގެ ރިޔާސީ އިންތިހާބާ ގުޅިގެން ފެތުރިދާނެ ފޭކް ޚަބަރުތަކާއި ދޮގު މަޢުލޫމާތު ދިރާސާކޮށް އެކަން މެނޭޖްކޮށް ހުއްޓުވުމެވެ. ހައުގެން ފޭސްބުކްއިން ވަކިވީ މިއަހަރުގެ މެއި މަހުގައެވެ.\nހައުގެން ބުނާގޮތުގައި އެކުންފުނިން ހޭޓް ސްޕީޗާއި، އަނިޔާވެރިކަމާއި ދޮގު މަޢުލޫމާތު ފެތުރުން ހުއްޓުވުމަށް ގިނަ މަސައްކަތް ތަކެއް ކުރާކަމަށާއި، އެކަމުގައި ކުރިއެރުންތައް ލިބިފައިވާކަމަށް ބުނެ، އެޕް ބޭނުންކުރާ މީހުންނަށް އޮޅުވާލަނީއެވެ. އެކަން ފޭސްބުކްއިން އަމިއްލައަށް ހަދާފައިވާ ރިސަރޗްތަކުން ދައްކައެވެ. 2019 ގައި އިލެކްޝަންސް އާއި ދިމާކޮށް ހެދި ސިވިކް އިންޓެގްރިޓީ ޓީމް ވަނީ އިލެކްޝަން ނިމުމާއެކު އުވާލާފައެވެ. އަދި އިލެކްޝަނަށް ފަހު،6ޖެނުއަރީގައި ރިޕަބްލިކަން ސަޕޯޓަރުން ކެޕިޓޮލް ބިލްޑިންގއަށް ވަދެގަތުމުގައި ވެސް ފޭސްބުކް މެދުވެރިކޮށް ވަނީ މަޢުލޫމާތު ފަތުރާފައެވެ. އޭރު އެޓީމެއް ނެތެވެ.\nއެ ރިސަރޗްތަކުން ހޯދާފައިވާ ހޯދުންތަކުގައި ފޭސްބުކްގައި (އަދި ފޭސްބުކް އާއިލާގެ އެހެން އެޕްތަކުގައި) މީހުން ހިއްސާކުރާ ހޭޓް ސްޕީޗާއި، ބައިބައިކުރަނިވި ޕޮލިޓިކަލް ވާހަކަތަކާއި، ދޮގު މަޢުލޫމަތުގެ ސަބަބުން މުޅި ދުނިޔޭގެ ހުރިހާ ހިސާބަކަށް އަސަރުކޮށްފައިވާކަމުގެ ހެކި އެބަހުއްޓެވެ.\nހައުގެން ބުނި ގޮތުގައި ސިވިކް އިންޓެގްރިޓީ ޓީމް އުވާލި ހިސާބުން ފެށިގެން، ފޭސްބުކް ނުރައްކާތެރި ހަތިޔާރަކަށް ވެދާނެކަމުގެ ބިރުވެރިކަން ހުއްޓުވުމަށް އެކުންފުނިން އެއްވެސް މަސައްކަތެއް ކުރާނެ ކަމާމެދު އުއްމީދު ގެއްލުނެވެ.\nފޭސްބުކް އިން ބުނިގޮތުގައި އެޓީމުން ކުރި މަސައްކަތްތައް ހުއްޓަލެވުނީކީ ނޫނެވެ. އެ މަސައްކަތްތައް އެކި ޓީމުތަކަށް ބަހާލެވުނީއެވެ.\nހައުގެން ބުނި ގޮތުގައި މިކަންތައްތަކުގެ އަސްލު ސަބަބަކީ 2018 ވަނަ އަހަރު ފޭސްބުކްއިން އެޕްގެ އަލްގޮރިދަމްއަށް ގެނައި ބަދަލެކެވެ. ފޭސްބުކް ބޭނުންކުރާ މީހުންގެ ނިއުސްފީޑްގައި ފެންނާނެ އެއްޗެހި ނިންމަން ބޭނުންކުރާ އެލްގޮރިދަމްއެވެ. މީގެން އެޕް ބޭނުންކުރާ މީހާއަށް ދައްކާނީ މީހަކު އެންމެ ގިނައިން އެންގޭޖް ކުރާ (ހޯދާ، ބަލައި، ކިޔާ، އަޑުއަހާ) ބާވަތްތަކުގެ ޚަބަރުތައް ނުވަތަ ޕޯސްޓްތަކެވެ.\nމީހުން އެންމެ ގިނައިން އެންގޭޖް ކުރަނީ އެމީހެއް ރުޅި އަންނަ ކަހަލަ ނުވަތަ އެމީހެއްގެ އިހުސާސްތަކަށް އެންމެ ބޮޑަށް އަސަރު ފޯރުވާ ކަހަލަ "ހޭޓްފުލް" ކޮންޓެންޓާއެވެ. މިއީ އިންސާނުންގެ ތަބީއީ ކަމެކެވެ. އެހެން ކަމުން ގިނަ މީހުންނަށް އިތުރަށް ވެސް ފެންނަނީ އެފަދަ ނަފްރަތު ފަތުރާ މެސެޖުތަކެވެ. ފޭސްބުކްގެ އެލްގޮރިދަމް މިހެން ބަހައްޓަނީ، މިފަދަ ކަންތައްތަކުގެ ފައިދާ ނަގައިގެން އެޕް ބޭނުންކުރާ މީހުން ގިނަ ވަގުތު އެޕްލެޓްފޯމްގައި ވަގުތު ހޭދަ ކުރާނޭ ގޮތް ހެދުމަށްޓަކައި ކަމަށް ހައުގެން ބުނެއެވެ.\nމި އެލްގޮރިދަމް ބަދަލުކޮށްފިނަމަ މީހުން އެޕްގައި ހޭދަކުރާ ވަގުތު މަދުވާނެކަމަށާއި، އެކަމާއި ގުޅިގެން ކުންފުންޏަށް ފައިދާ ލިބޭނޭ އިޝްތިހާރުތައް ވެސް ފެނުން މަދުވާނެއެވެ. އެހެން ގޮތަކަށް ބުނާނަމަ، ފޭސްބުކްއަށް ލިބޭ ފައިދާ މަދުވާނެއެވެ. މިއީ އެލްގޮރިދަމް ބަދަލުނުކުރާނެ ސަބަބެވެ.\nކުންފުނީގެ އެތެރޭގެ މެސެޖްބޯޑުތަކުގައި މުވައްޒަފުން ހިއްސާކޮށްފައިވާ ޚިޔާލުތައް ހިމެނޭ ލިޔުންތަކެއްވެސް ލީކްކޮށްލާފައިވާ ތަކެތީގެ ތެރޭގައި ހިމެނެއެވެ. އޭގައި އެއް މުވައްޒަފަކު ބުނެފައިވާ ގޮތުގައި ބައެއް މުވައްޒަފުން ކުންފުނިން ވަކިވެފައިވަނީ، އެކުންފުނީގެ ޕްލެޓްފޯމްތަކުން ދިމާވާ ނޭދެވޭ އަސަރުތައް ކުޑަކުރުމަށް މަސައްކަތް ނުކުރާ ކުންފުންޏަކަށް މަސައްކަތް ކުރުމަށް ޒަމީރު ނޭދޭތީއެވެ. މިމެސެޖުތަކުގައި ކުންފުނީގެ ލީޑަރޝިޕުން ނިންމާ ތާކުންތާކު ނުޖެހޭ ނިންމުންތަކަށް ވެސް މުވައްޒަފުން ފާޑު ކިޔާފައިވެއެވެ.\nފޭސްބުކްގެ މަގުސަދަކަށް ވަނީ ސޯޝަލް މީޑިޔާގައި ލީޑްކުރާ ކުންފުންޏަކަށް އެކުންފުނިވުމެވެ. އަދި އެކުންފުނީގެ ދަށުން ހިނގާ އެހެން ކުންފުނިތަކަށްވެސް މި ބަލި ވަނީ ފެތުރިފައެވެ. މިގޮތުން އެންމެ ބޮޑަށް އަސަރުކުރާ އެޕަކީ އިންސްޓަގްރާމްއެވެ.\nފޭސްބުކްއިން އަމިއްލައަށް ކޮށްފައިވާ ދިރާސާއިން އިންސްޓަރގްރާމަކީ ފުރާވަރުގެ ކުދިންނަށް ގެއްލުން ހުރި އެޕެއްކަން ހާމަވެއެވެ. އަދި އޭގެ އިތުރުން އެއެޕަކީ އެހެން ސޯޝަލް މީޑިއާ އެޕްތަކާއި އަޅާބަލާފައި ފުރާވަރުގެ ކުދިންނަށް އެތަށް ގުނައެއް ގެއްލުންހުރި އެޕެކެވެ.\nފޭސްބުކްއިން މިކަމަށް ޖަވާބު ދެމުން ނެރިފައިވާ ބަޔާނުގައި ބުނެފައިވަނީ އެމީހުން ދަނީ ދޮގު މަޢުލޫމާތާއި ގެއްލުންދެނިވި ކޮންޓެންޓް ހުއްޓުވުމަށް އަބަދުވެސް ފިޔަވަޅުތައް އަޅަމުންކަމަށެވެ. އެފަދަ ކޮންޓެން ހުންނަ ކަން އެނގި ތިބެ އެއްވެސް ކަމެއް ނުކުރާކަމަށް ދެކެވޭ ވާހަކަ ދޮގުކުރެއެވެ.\nމިހާރު ވިސްލްބްލޯވަރ ހައުގެން މެދުވެރިވެ ހިލިގެން މިއުޅޭ މައްސަލައާއި ގުޅިގެން ފޭސްބުކްއިން ވަނީ މިދިޔަ ހަފްތާގައި އެކުންފުނިން ކުޑަކުދިންނަށް އަމާޒުކޮށް ތައްޔާރުކުރަން ގަސްދުކުރި އިންސްޓަގްރާމްގެ ވަރޝަން ޑިވެލޮޕްކުރުން މަޑުޖައްސާލާފައެވެ.\nހައުގެން ބުނި ގޮތުގައި ޒަކަބަރގް ފޭސްބުކް އުފެއްދި އިރު މިއެޕްގެ އަސްލު މަގްސަދަކީ މީނޫންކަމާމެދު އެއްވެސް ޝައްކެއްނެތެވެ. އެހެން ނަމަވެސް މިހާރު އެޕް މެދުވެރިކޮށް ކުރެވޭ މިފަދަ އަމަލުތައް ވިޔަނުދިނުމަށާއި ހުއްޓުވުމަށް މަސައްކަތެއް ނުކޮށް ހުރުމަކީ ޒަކަބާގް ނަގަން ޖެހޭ ޒިންމާއެވެ. ހައުގެން ބުނަނީ ލިބޭ ފައިދާއަށްޓަކައި އާންމުންގެ ރައްކާތެރިކަމަށް އަސަރު ކުރާ ކަންތައްތައް ވިޔަދީގެން ނުވާނެއެވެ.\nފޭސްބުކްއިން ދަނީ އެމެރިކާގެ ގާނޫނުތަކާއި ޚިލާފު ވަމުންނެވެ. ހައުގެން އެދެނީ އެކުންފުނިން މިކަންތައްތަކަށް ޒިންމާނެގުމެވެ. މިގޮތަށް ޕަބްލިކްކޮށް ބޮޑު ކުންފުންޏަކާއި ކުރިމަތިލީ މިހެންވެއެވެ. އެއްވެސް ގޮތަކަށް ޖަވާބުދާރީ ނުވެ އެއްވެސް ބަޔަކަށް ތިބެވިގެން ނުވާނެއެވެ. މިގޮތަށް މަގުފައިވާ ކަންތައް ގާނޫނީ ލެވެލްގައިވެސް ބަދަލު ކުރެވެންޖެހެއެވެ. ހައުގެން ވަނީ މިހަފްތާގެ އަންގާރަ ދުވަހު ކޮންގްރެސްއާއި ވެސް ވާހަކަ ދައްކާފައެވެ. އެޕް ބޭނުންކުރާ ފަރާތްތަކުގެ ރައްކާތެރިކަމަށްޓަކައި، މައިގަނޑު ގޮތެއްގައި4ކަމަކަށް ފިޔަވަޅު އަޅައިދިނުމަށް އޭނާ އެދިފައިވެއެވެ.\n1. އެޕް ބޭނުންކުރާ މީހުން އެންގޭޖް ކުރާ މިންވަރަށް ބިނާކޮށް ޑިވެލޮޕްކޮށްފައިވާ އެލްގޮރިދަމް އެކަށީގެންވާ ލެވެލްއަކަށް ކުޑަކުރުން ނުވަތަ އެއްކޮށް ބަދަލުކުރުވުން.\n2. ފޭސްބުކް އަދި އޭގެ ދަށުން ހިނގާ އެޕްތަކުގެ ކޮންޓެންޓް މޮޑަރޭޝަންގެ މަސައްކަތަށް އިސްކަން ދިނުމަށް އެކުންފުންޏަށް އަމުރުކުރުން.\n3. ފޭސްބުކްގެ އެލްގޮރިދަމްތަކާއި ފީޗަރތައް އޯޑިޓްކުރުމަށް ފެޑެރަލް އެޖެންސީއަކާއި ހަވާލުކުރުން.\n4. ރިސަރޗްކުރާ އެހެން ފަރާތްތަކަށް ގަވާއިދުން ޑޭޓާއާއި މަޢުލޫމާތު ހިއްސާކުރުމަށް ފޭސްބުކްގެ މައްޗަށް ލާޒިމްކުރުވުން.\nހައުގެންގެ އިންޓަވިއުގެ ކުރިންވެސް، ފޭސްބުކްގެ ކަންކަން އިސްލާހުކުރުމަށް ބައިނަލްއަގުވާމީ ފެންވަރުގައި ގޮވާލާ ގޮވާލުންތަކުގެ އަޑުތައް ވަނީ އިތުރުވެފައެވެ. ސޯޝަލް މީޑިއާގައި ފޭސްބުކްގެ ބާރު ގަދަވެފައިވާ މައްސަލާގައި ކަންބޮޑުވުން ފާޅުކުރި އެކަކީ ވައިޓް ހައުސްގެ ތަރުޖަމާން ޖީން ސެކީ އެވެ. ޖީން ސެކީ ބުނި ގޮތުގައި ފްރާންސިސް ހައުގެން ފޭސްބުކްއާ ބެހޭގޮތުން ދެއްކެވި ވާހަކަތަކަކީ އެއާމެދު ވިސްނަންޖެހޭ އަމަލީ ފިޔަވަޅުތަކެއް އަޅަންޖެހޭ ވާހަކަތަކެއްކަމަށް އެމެރިކާގެ ސަރުކާރު ގަބޫލުކުރާކަމުގައެވެ.\nފޭސްބުކްގެ ބޭނުންކޮށްގެން އަނިޔާވެރިކަމަށާއި ނުރައްކާތެރި ކަންތައްތައްތަކަށް ގޮވާލާފައިވާ ބައެއް ހާދިސާތައް. (އިތުރު މަޢުލޫމާތު)\n* 2018 ވަނަ އަހަރު މިޔަންމާގައި ހިނގި ރޯހިންޔާ މުސްލިމުންގެ ގަތުލްޢާންމު\n* ޖަރމަނީގައި ރެފިއުޖީންނާއި އިމިގްރަންޓުންނާއި ދެކޮޅަށް ހިންގާފައިވާ ހަމަލާތައް\n* 2019 ވަނަ އަހަރު ލީބްޔާގައި ހިނގި ހަމަނުޖެހުންތައް\nއިންސްޓަގްރާމް 13 އަހަރުން ދަށުގެ ކުދިންނަށް ތައާރަފް ކުރަނީ\nއިންސާނީ ވަގުފާރީގެ ތުހުމަތުގައި އެޕްސްޓޯރުން ފޭސްބުކް ބޭރުކުރަންއުުޅުނު\nއިންސްޓަގްރާމް... ކުޑަކުދިންނަށް؟ ކަންބޮޑުވާންޖެހޭ ކަމެއް!\nއެޕަލްގެ އައު މެކްބުކް ވަރެއް ނެތް!\nފޭސްބުކްގެ ނަން ބަދަލުކުރަނީ!\nޒުވާން އުންމީދީ ސްޓެމް ޓީޗަރ ނައުރާ\nދިވެހި ވާހަކައަށް ހާއްސަ "ވާހަކަ" އެޕް\nރާއްޖޭގެ ކޮވިޑްސޭފް ޑިޖިޓަލް ޕާސްޕޯޓުގެ ޚިދުމަތް


ކުރީގެ ޗެމްޕިއަން އޭޝްލީ ބާޓީ ފްރެންޗް އޯޕެންގައި ނުކުޅެން ނިންމައިފި – DhiDaily\nކުރީގެ ޗެމްޕިއަން އޭޝްލީ ބާޓީ ފްރެންޗް އޯޕެންގައި ނުކުޅެން ނިންމައިފި\nކުރީގެ ފްރެންޗް އޯޕެންގެ ޗެންޕިއަން، އޭޝްލީ ބާޓީ މިފަހަރުގެ މުބާރާތުގައި ނުކުޅުމަށް ނިންމައިފިއެވެ.\nދުނިޔޭގެ ރޭންކިންގްއިން އެއްވަނައިގައިވާ އަދި މިދިޔަ އަހަރުގެ ޗެމްޕިއަން މި ފަހަރުގެ މުބާރާތް ދޫކޮށްލާފައިވަނީ، ކޮވިޑް-19 ގެ ބިރުވެރިކަމާއި ހެދިއެވެ. އޭނާ ބުނެފައިވަނީ، މުބާރާތް ދޫކޮށްލަން ޖެހޭތީ ހިތާމަ ކުރާ ކަމަށާއި، ނަމަވެސް، އޭނާ ގެ ސިއްޙީ ޙާލަތާއި، އޭނާގެ ޢާއިލާގެ ސިއްޙަތު މާ މުހިންމު ކަމުގައެވެ.\n”މިދިޔަ އަހަރުގެ ފްރެންޗް އޯޕެން އަކީ އަހަރެންގެ ޙަޔާތުގައިވެސް ކުޅުން އެންމެ ހަނދާނުން ފޮހެލަން ދަތި މުބާރާތް. އެއީ އެންމެ މުހިންމު އެއް މުބާރާތް. އެހެންކަމުން، މި ފަހަރުގެ މުބާރާތް ނުކުޅުމަށް ނިންމުން އެއީ އެހާ ފަސޭހައިން ނިންމުނު ނިންމުމެއް ނޫން“ އޭނާ މީސްމީޑިޔާގައި ބުނެފައިވެއެވެ.\nއޭނާ ބުނެފައިވަނީ މި ނިންމުން ނިންމުމުގައި ދެ ސަބަބެއް ވެއެވެ. އެއް ސަބަބަކީ ކޮރޯނާ ވައިރަހެެވެ. އަދި އަނެއް ސަބަބަކީ، އޭނާ މި މުބާރާތަށް ތައްޔާރު ވުމުގައި އޮސްޓްރޭލިއާގެ ބޯޑަރު ބަންދުކޮށްފައި ވުމުގެ ސަބަބުން، އޭނާގެ ކޯޗާއި ނުލާ ފަރިތަކުރުންތައް ކުރިއަށް ގެންދަން ޖެހުމެވެ.\nއޭނާ ވަނީ ޖުލައި މަހުގައި ޔޫއެސް އޯޕެންގައިވެސް ނުކުޅޭނެކަމަށް އިޢުލާންކޮށްފައެވެ. އޭނާ އާއި އެކު ޓެނިހުގެ ދުނިޔޭގައި މަޝްހޫރު ތަރިން ކަމަށްވާ ރަފާ ނަޑާލް އަދި ސިމޯނާ ހައެލްޕްވެސް ވަނީ މިފަހަރުގެ ބަލިމަޑުކަމާއިއެކު ނުކުޅޭނެކަމަށް ބުނެފައެވެ.\nބިލިއާޑް ހޯލް: މިއީ ގެނެސްދޭ އިންގިލާބުގެ ކޯވަރެއް- މަހުލޫފް


Fahu sikunthu Sanchez jehi goal in Juventus rovvaalai, Inter in 12 aharahfahu Super cup nagaifi - One Online\nއިންޓައިން ސުޕަ ކަޕް އުފުލާލައިލަނީ --- ފޮޓޯ/ އިންޓަ ޓްވިޓާ\nބަދަލު ކުޅުންތެރިއެއްގެ ގޮތުގައި މެޗަށް ނުކުތް އެލެކްސިސް ސަންޗޭޒް ޖެހި ގޯލާއެކު ޔުވެންޓަސް ބަލިކޮށް، އިންޓަ މިލާނުން 12 އަހަރަށްފަހު އިޓަލިއަން ސުޕަ ކަޕްގެ ތަށި އުފުލާލައިފިއެވެ.\nއެންމެފަހުގެ ސެރެއާ އޭ ޗެމްޕިއަން އިންޓައިން ރޭ ސަންސީރޯގައި ކުޅުނު ފައިނަލް މެޗުގައި ޔުވެންޓަސްގެ މައްޗަށް ކުރި ހޯދީ 2-1 ގެ ނަތީޖާއަކުންނެވެ. މެޗުގައި އެލެކްސިސް ޖެހި ގޯލު ފެނުނީ އިތުރު ވަގުތުގެވެސް ފަހު މިނެޓުގައެވެ. އެއީ މެޗުގެ 121 ވަނަ މިނެޓުގައެވެ.\nރޭގެ މެޗުގެ ފެށިގެން ޔުވެންޓަސްގެ ވެސްޓޮން މެކެނީ ޖެހި ގޯލާއެކު އެޓީމުން ލީޑު ނަގައިގެން ކުޅެމުން ދަނިކޮށް، ހާފު ނިމުމުގެ ކުރިން އިންޓައިން އެއްވަރު ކުރީ ލިބުނު ޕެނަލްޓީއަކުންނެވެ. އެ ޕެނަލްޓީ އިންޓައަށް ކާމިޔާބު ކޮށްދިނީ ލައުޓާރޯ މާޓިނޭޒް އެވެ. މެޗުގެ ދެވަނަ ހާފުގައި ހަމަލާތައް މަދުކޮށް ފެނިގެން ގޮސްފައިވީ ނަމަވެސް އިންޓަގެ ޑެންޒެލް ޑަމްފްރީސް ބޮލުން ޖެހި ބޯޅައެއް، ޔުވެންޓަސް ގޯލްކީޕަރު ޕެރިން ޕަންޗު ކޮށްލުމުން ގޯލުގެ ދަނޑިއަށް އަމާޒުވިއެވެ.\nމެޗު 1-1 ގެ ނަތީޖާއެއްގައި އޮވެ އިތުރު ވަގުތު ނިމެން ދަނިކޮށް އެލެކްސިސް ގޯލު ޖެހީ މަޓެއޯ ޑާމިއަން ދިން ބޯޅައަކުންނެވެ.\nމިއީ މި ސީޒަނަށް އިންޓައާ އަލަށް ހަވާލުވި ކޯޗު، ސައިމޯން އިންޒާގީ ކްލަބާއެކު ހޯދި ފުރަތަމަ މޮޅެވެ. އެހެން ނަމަވެސް އިންޒާގީ ވަނީ މީގެ ކުރިން ދެ ފަހަރަށް ސުޕަ ކަޕް ކާމިޔާބު ކޮށްފައެވެ. އެއީ ލާޒިއޯގައި މަސައްކަތް ކުރި އިރުއެވެ.\nރޭގެ ތަށްޓަކީ އިންޓައިން މިހާތަނަށް ނެގި ހަތަރު ވަނަ ކަޕް ތަށްޓެވެ.\nގުޅޭ ޓެގު ފުޓްބޯޅަ އިންޓަ މިލާން ޔުވެންޓަސް އިޓާލިއަން ކަޕް


Floyd: adu ufulaa kulhuntherinnah FIFA ge thaaeedhu | Mihaaru\nފީފާގެ ރައީސް ޖިއާނީ އިންފަންޓީނޯ.-- ފޮޓޯ: އޭއެފްޕީ\n03 ޖޫން 2020 - 12:09 1 comment\nޒިއުރިކް (ޖޫން 3) - އެމެރިކާގެ ކަޅު ނަސްލުގެ ރައްޔިތެއް ކަމަށްވާ ޖޯޖް ފްލޮއިޑް ހައްޔަރު ކުރަން އުޅުމުގެ ތެރޭގައި ފުލުހަކު އޭނާގެ ކަރަށް ކަކުލުން އަރައި މަރާލުމުން އެކަމަށް އިންސާފު ހޯދައިދޭން އަޑުއުފުލާ ކުޅުންތެރިން އަދަބުނުދޭން ދުނިޔޭގެ މައި ފުޓްބޯޅަ އިދާރާ ފީފާ އިން ގޮވާލައިފި އެވެ.\nފްލޮއިޑް، 46، ފުލުހުން ހައްޔަރުކޮށްފައި ވަނީ މިނެސޮޓާގެ މިނިއާޕޮލިސްގެ ފިހާރައެއްގެ ބޭރުންނެވެ. މެއި 25 ވަނަ ދުވަހު އޭނާ ހައްޔަރު ކުރުމުގެ ތެރޭގައި ފުރަގަހަށްވާ ގޮތަށް ބިޑިއަޅުވައި ބިން މައްޗަށް ވައްޓާލައި ބޭއްވުމަށް ފަހު ކަރަށް ފައިން އަރާފައި ވަނީ ދޮން ނަސްލުގެ ފުލުހެއް ކަމަށްވާ ޑެރެކް ޗައުވިން، 44، އެވެ. އޭނާ ވަޒީފާ އިން ވަކިކޮށް މިހާރު ވަނީ މީހަކު މެރުމުގެ ދައުވާ އުފުލައިފަ އެވެ. މިއީ ކަޅު ނަސްލުގެ މީހުންނާ ދެކޮޅަށް ހިންގާ ރޭސިޒަމްގެ ހައްދުފަހަނަ އަޅާފައި އަމަލެއް ކަމަށް ބުނެ ގިނަ ބަޔަކު އަންނަނީ އަޑު އުފުލަމުންނެވެ.\nދާދި ފަހުން ކުޅުނު ޖަރުމަނު ލީގުގެ މެޗުތަކުގެ ތެރެއިން ގިނަ ކުޅުންތެރިން ވަނީ ފްލޮއިޑަށް އިންސާފު ހޯދައިދޭން ޖެހޭ ކަމަށް ބުނެ އަޑު އުފުލައިފަ އެވެ. ބޮރޫޝިއާ ޑޯޓްމަންޑުގެ ޖޭޑަން ސަންޗޯ އާއި އަޝްރަފް ހަކީމީ އަދި ބޮރޫޝިއާ މުންޗެންގްލަޑްބެކްގެ ފޯވާޑް މާކަސް ތުރާމް ވެސް ވަނީ ފްލޮއިޑަށް އިންސާފު ހޯދައިދޭން ޖެހޭ ކަމަށް ބުނެ ޝުއޫރުފާޅުކޮށްފަ އެވެ.\nFloyd ah insaafu hoadhaidheyn kulhivaru tharin govaalaifi\nފްލޮއިޑްގެ މަރާގުޅިގެން އެމެރިކާގައި ހަޅުތަލާލުތަކެއް ކުރަމުން އަންނައިރު ސިޔާސީ ހަލަބޮލިކަމެއް ވެސް ވަނީ ފެށިފަ އެވެ. ފުޓްބޯޅަ މެޗުގެ ތެރެއިން އެފަދަ ކަމަކާ ގުޅޭގޮތުން ހިޔާލު ފާޅުކުރުމުގެ ޖާގައެއް ނޯންނާނެ ކަމަށް ބުނެ، ޖަރުމަނު އެފްއޭ އިން އަންނަނީ މެޗުގެ ތެރެއިން ޝުއޫރުފާޅުކުރި ކުޅުންތެރިންގެ މައްސަލަތައް ބަލަމުންނެވެ. އެކަން މީޑިއާގައި އާންމުވުމާ އެކު ފީފާގެ ރައީސް ޖިއާނީ އިންފަންޓީނޯ ވަނީ އެ ކުޅުންތެރިންނަށް އަދަބު ދިނުމަކީ ރަނގަޅު ނިންމުމަކަށް ނުވާނެ ކަމަށް ވިދާޅުވެފަ އެވެ.\n"އެ ކުޅުންތެރިން ނަސްލީ ތަފާތު ކުރުމުގެ އެ ފަދަ މައްސަލަ އަކާ ދެކޮޅަށް އަޑުއުފުލުމަކީ ހަގީގަތުގައި އަދަބު ދިނުމަށް ވުރެން ތަރުހީބު ދިނުން ރަނގަޅުކަމެއް،" ފީފާ އިން ނެރުނު ބަޔާނުގައި އިންފަންޓީނޯ ވިދާޅުވެފައިވެ އެވެ.\nފީފާ އިން ބުނީ ފްލޮއިޑްގެ މަރުގެ ކަންތައްތަކުގެ ތެރޭގައި ސިޔާސީ ކަމެއް ހިނގާނަމަ އެކަމެއް ވެސް ފެންނަން އޮންނާނެ ކަމަށާއި އެކަމަކު ޖަރުމަނު ލީގުގައި ކުޅުންތެރިން އުފާފާޅުކުރުމުގެ ތެރޭގައި އެ އޮންނަ އުސޫލުން ބޭރުން ކަމެއް ކޮށްފައިވާކަން ފެންނަން ނެތް ކަމަށެވެ.\nނަސްލީ ތަފާތު ކުރުން ފަދަ މުޖުތަމައު ބައިބައިކުރާ ކަންތައްތައް ނައްތާލަން ފުޓްބޯޅައިގެ ތެރެއިން ވީ އެންމެ ވަރުގަދަ އަށް މަސައްކަތްކުރުމުގައި އަބަދުވެސް ދެމިތިބޭނެ ކަމަށް ފީފާ އިން ބުނެފައިވެ އެވެ.\nއިންޓަނޭޝަނަލް ފުޓްބޯލް އެސޯސިއޭޝަން ބޯޑް (އައިފެބް)ގެ ގަވާއިދުގައިވާ ގޮތުން މެޗެއްގެ ތެރެއިން އެ މާހައުލާ ނުގުޅޭ އެއްވެސް ކަމެއް ކުރުން އޮންނަނީ މަނާކޮށްފަ އެވެ. އެކަމަކު ފީފާ އިން ބުނީ ފްލޮއިޑްގެ ކަންތައްތަކާ ބެހޭގޮތުން ކުޅުންތެރިން އަޑުއުފުލަނީ ނަސްލީ ތަފާތު ކުރުމާ ދެކޮޅަށް ކަމަށްވާއިރު، މިއީ ތަފާތު ކަމެއްގެ ގޮތުގައި ބަލައިގަންނަން ޖެހޭ ކަމަށެވެ.\nއިތުރު ލިޔުންތައް ފީފާ ޖިއާނީ އިންފަންޓީނޯ ޖޯޖް ފްލޮއިޑް


Khashoggi maran amurei nukurab: Prince Mohamed\nހާޝުގުޖީ މަރަން އަމުރެއް ނުކުރަން: މުހައްމަދު\nޖަމާލު ހާޝުގްޖީ އިންސާފު ހޯދަން ގޮވާލާ ކުރި މުޒާހަރާ: ހާޝުގުޖީ މަރާލަން އަމުރު ނުކުރައްވާ ކަމަށް ޕްރިންސް މުހައްމަދު ވަނީ ވިދާޅުވެފައި\nސައުދީއަރަބިއްޔާގެ ރަސްކަމަށް ފާޑު ކިޔައި އެމެރިކާގެ ވޮޝިޓަން ޕޯސްޓޫ ނޫހުގައި ލިޔަމުން ދިޔަ ސައުދީގެ ނޫސްވެރިޔާ ޖަމާލު ހާޝުގްޖީ މަރަން އަމުރު ކޮށްފައި ނުވާނެ ކަމަށް ސައުދީގެ ކްރައުން ޕްރިންސް މުހައްމަދު ބިން ސަލްމާން ވިދާޅުވެއްޖެ އެވެ.\nއެމެރިކާގެ ޓީވީ ސްޓޭޝަނެއް ކަމަށްވާ ސީބީއެސްގެ ޕްރޮގްރާމެއްގައި ވާހަކަފުޅު ދައްކަވަމުން މުހައްމަދު ވިދާޅުވީ، ހާޝުގުޖީ މަރާލުމުގައި އޭނާގެ އަތެއްވާ ކަމަށް ގައުމުތަކުން ކުރާ ތުހުމަތުގައި އެއްވެސް ބުރަ ދަނެއް ނެތް ކަމަށެވެ. އަދި އެކަން ސާބިތު ކުރެވޭނެ އެއްވެސް ހެއްކެއް ވެސް ނޯންނާނެ ކަމަށެވެ. އެ ޕްރޮގްރާމްގައި ހާޝުގުޖީ މަރާލުމަށް އަމުރު ކުރިކަމަށް ކުރާ ތުހުމަތު މުހައްމަދު ވަނީ ތަކުރާރުކޮށް ދޮގު ކުރައްވާފަ އެވެ.\nއިތުރަށް މުހައްމަދު ވިދާޅުވީ، އެހެން އޮތް ނަމަވެސް ހާޝުގުޖީ މަރާލަން ބަޔަކު ރޭވި ޕްލޭން، ކާމިޔާބުވީ އޭނާ ބައްލަވަންޖެހޭ ވަރަށް ނުބެއްލެވި އޮތުމުބން ކަމަށް ގަބޫލު ކުރައްވާ ކަމަށާއި އޭގެ ފުރިހަމަ ޒިންމާ ނަންގަވާ ކަމަށެވެ. ހާޝުގުޖީ މަރާލުގައި ބައިވެރިވި ސައުދީގެ ޓީމު މަސައްކަތް ކުރަނީ މުހައްމަދުގެ ބެލުމުގައި ދަށުގައި ހުންނަ އިދާރާތަކެއްގަ އެވެ.\nހާޝުގުޖީ މަރާއި ގުޅިގެން ފުރަތަމަ ފަހަރަށް މުހައްމަދު ވާހަކަފުޅު ދެއްކެވީ އެމެރިކާގެ ޕީބީއެސް އިން ހާޝުގްޖީގެ މަރާއި ބެހޭގޮތުން ގެނެސްދިން ޑޮކިއުމެންޓްރީއަކަށް ދެއްވި އިންޓަވިއެއްގަ އެވެ.\nމުހައްމަދު ވިދާޅުވެފައިވަނީ، ސައުދީގައި 20 މިލިއަނުގެ އާބާދީއެއް އުޅެމުންދާ ކަމަށެވެ. އަދި އޭގެ ތެރެއިން ތިން މިލިއަން މީހުންނަކީ ސަރުކާރު މުވައްޒަފުން ކަމަށްވުމުން، އެންމެންގެ ކަންތައް އެކަނި ނުބެލެހެއްޓޭނެތީ ކަންކަން ރާވާ އިންތިޒާމު ކުރުމަށް މިނިސްޓަރުން އައްޔަން ކޮށްފައިވާ ކަމަށެވެ.\nރޮއިޓާސްށް ދިން އިންޓަވިއެއްގައި މުހައްމަދު ވިދާޅުވެފައިވަނީ ވިދާޅުވީ، ހާޝުގުޖީ މަރާލި ޓީމު ތުރުކީއަށް ދިޔައީ ސައުދީ ސަރުކާރުގެ ޖެޓެއްގައި ކަން އޭނާއަށް އެނގުނީ މީޑިއާގެ ޒަރިއްޔާއިން ކަމަށެވެ. އަދި އޭނާއަކީ އެއްވެސް ބަޔަކަށް ޖެޓް ދޫކުރާ މީހެއް ނޫން ކަމަށް ވެސް ވިދާޅުވި އެވެ. އިތުރަށް ވިދާޅުވީ، މަރުގެ މައްސަލައިގައި ހިމެނޭ ޓީމު ތުރުކީއަށް ދިޔުމަށް ޖެޓް ދޫކުރަނީ އެކަމާ ގުޅޭ މިނިސްޓްރީން ކަމަށްވުމުން އޭނާއަށް ހާޝުގުޖީ މަރާލި އޮޕަރޭޝަން ކުރިއަށް ގެންދިޔަކަން އެނގިވަޑައި ނުގަންނަވާ ކަމަށެވެ.


vnews - Vakkan kuran vadhe ulhenikoh thaashivumun fuluhunnah gulhaifi\nވައްކަން ކުރަން ވަދެ އުޅެނިކޮށް ތާށިވުމުން ފުލުހުންނަށް ގުޅައިފި\nއެމަރިކާގައި ވަގަކަށް އެސްކޭޕް ރޫމް - ކޮޓަރިއެއްގައި ތަޅުލެވުމުން ތަފާތު އަރަތްތައް ފުރިހަމަކޮށްގެން ސަލާމަތްވުމަށް މަސައްކަތްކުރާ ކޮޓަރި އެއް، އެއްގައި ތާށިވުމުން ސަލަމާތްކޮށްދިނުމަށް ފުލުހުންނަށް ގުޅައިފިއެވެ.\nރަޔަން ވޯލްޑްލޯ ކިޔާ މިމީގާ ވޮޝިންޓަނުގެ ވެންކޫވާގައި ހުންނަ މިކޮޓަރީގައި ތާށިވީ، އެތަނަށް ވަތް އިރު، އެތަނުގެ ދޮރު އޮޅިގެން ހަލާކުކޮށްލުމުންނެވެ. އެކޮޓަރިން ނުނިކުމެވޭނެކަމަށް ފެނުމުން، ހާސްވެގެން ވޯލްޑްލޯ ވަނީ ފުލުހުންނަށް4ފަހަރު ގުޅާފައެވެ.\nފުލުހުން އައި އިރު އުމުރުން 41 އަހަރުގެ ވޯލްޑްލޯ ހުރީ އޭނާ ތާށިވި ކޮޓަރިން ނުކުމެ. އިމާރާތުގެ ޕާކިން ލޮޓުގައެވެ. ރިޕޯޓުތައް ބުނާ ގޮތުގައި އޭނާއަށް ވަދެވިފައިވަނީ އެއިމާރާތުގައި ހިންގައި ތިން އެސްކޭޕް ރޫމްގެ ތެރެއިން ކިލް ރޫމް ކިޔާ ކޮޓަރިއެއްގަ އެވެ. މިކޮޓަރި ފަރުމާކޮށްފައިވަނީ މީހުން މަރާ ނުރައްކާތެރި މީހެއް އުޅޭ ތަނެއް ގޮތަށެވެ.\nމިވިޔަފާރި ހިންގުމުގައި އިސްކޮށް އުޅޭ ފަރާތުން ފުލުހުންނާ ހަވާލާދީ ވިދާޅުވި ގޮތުގައި ވޯލްޑްލޯ ވަގަށް ވަދެފައިވަނީ ހެނދުނުގެ ނާސްތާކޮށްލުމަށެވެ. އެހެންނަމަވެސް ކޮޓަރީގައި ތާށިވުމުން ހާސްވެގެން އޭނާ ފުލުހުންނަށް ގުޅީއެވެ.\nވޯލްޑްލޯ ވަގަށް ނެގުމަށް މަސައްކަތްކޮށްފައިވާ އެއްޗެހީގެ ތެރޭގައި ބުރީޓޯއަކާއި ބިއަރު ދަޅަކާއި މޯބައިލް ފޯނަކާއި ޓީވީ ރިމޯޓެއް ހިމެނެއެވެ. މި ކުންފުނީގެ ވެރިޔާ ރޮބް ބާޓްރާންޑް ބުނާ ގޮތުގައި އެމެރިކާގެ ހުޅަނގު ދެކުނުގައި ހުރި އެސްކޭޕް ރޫމް ތަކުގެ ތެރެއިން ކުށްވެރިން ހިފުމުގައި 100 އިންސައްތަ ކާމިޔާބު ހަމައެކަނި ކޮޓަރިއަކީ އޭނާގެ ކޮޓަރިއަކަށް ވުމަކީ އޭނާ ފަޚުރުވެރިވާ ކަމެކެވެ.\nވޯލްޑްލޯގެ މައްޗަށް ވަނީ ވައްކަން ކުރަން އުޅުމުގެ ދައުވާ އުފުލާފައެވެ.


Luthufee ge mahsala: Jalsaa'ah meehun gena'umah beynun kuraa...\nލުތުފީގެ މައްސަލަ: ޖަލްސާއަށް މީހުން ގެނައުމަށް ބޭނުންކުރާ ސްޓަންޓެއްބާ؟\nލުތުފީ ގެންނަން ސަރުކާރުން ދަނީ ގިނަ މަސައްކަތްތަށް ކުރަމުން\nލުތުފީ ގެނައުން ލަސްވެފައިވާތީ، އިދިކޮޅު ޕީޕީއެމް އަދި ޕީއެންސީގެ ފަރާތުން ވަނީ މަޖިލީހަށް ކުއްލި މައްސަލައެއް ހުށަހަޅާފައި\nލުތުފީ ވަނީ ލަންކާގައި ހުންނަ ދިވެހި އެމްބަސީގައި ފުލުހުންގެ ބެލުމުގެ ދަށުގައި\nކ. މާލެ | 1 ޖުލައި 2019 | ހޯމަ 18:03 | 8,989\nހ. ހާޖަރާގޭ އަބްދުﷲ ލުތުފީ ޝަރީއަތަށް ހާޒިރުކުރަނީ - މިހާރު\n1988 ވަނަ އަހަރުގެ ނޮވެމްބަރު މަހުގެ3ވަނަ ދުވަހު ރާއްޖެއަށް ދިން އުދުވާނީ ހަމަލާގެ މޭސްތިރިޔަކީ ހ. ހާޖަރާގޭ އަބްދުﷲ ލުތުފީއެވެ. އޭނާ އަކީ ސިފައިންގެ މައި މަރުކަޒު ހިފުމަށް ނުރައްކާތެރި ހަތިޔާރާ އެކު ލަންކާގެ ޕްލޮޓް ޖަމާއަތުގެ ހަނގުރާމަވެރިންތަކަކާ އެކު ރާއްޖެ އަށް ހަމަލާދީ ދިވެހި ސިފައިންނާއި އާންމުންގެ ތެރެއިން 19 ދިވެހިން ޝަހީދުކޮށްލުމުގައި ބައިވެރިވި އެންމެ އިސް މީހާ އެވެ. ސިފައިންނާއި އާންމުންގެ އެތައް ބައެއް ޒަހަމްކޮށްލައި, ރަހީނުކޮށް ޖިސްމާނީ ގޮތުންނާއި, ނަފްސާނީ ގޮތުން އެތައް ބައެއް ނުރައްކާތެރި ހާލަތަކަށް ވައްޓާލާފައިވެއެވެ. އެހެންކަމުން ލުތުފީގެ މައްސަލައަކީ ދިވެހި އެތައް ރައްޔިތުންނާއި، އެތައް ގޮތަކުން ގުޅިފައިވާ ހައްސާސީ މައްސަލައެކެއެވެ.\nލުތުފީ ފިލާފައިވަނީ 2010 ވަނަ އަހަރު ރައީސް މުހައްމަދު ނަޝީދުގެ ސަރުކާރުގައި އޭނާ ބޭސްފަރުވާއަށް ފޮނުވާފަ ހުއްޓައެވެ. އޭނާ ފިލައިގެންދިޔަތާ 8 އަހަރުވެގެން ގޮސްފައިވާއިރު، ފާއިތުވި އެއްވެސް ސަރުކާރަކަށް އޭނާ މިހާތަނަށް ރާއްޖެއަށް ގެނެވިފައެއް ނުވެއެވެ. އަދި އޭނާ ގެންނާކަށް ނިމިދިޔަ ރައީސް އަބްދުﷲ ޔާމީން އަބްދުލް ގައްޔޫމްގެ ސަރުކާރުންވެސް މާ ބޮޑު މަސައްކަތެއް ކޮށްފައެއް ނުވެއެވެ.\nލުތުފީ ފިލައިގެން ގޮސް ސްރީލަންކާގައި އުޅޭތާ 8 އަހަރުވީ ފަހުން މެއި މަހުގެ އެއްވަނަ ދުވަހު އޭނާ ސްރީލަންކާގައި ހުންނަ ދިވެހި އެމްބަސީ އާއި ހަވާލުވެފައިވާ ކަމަށް ފޮރިން މިނިސްޓްރީން ވަނީ ބުނެފައެވެ. ލުތުފީ އެމްބަސީއަށް ގޮސް "ސަރަންޑަރ" ކުރުމާއި ގުޅިގެން، މިހާރު އޭނާ ހުރީ ދިވެހި ފުލުހުންގެ ބެލުމުގެ ދަށުގައި ލަންކާގައި ހުންނަ ދިވެހި އެމްބަސީގައެވެ. އެހާ ހިސާބުން އޭނާ ގެނައުގެ މަސައްކަތް ދިވެހި ސަރުކާރުން ވަނީ ފަށާފައެވެ.\nލުތުފީ ރާއްޖެ ގެނައުމަށް ސަރުކާރުން ކިތަންމެ ބޭނުންވިޔަސް އޭނާ ގެނައުމުގައި ސަރުކާރަށް ވަނީ ގިނަ ގޮންޖެހުންތަކަކާއި ކުރިމަތިލާންޖެހިފައެވެ. އެއީ އޭނާ އެމްބަސީ އާއި ހަވާލުވި ދުވަސްވަރަކީ ލަންކާއަށް ދިން ޓެރަރިސްޓް ހަމަލާއަށްފަހު، އެހެން ކަންތައްތަކަށް ސަމާލުކަންދެވޭ މިންވަރަށް ވުރެ ބޮޑަށް އެ ގައުމުގެ ހާލަތު ގޯސްވެފައި އޮތް ދުވަސް ވަރަށްވުމާއި، ލުތުފީ ލަންކާގައި ގަވާއިދާއި ޚިލާފަށް ގިނަ ދުވަސްތަކެއް ވަންދެން އުޅުފައިވުމެއެވެ.\nލުތުފީ ލަންކާ ސަރުކާރާއި ހަވާލުކޮށްފިނަމަ، އޭނާ އެނބުރި މި ދިވެހި ފަސްގަނޑުގެ ޖަލަކަށް ނުގެނެވޭނެއެވެ. އޭރުން އޭނާގެ މައްސަލަ ބަލާނީ ލަންކާ ސަރުކާރުން އެ ގައުމުގައި ހެދިފައިވާ ގާނޫނުތަކާއި ގަވާއިދުތަކާއި ޚިލާފަށް އުޅެފައިވާ، ކުށްވެރިއެއްގެ ގޮތުގައެވެ. މިއީ އެއްވެސް ދިވެހި ދަރިއަކު ބޭނުންވާނެ ގޮތެއް ނޫނެވެ. ސަރުކާރުން ބޭނުންވަނީ ލަންކާ ސަރުކާރާއި މުއާމަލާތްކޮށްގެން ލުތުފީ މި ދިވެހި ފަސްގަނޑަށް ގެންނާށެވެ. މި ފަސްގަނޑުގައި އޭނާއަށް ހައްޤު އަދަބު ދިނުމަށެވެ.\nސަރުކާރުން މި ކަން ސީރިޔަސް މައްސަލައެއްގެ ގޮތުގައި ދެކި، ލުތުފީ ގެންނަން ގިނަ މަސައްކަތްތަކެއް ކުރަމުން އަންނައިރު، އެއް ލީޑަރ ޝިޕަކުން ހިންގާ އިދިކޮޅު ޕީޕީއެމް އަދި ޕީއެންސީން މިކަން ސިޔާސީ ވަކި މަގްސަދެއް ހާސިލް ކުރުމަށްޓަކާ، މައްސަލަ ސިޔާސީ އައްޑަނައަކަށް ނަގައިގެން ދަނީ މަސައްކަތް ކުރަމުންނެވެ. އެގޮތުން މައްސަލަ ވަކި މިސްރާބަކަށް އަނބުރާލާ، އެ މީހުން ބޭނުންވާ މަގްސަދު ހާސިލް ކުރުމަށް ދަނީ ލުތުފީގެ މައްސަލަ ބޭނުންކުރަމުންނެވެ.\nމިހެން ދަންވަންޖެހޭ ސަބަބުތައް ގިނައެވެ.\nލުތުފީ މާލެ ގެނައުން ލަސްވެފައިވާތީ، މަޖިލީހަށް ކުއްލި މައްސަލައެއް އިދިކޮޅު ޕީއެންސީގެ ފަރާތުން ވަނީ ހުށަހަޅާފައެވެ. ކުއްލި މައްސަލަ ހުށަހެޅުއްވީ މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު އެވެ. އާދަމް ޝަރީފްއަކީ ނިމިދިޔަ ރައީސް ޔާމީން ސަރުކާރުގެ ޑިފެންސް މިނިސްޓަރެއެވެ. އޭނާ ޑިފެންސް މިނިސްޓަރު ކަމުގައި ހުންނެވިއިރު، އަދި ރައީސް ޔާމީންގެ ސަރުކާރު އޮތް އިރު ލުތުފީ މާލެ ނުގެނެވިގެން ކަންބޮޑުވެގެން އުޅުއްވި ތަން ފެނުނު ދިވެހި ރައްޔިތެއް ނެތެއެވެ. ނަމަވެސް ޝަރީފް އަށް މި މައްސަލަ ގައުމީ ސަލަމަތާއި ގުޅޭ ބޮޑު ނުރައްކާތެރި މައްސަލައަކަށް މިއަދު ވެއްޖެއެވެ.\nކުއްލި މައްސަލަ ހުށަހެޅުއްވި މަޑުއްވަރީ ދާއިރާގެ މެމްބަރު އާދަމް ޝަރީފް -- ފޮޓޯ: މަޖިލީސް\n2012 ވަނަ އަހަރުން ފެށިގެން ހުރިހާ ސަރުކާރަކަށްވެސް ލުތުފީ އުޅޭތަން އެގެއެވެ. ނަމަވެސް އެއިން އެއްވެސް ސަރުކާރަކުންވެސް ސިޔާސީ ފަރާތަކުން ލުތުފީ ރާއްޖެ ނުގެނެވިގެން އެކަން މާ ބޮޑު ކަމަކަށް ވެގެން އުޅުއްވި ތަނެއް ނުފެނެއެވެ. އެގޮތުން އުމަރު ނަސީރު ހޯމް މިނިސްޓަރަކަށް ހުންނެވިއިރު، ލަންކާ ސަރުކާރުން ލުތުފީގެ މައުލޫމާތު ދިވެހި ސަރުކާރަށް ދީފައިވާއިރު، އެކަމަށް އޭރު އޮތް ރައީސް ޔާމީންގެ ސަރުކާރުން އެއްވެސް ފިޔަވަޅެއް އަޅާފައިނުވާކަން ހާމަވެއެވެ. އެކަން ފުލުހުން އާދިއްތަ ދުވަހު ނެރުނު ބަޔާނުންވެސް ވަނީ ކަށަވަރުކޮށްދެއްވާފަ އެވެ.\nލުތުފީ އާއި ލަންކާ އިން ދިވެހިން ބައްދަލުކުރާ ކަމަށާއި، ދިވެހިންނާއި އޭނާ އާއި ލަންކާއިން ދިމާވަމުން އަންނަ ވާހަކަ އެއީ ދިވެހިން މިދިޔަ 8 އަހަރު ދައްކަމުން އައި ވާހަކައެވެ. އެގޮތުން އެ ތުހުމަތު އިނގިލި މަޖިލީހަށް ކުއްލި މައްސަލަ ހުށަހެޅުއްވި ޝަރީފަށްވެސް ބައެއް ފަރާތްތަކުން ދިއްކުރިއެވެ. އެގޮތުން ލުތުފީ އާއި އެކު ޝަރީފް ލަންކާގެ ރެސްޓޯރަންޓެއްގައި ކޮފީ ބޯން އިން ވާހަކައެއްވެސް އެއް އިރެއްގައި ދެކެވުނުއެވެ. ނަމަވެސް ރެވޭ އެ ތުހުމަތައް ޝަރީފް ދޮގުކުރައްވަ އެވެ.\nޝަރީފް އާއި މެދު ކުރެވޭ އެ ތުހުމަތު ދޮގުކުރިޔަސް ލުތުފީ ގެންނަން ނޫނީ ލުތުފީ ނުގެނެވިގެން، ރައީސް ޔާމީންގެ ސަރުކާރުގައި ޝަރީފް ބަސްފުޅެއް ވިދާޅުވި އަޑު އިވިފައެއް ނެތެއެވެ. އެހެންކަމުން މިހާރު ލުތުފީ ރާއްޖެ ނުގެނެވިގެން ޝަރީފް ފަޔަށް ހިނިއަރައިގެން އުޅެނީ ވަކި ގައުމަށް ހެޔޮ ނިޔަތެއް އޮވެގެން ކަމަށް ގަބޫލުކުރަންޖެހޭ ސަބަބެއް ނެތެވެ.\nމުޒަހަރާއަށް ނުވަތަ ބޮޑު އެއްވުމަކަށް ގޮވާލާއިރު، ލުތުފީ ނުގެނެވިގެން އުޅޭ މައްސަލަ ސާފުކުރަން ސަރުކާރާއެކު އެއްވެސް މަސައްކަތެއް ކޮށްފައެއް ނުވެ އެވެ. މަޖިލީހުގައި އެ ބޭފުޅުންގެ މެމްބަރުންވެސް ތިއްބަވާއިރު، މަޖިލީހުގެ ކޮމެޓީތަކުގެ ތެރެއިންވެސް އެ މައުލޫމާތު ހޯދުމަށް މަސައްކަތެއް ނުކުރައްވަ އެވެ. މީޑިއާގެ ބޮޑެތި ސުރުހީތައް ޖެހުމަށް ކުރައްވާ މަސައްކަތެއް ނޫނީ މިކަމުގައި އިދިކޮޅު ފަރާތްތަކުން ކުރާތަނެއް ނުފެނެ އެވެ.\nޒިންމާދާރު އިދިކޮޅު ފަރާތެއްނަމަ، މަސައްކަތްވެސް ކުރާނީ ޒިންމާދާރުކަމާއެކު އެވެ. ކޮންމެކަމެއްގައި ބެނުންވާ ސިޔާސީ މަންފާއެއް ހާސިލްކުރުމަށް ރައްޔިތުންގެ ހިތްތަކުގައި ނަފުރަތު އުފެއްދުމުގެ ބަދަލުގައި މައުލޫމާތުތައް ހޯދައި، ކަންކަން ކުރެވޭނެ ނިޒާމްތައް މިހާރު ދައުލަތުގެ ތެރޭގައި އެބަހުރި އެވެ. އެފަދަ މަސައްކަތްތަކަށް ދައުލަތުގެ ހުރިހާ ދޮރުތަކެއްވެސް ހުރީ ހުޅުވިފަ އެވެ.\nމި ހުރިހާކަމަކުން މިހާރު އިދިކޮޅު ސިޔާސީ ފަރާތްތަކުން މައްސަލަ ނަގައިގެން އުޅެނީ ވަކި މަންފާއެއް ހާސިލްކުރުމަށޭ ބުނެވިދާނެއެވެ. ލުތުފީގެ މައްސަލައަކީ ޕީޕީއެމް އަދި ޕީއެންސީން ބާއްވަން މަސައްކަތް ކުރަމުން އަންނަ ޖަލްސާއަށް މީހުން ގިނަ ކުރުމަށް ބޭނުން ކުރަމުން އަންނަ އުކުޅެއް ނޫން އިތުރު ކޯޗެއްތޯއެވެ.\nގެއްލިފައިވާ ތާއީދް ހޯދަން ރައީސް ޔާމީން އާއި އޭނާގެ އައުވާނުން މިޖަހާ ސަކަރާތަކީ ދިވެހިންގެ ލޭ ކައްކަން ޖައްސާ ސްޓަންޓެއް ކަމާއި މެދު އެއްވެސް ޝައްކެއްނެތެއެވެ. ފަސް އަހަރު ހޭވި ހަޑި ފަސް އަޅަން ކިތަންމެ އުޅުނަސް، މިއަދު ދިވެހި ރައްޔިތުން އެއަށްވުރެ ހޭލުންތެރިއެވެ. ކޮންމެ ގޮތެއް ވިޔަސް އެ މީހުންނަށް ނުވި، އެހެން ހުރިހާ ކަމެއް ކުރާ ބީދައިން، ލުތުފީވެސް ގެންނާނީ ހަމަ މި ސަރުކާރުންނެވެ. ސަރުކާރުން ވަނީ އެކަމުގެ ޔަޤީންކަން ދިވެހި ރައްޔިތުންނަށް ދެއްވާފަ އެވެ.


Ithuru flu clinic eh gaaim kohfi, mifaharu Vilimale gai! - vNews.mv\nއިތުރު ފްލޫ ކްލިނިކެއް ގާއިމްކޮށްފި، މިފަހަރު ވިލިމާލޭގައި!\nޙައްވާ މިންހާ 23 March 2020, 16:19\nވިލިމާލޭގައި ފްލޫ ކްލިނިކެއް ގާއިމްކޮށްފިއެވެ.\nމިކަން ހާމަކޮށްފައިވަނީ ކޮރޯނާ ވައިރަހާ ގުޅޭ މައުލޫމާތު ހިއްސާ ކުރައްވަމުން ސްޕޯކްސްޕާސަން މަބްރޫކް އަޒީޒެވެ.\nމިހާރުވެސް ސަރުކާރުން ވަނީ ރާއްޖޭގައި ތިން ފްލޫ ކްލިނިކެއް ގާއިމްކޮށްފައެވެ. އަދި އޭޑީކޭ ހޮސްޕިޓަލުންވެސް ވަނީ ފްލޫ ކްލިނިކެއް ގާއިމްކޮށްފައެވެ.\nއެހެންކަމުން، މިއީ މާލެ ސިޓީ ސަރަހައްދުގައި ގާއިމްކުރެވުނު ފަސްވަނަ ފްލޫ ކްލިނިކެވެ.\nމަބްރޫކް ވިދާޅުވީ މިކްލިނިކުންވެސް، ކޮވިޑް-19 ގެ އަލާމާތްތައް ނުވަތަ ހުން، ރޯގާގެ އަލާމާތްތައް ފެންނަ ކަމުގައިވާނަމަ ޚިދުމަތް ލިބޭނެ ކަމަށެވެ.\nމި ފްލޫ ކްލިނިކް އޮޕަރޭޓް ކުރަމުންދާނީ އައިޖީއެމްއެޗްގެ ފަރާތުން. މި ކްލިނިކް ހުޅުވާފައި ހުންނާނީ ހެނދުނު 10:00ން ފެށިގެން އިރުއޮއްސި 6:00އާ ހަމައަށް.\nމާލޭގައި ދެ ކްލިނިކެއް ގާއިމްކޮށްފައިވާއިރު އެއް ކްލިނިކް ވަނީ ސެނެހިޔާގައި ގާއިމްކޮށްފައެވެ. ސެނެހިޔާގައި ގާއިމްކޮށްފައިވާ ކްލިނިކަކީ ފާއިތުވެދިޔަ ދުވަސްތަކުގައި އެއްވެސް ގައުމަކަށް ދަތުރުކޮށްފައިނުވާ ދިވެހިންނަށް ޚާއްސަ ކްލިނިކެކެވެ.\nއަދި މާލެހިޔާ2ގެ ފަހަތުގައި ގާއިމްކޮށްފައިވާ ކްލިނިކަކީ ފާއިތުވެދިޔަ ދުވަސްތަކުގައި ރާއްޖެއިން ބޭރަށް ދަތުރުކޮށްފައިވާ މީހުންގެ ތެރެއިން ކޮވިޑް-19 ގެ އަލާމާތްތައް ފެންނަ މީހުންނަށް ޚާއްސަކޮށްފައިވާ ކްލިނިކެކެވެ.\nބިދޭސީންނަށް ޚާއްސަކޮށްފައިވާ ކްލިނިކް ގާއިމްކޮށްފައިވަނީ ހުޅުމާލޭގައެވެ.\nމިކްލިނިކްތަކާއި އޭޑީކޭ ފްލޫ ކްލިނިކުގެ އިތުރަށް އަތޮޅުތެރޭގައިވެސް ވަނީ ފްލޫ ކްލިނިކް ގާއިމްކޮށްފައެވެ. އެގޮތުން ފުވައްމުލަކު ސިޓީގައި ވަނީ ފްލޫ ކްލިނިކެއް ގާއިމްކޮށްފައެވެ.\nރާއްޖެއިން އެންމެ ފަހުން ޕޮޒިޓިވްވި ދެކޭސްވެސް ފެނިފައިވަނީ ފުވައްމުލަކު ކައިރި ބަނދަރުކޮށްފައިއޮތް އައިލެންޑް ސަފާރީންނެވެ.\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަހުގެ އިތުރަށް އެހެނިހެން އާދައިގެން ހުމާއި ރޯގާ ފެތުރެމުންދާތީ، އެޗްޕީއޭއަށް އެންގުމަކާއިނުލައި ފްލޫ ކްލިނިކްތަކަށް ނުދިޔުމަށް ވަނީ އިލްތިމާސް ކޮށްފައެވެ.\nއެހެންކަމުން، ފްލޫ ކްލިނިކްތަކަށް ދިޔުމުގެ ކުރިން އެޗްޕީއޭގެ ހޮޓްލައިން 1667 އަށް ގުޅުމަށް ސިއްހީ މާހިރުން އަންނަނީ އިރުޝާދު ދެމުންނެވެ.


ރައްކާތެރިވާށެވެ! މިއަދު މިވަނީ މަޙުރަމުންގެ ކުރިމަތީގައިވެސް އަޢުރަ ނިވާކުރަންޖެހިފައެވެ!\nޢާންމުދިރިއުޅުމުގައި އަޢުރަ ނިވާކުރަންޖެހެނީ އެމީހަކާއި ކައިވެނި ހެޔޮނުވާ މަހްރަމުން ނޫން މީހުންގެ ކުރިމަތީގައެވެ. ނަމަވެސް މިއަދުގެ ޙާލަތަށް ބަލައިފިނަމަ މަޙްރަމުންގެ ކުރިމަތީގައިވެސް އަޢުރަނިވާކުރަން މިވަނީ ޖެހިފައެވެ. ވީމާ އެއީ މަހްރަމުން ނަމަވެސް އެބައަކާއި ނުވަތަ އެމީހަކާއިމެދު ޔަޤީންކަން ނެތްނަމަ ސަލާމަތަށްޓަކައި ރަނގަޅު ގޮތަކީ އަޢުރަ ނިވާކުރުމެވެ.\nމިފަދަ ބަހެއް ބުނަން މިޖެހެނީ މިސާލަކަށް ދޮންބައްޕައިންނަށް ބަލައިފިނަމަ މަންމަ އާއި ކައިވެނިކޮށް މަންމައާއިއެކު ރޭކޮށްފިނަމަ އޭނާއަކީ މަޙްރަމެކެވެ. ބައްޕައަކީ ވެސް މަޙްރަމެކެވެ. އަޚުންނަކީވެސް މަޙްރަމުންނެވެ. ދޮންބައްޕައިންގެ ކިބައިން ދަރިންގެ ޢިއްފަތްތެރިކަމަށް އަރައިގަތުން އިންތިހާއަށް ގިނަވެފައިވާއިރު ބައްޕައިންނާއި އަޚުންގެ ކިބައިންވެސް ދަނީ އެފަދަ ޢަމަލުތައް ފެންނަމުންނެވެ.\nއެއްގެއެއްގައި ދިރިއުޅުނު ޅިޔަނުންނާއި ފަހަރިންނަކީ މަހްރަމުންނެއް ނޫނެވެ. ވީމާ އެމީހުންގެ ކުރިމަތީގައި އައުރަ ނިވާކުރުމަކީ ހަމަކޮންމެހެންވެސް ކުރަންޖެހޭނެ ކަމެކެވެ. އަދި ކިތަންމެ އިޚްލާޞްތެރިނަމަވެސް ގޭގައި ގެންގުޅޭ ނޯކަރުންގެ ކުރިމަތީގައިވެސްމެއެވެ. ޅިޔަނުންނާއި ފަހަރިންގެ ޢަމަލުތައްވެސް މިހާރު މިވަނީ ހަމަ ހައްދުފަހަނައަލައިފައެވެ.\nކޮންމެ މީހަކު ނަމަވެސް އެފަދަ ޢަމަލުތައް އެކުރަނީ އެމީހުންގެ ހިތުގައި ޝައިޠޯނާ އުފައްދާ ޖަޒުބާތުތަކުގެ ސަބަބުންނެވެ. އީމާންތެރިކަން ނެތުމުންނެވެ. ތަޤްވާވެރިކަން ނެތުމުންނެވެ. ﷲ ތަޢާލާއަށް ބިރުވެތިވުން ކުޑަކަމުންނެވެ. ނުވަތަ ނެތުމުންނެވެ. އެމީހެއްގެ ހިތުގައި ޝައިޠޯނާ ރަސްކަންކުރާތީއެވެ.\nވީމާ އެކަން ކުޑަކުރުވަން ކަނބަލުންނަށް ކުރެވެން އޮތްކަމަކީ ނޫރު ސޫރަތުގެ 32 ވަނަ އާޔަތުގައިވާ ފަދައިން ނިވާވެގެން ތިބުމެވެ. އަދި ވީވަރަކުން އެކަނި ވަގުތު ހޭދަކޮށް އެފަދަ ކަންކަން ކުރުމުގެ ފުރުޞަތުވެސް ނުދިނުމެވެ. ކަނބަލުންނަށް މިއަދު ކުރިމަތިވަމުން އަންނަ ޙާލަތަށްބަލާއިރު އިތުބާރުކުރެވޭނެ މީހަކު ނެތްކަމަށް ބުނުމަކީ ތިބި ރަނގަޅު މަދުބައަކަށް ބުނެވޭ އިހާނެތި ބަހަކަށް ނުވާނެއެވެ!\nލޮބުވެތިކަނބަލުންނޭވެ! އިސްލާމް ދީން ތިއަ ކަނބަލުންނަށް ބާރުއަޅަނީ ރައްކައުތެރިވުމަށެވެ. ޙިޖާބް އަޅައި ފޮރުވެން ޖެހެނީވެސް އެ ސަބަބަށްޓަކައެވެ. ވީވަރަކުން ސަބަބުގައި ހިފަހައްޓާށެވެ! ﷲ ތަޢާލާގެ ޙަޟްރަތުން ރައްކައުތެރިކަމަށް އެދޭށެވެ! ﷲ ތައާލާ ތިއަ އެންމެހައި ކަނބަލުންނަށް ރައްކައުތެރިކަން މިންވަރުކުރައްވަވާށި! އާމީން


Mashvaraa thakugai UN in medhuveri eh ge role adhaakohdheyn edhijje | Mihaaru\nއދ.ގެ މަންދޫބު ތަމްރަތު ރައިީސް ޔާމީނާ ބައްދަލުކުރައްވަނީ: މަޝްވަރާތަކުގައި އދ. އިން ބައިވެރިވުން މުހިއްމު ކަމަށް އަދާލަތުން ދެކޭ. .-- ފޮޓޯ: ޓުވިޓާ\nމަޝްވަރާތަކުގައި އދ. އިން މެދުވެރިއެއްގެ ރޯލު އަދާކޮށްދިނުމަށް އެދިއްޖެ\n05 އޮކްޓޯބަރ 2016 - 12:252comments\nއަދާލާތު ޕާޓީން މިއަދު ބުނީ އދ. އިން މި ހުށަހެޅުން ގަބޫލުކޮށް، ވަރަށް އަވަހަށް މަޝްވަރާ ފަށާނެ ކަމަށް އުއްމީދުކުރާ ކަމަށެވެ. މަޝްވަރާގައި އދ.ގެ ބައިވެރިވުން މުހިއްމީ، ކޮމަންވެލްތުން ވެސް އެދިފައިވާ ގޮތަށް ވާހަކަ ދައްކައިގެން ނަތީޖާ ނެރުމަށް ކަމަށް އެ ޕާޓީން ބުންޏެވެ.\nމަޝްވަރާ ކުރިއަށް ގެންގޮސްދިނުމަށް އދ. ގައި އަދާލަތުން އެދުނުއިރު، އެމްޑީޕީން ވެސް ވަނީ އެ ޖަމާއަތުގެ ބައިވެރިވުމާ އެކު ވާހަކަތައް ކުރިއަށް ގެންދިއުމަށް ރައީސް އޮފީހުގައި އެދިފަ އެވެ. މި ހުށަހެޅުން ގަބޫލުކޮށް، ސަރުކާރުން ބުނެފައި ވަނީ މި މަހުގެ މެދުތެރޭގައި މަޝްވަރާ ފަށާނެ ކަމަށެވެ.\nމަޝްވަރާގައި ސަރުކާރު ތަމްސީލްކުރައްވާ އިސް މަންދޫބު، ފިޝަރީޒް މިނިސްޓަރު ޑރ. މުހައްމަދު ޝައިނީ މިދިޔަ ހަފުތާގައި ވިދާޅުވެފައިވާ ގޮތުގައި އދ.ގެ މަންދޫބު ތަމްރަތު ސެމިއުލް މިހާރު ހުންނެވީ ކުރު ޗުއްޓީއެއްގަ އެވެ. އޭނާ އެނބުރިވަޑައިގަތުމާ އެކު މަޝްވަރާ ފަށާނެ ކަމަށް ޝައިނީ ވަނީ ވިދާޅުވެފަ އެވެ. "އަންނަ މަހުގެ މެދެއްހާ ހިސާބުގައި އެމަނިކުފާނު ވަޑައިގަންނަވާނެ ކަމަށް މިބަލަނީ. އެހެންވީމަ އޭނާ ވަޑައިގަތުމާއެކު ސަރުކާރުން މަޝްވަރާ ފަށާނެ،" ޝައިނީ ވިދާޅުވެފައިވެ އެވެ.\nމަޝްވަރާތައް އަލުން މި ފަށަނީ ސީމެގުގެ ރަސްމީ އެޖެންޑާގައި ރާއްޖެ ހިމަނައި ދެން އިސްލާހު ނުވެއްޖެ ނަމަ ކޮމަންވެލްތުން ރާއްޖެ ސަސްޕެންޑް ކުރަން ވިސްނާނެ ކަމުގެ އިންޒާރު ދީ އަދި ރާއްޖޭގެ ސިޔާސީ ޕާޓީތަކުން މަޝްވަރާކޮށް ހައްލު ހޯދުމަށް އަންގާފައި ވަނިކޮށެވެ. އެއްވެސް ޝަރުތަކާ ނުލައި މަޝްވަރާގެ މޭޒު ދޮށަށް ދާން ސީމެގުން ވަނީ ސަރުކާރާއި އިދިކޮޅު ފަރާތްތަކަށް ވެސް ގޮވާލައިފަ އެވެ. ސިޔާސީ މަސްރަހު ފިނިކުރުމަށް މަޝްވަރާތައް ފެށީ މިދިޔަ އަަހަރު މެދު ތެރޭގަ އެވެ. އެކަމަކު، ޖަލަށް ހުކުމްކޮށްފައި ތިބި އިދިކޮޅު ލީޑަރުން މަޝްވަރާތަކުގެ ކުރިން ދޫކޮށްލަން އިދިކޮޅު ފަރާތްތަކުން ކުރި ޝަރުތައް ސަރުކާރުން އެއްބަސް ނުވުމުން މިހާތަނަށް އެ މަޝްވަރާތައް ފެށޭ ގޮތެއް ނުވެ އެވެ. އދ.ގެ މަންދޫބު ތަމްރަތު ބައިވެރިވެވަޑައިގެން، އެކި ފަރާތްތަކާ ވަކިވަކިން ބައްދަލުކޮށް، މަޝްވަރާތައް ފަށަން މީގެ ކުރިން މަސައްކަތް ކުރައްވާފައި ވިޔަސް، އެކަމުގައި ވެސް އަލިމަގެއް ފެނިފައެއް ނުވެ އެވެ.\nއިތުރު ލިޔުންތައް އ.ދ. ސަރުކާރު އިދިކޮޅު ފަރާތްތައް އަދާލަތު ޕާޓީ ކޮމަންވެލްތު ސިޔާސީ މަޝްވަރާތައް ރާއްޖެ-އ.ދ ރާއްޖެ-ކޮމަންވެލްތު ސިޔާސީ ޕާޓީތަކުގެ މަޝްވަރާތައް


Match Preview: England - Panama - Vaguthu\nމެޗު ޕްރިވިއު: އިންގްލެންޑް – ޕެނަަމާ\nކެޕްޓަން ހެރީ ކޭން މެޗުގެ ފަހު ވަގުތުގެ ތެރޭގައި ޖެހި ލަނޑާއެކު އިންގްލެންޑް ވަނީ މި ފަހަރުގެ ވޯލްޑް ކަޕްގައި ކުޅުނު ފުރަތަމަ މެޗުގައި ޕެނަމާ އަތުން މޮޅުވެފަ އެވެ. މިއީ 2006 ވަނަ އަހަރުގެ ފަހުން، ބައިނަލްއަޤުވާމީ މުބާރާތެއްގެ ފުރަތަމަ މެޗުން އިންގްލެންޑް މޮޅުވި ފުރަތަމަ ފަހަރެވެ.\nވޯލްޑް ކަޕްގެ ދެވަނަ މެޗުގައި މިއަދު ޕެނަމާއާ ދެކޮޅަށް ނުކުންނައިރު، މި މެޗުން މޮޅުވެގެން ދެވަނަ ބުރަށް ދަތުރުކުރުމުގެ ފުރުސަތު އިންގްލެންޑަށް އެބައޮތެެވެ. މި މެޗަށް ނުކުންނައިރު، އަނިޔާގެ ސަބަބުން އިންގްލެންޑްގެ މިޑްފީލްޑަރ ޑެލޭ އަލީ އަށް މިއަދުގެ މެޗުގައި ނުކުޅެވޭނެ އެވެ. އަލީގެ ބަދަލުގައި މިރޭގެ މެޗުގައި ކުޅޭނެ ކަމަށް ބެލެވެނީ ރުބެން ލޮފްޓަސް ޗީކެވެ.\nމެޗުގެ ކުރިން އިންގްލެންޑްގެ ކޯޗު ގެރެތު ސައުތުގޭޓް ބުނީ މުބާރާތުގައި ކުޅުނު ފުރަތަމަ މެޗުގައި އިންގްލެންޑްގެ ފަރާތުން ރަނގަޅު ކުޅުމެއް ފެނުނު ކަމަށާއި އެ ފަދަ ގޭމެއް މިއަދުގެ މެޗުގައި ވެސް ފެންނާނެ ކަމަށް އުންމީދުކުރާ ކަމަށެވެ.\nމުބާރާތުގައި ކުޅުނު ފުރަަތަމަ މެޗުގައި ބެލްޖިއަމް އަތުން ޕެނަމާ ވަނީ ބަލިވެފަ އެވެ. ވޯލްޑް ކަޕްގައި މުޅިން އަލަށް ވާދަކުރާ ޕެނަމާ އަށް ދެވަނަ ބުރުގެ ފުރުސަތެއް އޮންނާނީ އިންގްލެންޑާ ދެކޮޅަށް ކުޅޭ މެޗުން ރަނގަޅު ނަތީޖާއެއް ނެރިގެނެވެ.\nބެލްޖިއަމްއާ ދެކޮޅަށް ކުޅުނު މެޗުގައި ޕެނަމާ އިން ވަނީ ފިސިކަލް ގޭމެއް ކުޅެފަ އެވެ. ޕެނަމާގެ ފިސިކަލް ގޭމްގެ ސަބަބުން ބެލްޖިއަމް އަށް ވެސް ކޮންމެ ވެސްް ވަރެއްގެ އުނދަގޫތަކެއް ކުރިމަތިވި އެވެ. އިންގްލެންޑްއާ ދެކޮޅަށް ކުޅޭ މެޗުގައި ވެސް، ޕެނަމާގެ ފަރާތުން އެ ފަދަ ގޭމެއް ފެންނާނެ ކަމަށް ބެލެވެ އެވެ.\nވޯލްޑް ކަޕެއްގައި ކުޅުނު ފުރަތަމަ ދެ މެޗުން އިންގްލެންްޑް މީގެ ކުރިން މޮޅުވެފައިވަނީ އެންމެ ދެ ފަހަރު.\nއިންގްލެންޑް އެންމެ ފަހުން ކުޅުނު 11 މެޗުން ބައްޔެއް ނުވޭ.\nމި އަހަރުގެ ވޯލްޑްކަޕްގެ ފުރަަތަމަ މެޗުގައި ޓިއުނީޝިއާ އަތުން އިންގްލެންޑް މޮޅުވީ ވޯލްޑް ކަޕްގައި މޮޅުނުވެ ހަތަރު މެޗަށް ފަހު.\nޔޫރަޕްގެ 10 ޤައުމަކާ ދެކޮޅަށް ޕެނެމާ މިހާތަނަށް ކުޅެފައިވާއިރު، އެންމެ މޮޅެއް ވެސް ނުލިބޭ.\nވޯލްޑް ކަޕްގައި ކުޅުނު ފުރަތަމަ މެޗުގައި ބެލްޖިއަމް ކޮޅަށް ޕެނަމާ ހެދި ޝޮޓުގެ އަދަދަށްވުރެ، އެ ޓީމަށް ދެއްކި ރީނދޫ ކާޑުގެ އަދަދު ގިނަ. ޕެނަމާ އަށް ހެދުނީ ދެ ޝޮޓް. މެޗުގައި ޕެނަމާ އަށް5ރީނދޫ ކާޑު ދެއްކި.\nޕެނަމާ އަކީ ވޯލްޑް ކަޕެއްގައި އިންގްލެންޑްއާ ދެކޮޅަށް ނުކުންނަ 38 ވަނަ ޤައުމެވެ. އަލަށް ބައްދަކުރާ ޤައުމަކާ ދެކޮޅަށް ވޯލްޑް ކަޕްގައި މިހާތަނަށް ކުޅުނު 37 މެޗުގެ ތެރެއިން އިންގްލެންޑް ބަލިވީ5މެޗުންނެެވެ.


މާލޭގެ ބައެއް ގޭގައި ކުއްޔަށް ބަހައްޓާ ކުދިންނާމެދު ކަންތައްކުރެވޭ ގޮތް\nMarch 14, 2019 16:37:36\nމާލޭގައި ކުއްޔަށް އެޕާރޓްމެންޓް ހިފައިގެން އާންމުކޮށް އުޅޭ މީހުންނަކީ ލިބޭ އާމްދަނީއިން ގޭގެ ކުލި، ފެން ބިލް، ކަރަންޓު ބިލް، ފޯނު ބިލް، ކެއުމުގެ ޚަރަދުތައް މިހެން ގޮސް ކުރަން ޖެހޭ ހުރިހާ ޚަރަދުތަކެއް ކޮށްފައި ދެކޮޅު ނުޖެހޭ މީހުންނެވެ.\nމިކަމުގެ ސަބަބުން ގިނަ މީހުން އެކަމަށް ހޯދާ ޙައްލަކީ ގޭގައި މަހު ކުލި ދޭ ގޮތަށް ކިޔަވާށާއި ވަޒީފާއަށް ދާ ކުދިން ބެހެއްޓުމެވެ. މިއީ ވަރަށް އާންމު ކަމެކެވެ. ގޭގައި މަސައްކަތް ކުރުމަށާއި އެކު ތިބޭ ކުދިންނަށް ކުލި ކުޑަ ކޮށްދެއެވެ. މިއާއެކު ގޭގައި މަސައްކަތް ނުކޮށް ހަމައެކަނި އެކުދިންގެ ކަންކަން ކުރަން ޖެހޭ ކުދިންގެ ކުލި އާންމުކޮށް ބޮޑުކަން ފާހަގަ ކުރެވެއެވެ. ބައެއް ގޭގެއިން 2300 ރުފިޔާ އަށް ކުދިން ބަހައްޓައިދޭ އިރު އަނެއްބައި ގޭގޭގައި 3500 އަށްވެސް ކުދިން ބަހައްޓަމުން ދެއެވެ. ގިނަ ގޭގެއިން ނަގަނީ 3000 ރުފިޔާކަންވެސް ފާހަގަ ކޮށްލެވެއެވެ. މިއީ ދުވާލަކަށް ބަލާނަމަ 100 ރުފިޔާއެވެ. މިފަދަ ބައެއް ގޭގޭގައި ކަންކަން ހުންނަ ގޮތަށް ނަޒަރު ހިންގާލަން ޖެހެއެވެ.\nޢާންމުކޮށް ގިނަ ގޭގޭގައި ކުއްޔަށް ކުދިން ބަހައްޓަނީ އިތުރު ކުދިންތަކަކާ އެކު ވަކިން ކޮޓަރިއެއްގައެވެ. އެއްބައިގޭގޭގައި2ކުދިން، އަނެއްބައި ގޭގޭގައި3ނުވަތަ4ކުދިން ނުވަތަ5ކުދިން ބަހައްޓާއިރު ބައެއް ގޭގޭގައި ކޮޓަރިއަކު6ކުދިންވެސް ބައިތިއްބައެވެ. ބައެއް ގޭގޭގައި ޖާގައިގެ ދަތިކަން ވަރަށް ކުޑަކަންވެސް ފާހަގަކޮށްލެވެއެވެ. ކޮޓަރިއަކު2ބަންކު އެނދު ނުވަތަ ދެބުރި އެނދު، ކޮންމެ ކުއްޖަކަށް އެނދެއް ލިބޭ ގޮތަށް ބައެއް ގޭގައި ކަންތައް އޮންނަ އިރު ބައެއް ގޭގޭގައި އެއްބައި ކުދިންނަށް އެނދުގައި ނިދަން ލިބިފައި އަނެއްބައި ކުދިންނަށް ލިބެނީ ތަޅުންގަނޑުމަތީގައި ނިދަން ކަންވެސް ފާހަގަކޮށްލެވެއެވެ. އަދި އެންމެ ތާކުންތާކު ނުޖެހޭ ކަމަކީ އެނދުގައި އޮންނަ ކުއްޖާއާއި ބިންމަތީގައި އޮންނަ ކުއްޖާއާއި ދެކުދިންގެ އަތުން ނަގާ ކުލީގެ މިންވަރުގައި އެއްވެސް ތަފާތެއް ނެތުމެެވެ. ކުދިންތަކުގެ މެދުގައި ތަފާތުކުރުންވެސް އިންތިހާއަށް ގެންދާ މީހުން އުޅޭކަން ފާހަގަކޮށްލެވެއެވެ.\nގިނަ މީހުން ކުދިން ބަހައްޓަނީ ކެއުންވެސް ދޭނެކަމަށް އެއްބަސްވުމަށް ފަހުގައެވެ. ފުރަތަމަ ދުވަސްކޮޅު ކޮންމެ ގެއަކުންވެސް ރަނގަޅަށް ކެއުން ލިބެއެވެ.3އިރު ރަނގަޅަށް ހުރިހާ ކުދިންނަށް ކެއުން ދިނުމަކީވެސް ފަސޭހަކަމެއްނޫން ކަން އެންމެންވެސް ގަބޫލުކުރާނެއެވެ. އެހެނަސް ކޮންމެ ބަޔަކުވެސް ކެއުން ލިބޭނެކަމަށް އެއްބަސް ވުމަށްފަހު ހަފްތާއެއްހައި ދުވަސް ފަހުން ދުވާލަކު ގެއިން ދެފަހަރު ހަމައަށްވެސް ކާން ނުދޭން އުޅޭ ކަމަށް ފާހަގަކުރެވެއެވެ. މާ ލަހުން ކާން އައީތީ ހުސްވީ ކަމަށް ބުނާއިރު އެންމެންނަށްވެސް އެނގޭކަމަކީ އެންމެންނަށް ވާ ވަރަށް ކެއުން ތައްޔާރުކުރި ނަމަ ކޮންމެ ވަގުތަކު ކާން ދިޔަނަމަވެސް ކެއުން ލިބޭނެކަމެވެ. ފުރަތަމަކޮޅު ކެއުންތައް މީރުކޮށް ތައްޔާރުކުރުމަށްވެސް މަސައްކަތް ކުރާނެއެވެ. ނަމަވެސް އެކަމަށްވެސް ފަރުވާ ކުޑަކުރަމުން ކުރަމުން ގޮސް ފަހުން ފަހަކަށް އަންނައިރު ކާ އެއްޗަކުން ލޮނުރަހަ އެއް، ކުޅި ރަހައެއް، ފޮނި ރަހައެއް ނުދޭނެއެވެ. ނަތީޖާ އަކަށް ވަނީ ކުއްޖާ ގެއިން ކެއުމުގެ ބަދަލު ބޭރުން ކާން ފަށަނީއެވެ. މިއީ ގޭގެ ވެރިންނަށް އަދި މާ ހިތަށް ފަސޭހަގޮތެކެވެ. އެހެން ވުމުން ދެން ކުދިންގެ ކެއުމަށް ކުރަން ޖެހޭ ޚަރަދުވެސް ކުޑަވެގެން ދިޔައީތާއެވެ.\nދެން އޮންނަ ކަމަކީ ގޭގައި ތިބޭ ކުދިންނަށް ހަރުކަށި ބަސްތަކުން ހަމަލާ އަމާޒުކުރުމެވެ. އެ ގޮތުން ކުރާ ކޮންމެ ކުޑަ ކަމަކުން ކޮންމެވެސް މައްސަލައެއް ހޯދައި އަބަދުހެން ޝަކުވާކުރަން ފަށައެވެ. އެވަރުން ނުފުދިގެން ކުއްޖާއޭ ކިޔައި ދޮގު ޚަބަރު ފެތުރުން ފަދަ ކަންކަން ކުރެއެވެ. އެންމެ ފަހުން އެ ކުއްޖަކަށް ކެތް ނުކުރެވިގެން އެހެންގެއަކަށް ބަދަލު ވާވަރު ކުރެއެވެ.\nތިޔަ ގޮތައް އަމިއްލަ ދަރީންނާއި ދޭތެރޭ ކަންކަން ކުރާމީހުންވެސް އުޅެއެވެ.\nބައެއް ކުދިން ކުލިނުދައްކާ ފިލައިގެންދާން މަސައްކަތް ކުރާކަން ވެސް ފާހަނގަ ކޮއްލަން.!\nބެޑްމިންޓަން އޭޝިޔާ ކޮންފެޑަރޭޝަންގެ ސެކެރެޓަރީ ޖެނެރަލަކަށް މޫސަ އިންތިހާބުކޮށްފި\nމާލޭގައި ފެން ބޭނުންކުރާ މިންވަރު 46 އިންސައްތަ އިތުރުވެއްޖެ\nސަލްމާންގެ އާ ފިލްމް, "ބާރަތް" ގެ އާ ލަވައެއް ރިލީޒްކޮށްފި\n"ޒޯޔާ ފެކްޓާ" ރިލީޒް ކުރާ ދުވަސް ފަސްކޮށްފި


India Gai Rajje Isthihaarukurumuge Harakaaiythakeh Kuriahdhanee - Vaguthu\nއިންޑިއާގައި ރާއްޖެ އިސްތިހާރު ކުރުމުގެ ހަރާކާތްތަކެއް ކުރިއަށްދަނީ\nއަވައްޓެރި އިންޑިއާގައި ރާއްޖެ އިސްތިހާރު ކުރުމުގެ ކެމްޕޭނުތަކެއް މޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރުސީ) އިން ކުރިއަށް ގެންދިއުމަށް ނިންމައިފިއެވެ.\nވެޑިސްތުރާ އާއި އެކު މި ކެމްޕެއިން ކުރިއަށް ގެންދިއުމަށް ހަމަޖެހިފައި ވަނީ ހަމަސްދުވަހުގެ މުއްދަތަށް ކަމަށް އެމްއެމްޕީއާރުސީ އިން ވަނީ ހާމަކޮށްފައެވެ. އެ ކުންފުނި މެދުވެރިކޮށް އެކަނިވެސް މިލިއަނެއްހާ މީހުންގެ މެދުގައި ރާއްޖެ އިސްތިހާރުކުރެވޭނެ ކަމުގެ ޔަގީންކަން އޮތް ކަމަށް އެމްއެމްޕީއާރުސީ އިން ބުނެއެވެ.\nދެން 29 މިލިއަނެއްހާ މީހުންގެ ތެރޭގައި ރާއްޖެ އިސްތިހާރު ކުރެވޭނެ ކަމަށް ލަފާކޮށް ކެމްޕޭނު ކުރިއަށް ގެންދިއުމަށް ހަމަޖެހިފައި ވަނީ އެގައުމުގެ ރޭޑިއޯތަކާއި އެކުއެވެ. މި ކެމްޕެއިން އިއްޔެ ފަށާފައި ވަނީ މިމަހުގެ 16 ވަނަ ދުވަހުގެ ނިޔަލަށެވެ.\nއިންޑިއާ އަކީ ރާއްޖެއަށް މީގެ ކުރިން އެންމެ ގިނައިން ފަތުރުވެރިން ޒިޔާރަތް ކުރަމުން އައި އެއް ގައުމެކެވެ. އިންޑިއާއިން ރާއްޖެއަށް ފަތުރުވެރިން އައުން މުޅިން މަޑުޖެހިގެން ދިޔައީ މިހާރު ފެތުރެމުން އަންނަ ކޮވިޑް-19 ވައިރަހާއި ގުޅިގެން އިންޑިއާގެ ބޯޑަރު ބަންދު ކުރުމުންނެވެ.\nއޮކްޓޯބަރ 6, 2020 22:57\nއިންޑިޔާގެ އަވަށެއް އިސްތިހާރު ކުރަންޖެހޭތޯ ތިޔަކަން ނުވޭތޯ ގައުމީ ސަލާމަތޔައް ނުރައްކަލަކައް\nއޮކްޓޯބަރ 7, 2020 00:16\nފަތުރުވެރިންނަށް ގެންނަންވެސް ކަމުދާ ބައެއްނޫން. ދަހިކަމުން ލަގޮނޑީ ނާށިލާފަ ތިބޭ ބައެއް. ާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާ\nއޮކްޓޯބަރ 7, 2020 00:30\nތިއަށްވުރެ ރަނގަޅުކަމެއް ކުރަން ނުފެނުނީދޯ


Gavaidhaa hilaafah ulhey bidheyseen ah fureyne goyi hamajassaifi\nގަވައިދާ ހިލާފަށް އުޅޭ ބިދޭސީންނަށް ދެވޭނެ ގޮތް ހަމަޖައްސައިދީފި\nމާލޭގައި އުޅޭ ބިދޭސީންތަކެއް: އަމިއްލަ ގައުމަށް ދެވޭނެ ފަސޭހަ އިންތިޒާމެއް ވަނީ ހަމަޖައްސާފައި\nގަވާއިދާއި ހިލާފަށް އުޅޭ ބިދޭސީންގެ ތެރެއިން ގައުމަށް އަމިއްލައަށް ފުރައިގެން ދާން ބޭނުންވާ ފަރާތްތަކަށް އެ އިންތިޒާމް އިމިގްރޭޝަނުން ހަމަޖައްސައިދީފި އެވެ.\nއިމިގްރޭޝަނުން ނެރެނު އިއުލާނެއްގައި ބުނީ ބައިނަލްއަގްވާމީ ދަތުރު ހުޅުވާލުމުން ގިނަ އަދަދެއްގެ ބިދޭސީން ރާއްޖެއިން ފުރައިގެންދާން ބޭނުންވެފައި ތިބި ކަމަށެވެ. އެހެންވެ އެ ފަރާތްތަކަށް ފަސޭހަކަމާއެކު ފުރޭނެ ގޮތް ހަމަޖައްސައި ދިނުމަށް ނިންމާފައިވާ ކަމަށެވެ.\nއެގޮތުން އަމިއްލަ ގައުމަށް ދާން ބޭނުންވާ ބިދޭސީންގެ ތެރެއިން އަތުގައި މުއްދަތު ހަމަ ނުވާ ޕާސްޕޯޓެއް އޮތް، އެކި ސަބަބުތަކާހުރެ ރާއްޖެއިން ނުދެވިފައި ތިބި މީހުންނަށް ފަސޭހައެއް އިންތިޒާމެއް ވަނީ ހަމަޖައްސާފަ އެވެ.\nއެފަދަ މީހުން، އެކަމަށް އެދޭ ފޯމު ފުރިހަމަކޮށް، މުއްދަތު ހަމަނުވާ ޕާސްޕޯޓާ އެކުގައި އެއާޕޯޓް އިމިގްރޭޝަން ހުށަހެޅުމުން ފުރައިގެން ދެވޭނެ އެވެ. މި ފުރުސަތު މި އަހަރުގެ ނިޔަލަށް އޮންނާނެ އެވެ. ޕާސްޕޯޓުގެ މުއްދަތު ހަމަވެފައިވާ ފަރާތްތަކާއި ޓްރެވަލް ޑޮކިއުމަންޓް ހައްދައިގެން ރާއްޖެއިން ފުރަން ބޭނުންވާ ފަރާތްތަކުން އިމިގްރޭޝަންގެ މޮނިޓަރިން ސެކްޝަންއަށް ދާން ވަނީ އެދިފަ އެވެ.


އެއްގަމު އުޅަނދު ލައިސަންސް ޓްރެކެއް އެޅުމަށް އައިލެންޑް ޑިވެލޮޕްމަންޓް ކޮމެޓީން ތާއިދު ކޮށްފި\nނޫނު ޑެއިލީ 13 މާރޗް 20190ކޮމެންޓް ހަބަރު، އަތޮޅު ހަބަރު،\nނ. ވެލިދޫގައި އެއްގަމު އުޅަނދު ލައިސަންސް ޓްރެކެއް އެޅުމަށް އައިލެންޑް ޑިވެލޮޕްމަންޓް ކޮމެޓީން ތާއިދު ކޮށްފި އެވެ.\nވެލިދޫ ކައުންސިލްގައި ރޭ ބޭއްވި އައިލެންޑް ޑިވެލޮޕްމަންޓް ކޮމެޓީގެ ބައްދަލުވުމުގައި ލައިސަސަންސް ޓްރެކް އެޅުމަށް ފެންނަ ކަމަށް ފާސްކޮށްފައިވާ ވަނީ ބައްްދަލުވުމަށް ހާޒިރުވި މެމްބަރުންގެ އަގުލަބިއްޔަތުންނެވެ.\nމިއީ ވެލިދޫ ރައްޔިތުން އެހެން ރަށްރަށަށް ގޮސް ލައިސަންސް ނަގަން ކުރަންޖެހޭ ހަރަދު ހުއްޓުމަކަށް ގެނައުމަށް ކުރާ ކަމެެއް ކަމަށް ވެސް ވެލިދޫ ކައުންސިލުން ބުންޏެވެ. އަދި ލައިސަންސް ނެތި ވެހިކަލް ދުއްވާ ފަރާތްތަކަަށް ސީދާ ރަށުން ގާނުނޫގެ ތެރެއަށް ވަދުމަށް ފުރުސަތު ލިބުމަކީ މުހިއްމު ކަމެއް ކަމަށް އައިލަންޑް ޑިވެލޮޕްމަންޓް ކޮމެޓީގެ މެމްބަރުން ވަނީ ފާހަގަކޮށްފަ އެވެ.\nލައިސަންސް ޓްރެކެއް އެޅުމަށް ނިންމާފައި ވަނީ ވެލިދޫ ބޮޑުމަގުކޮޅާ ދިމާލުން ކުރީގެ ކުނިކޮށި ހިމެނޭ ސަރަހައްދުގަ އެވެ. ކައުންސިލުން ވަނީ އެ ސަރަހައްދު ސާފު ކުރުމުގެ މަސައްކަތް ފަށާފަ އެވެ.\nވެލިދޫގައި ލައިސަންސް ޓެރެކެއް އަޅަން ނިންމާފައި ވަނީ ހަތަރު ފުރޮޅުލީ ވެހިކަލްގެ ލައިސަންސް ވެސް ނެގޭ ގޮތަށެވެ. އަދި މި ޓްރެކް އެޅުމަށް މާލިއްޔަތުން ހަރަދު ކުރުމަށް ވެލިދޫ ކައުންސިލުން ވަނީ ނިންމާފަ އެވެ.


ޝިފްލާ އާއި އަނާގެ ނަން ބްރޯޑްކޮމް އަށް ރައީސް ފޮނުއްވި ލިސްޓްގެ އެންމެ ކުރީގައި | Jazeera\tޝިފްލާ އާއި އަނާގެ ނަން ބްރޯޑްކޮމް އަށް ރައީސް ފޮނުއްވި ލިސްޓްގެ އެންމެ ކުރީގައި - Jazeera\nޝިފްލާ އާއި އަނާގެ ނަން ބްރޯޑްކޮމް އަށް ރައީސް ފޮނުއްވި ލިސްޓްގެ އެންމެ ކުރީގައި\nނަފްހާ ހަމީދު February 12, 2020 76 views0\nބްރޯޑްކާސްޓިން ކޮމިޝަން (ބްރޯޑްކޮމް) ގައި ހުސްވެފައިވާ މެންބަރު ކަމުގެ މަގާމަށް ކުރިމަތިލި މީހުންގެ ނަންތައް، ރައީސް އިބްރާހިމް މުހައްމަދު ސޯލިހް އިސްކަން ދެއްވާ ތަރުތީބުން ރައްޔިތުންގެ މަޖިލީހަށް ފޮނުވައިފި އެވެ.\nރައީސް އިސްކަންދެއްވި ތަރުތީބުން ބްރޯޑްކޮމްއަށް ކުރިމަތިލި މީހުން\nއައިމިނަތު އަމީނާ، ހަނދުވަރީގެ، ލ. ކުނަހަންދޫ\nއައިމިނަތު ނުޒުހާ، ރިވޯޑް، ހއ. ހޯރަފުށި\nމުހައްމަދު ފަޒީން، ހޭޒްލީން، ބ. ތުޅާދޫ\nޒުބައިރު އަހްމަދު މަނިކު، ގ. މަލްވިނަ\nއަބްދުލް އަޒީޒް ޖަމާލް އަބޫ ބަކުރު، މާޒީ، ލ. މާވަށް\nހުސައިން ފައިޒް، މެޑޯޒް، ދ. ކުޑަހުވަދޫ\nއިސްމާއީލް ސާޖިދު، މއ. ވިލާރޮނދި\nއަހްމަދު ހަލީލް، މއ. ހަތާ\nމުހައްމަދު ރަޝީދު އަހުމަދު، ހ، ދޮންއަންނާރުގެ\nއައިޝަތު އަރީފާ، ތިބިރޯޒުގެ، ގދ. ގައްދޫ\nރައީސް ސޯލިހް ތަރުތީބު ކުރެއްވި މި ލިސްޓުގެ އެންމެ ކުރީގައިި އުޅެނީ ގިނަ ދުވަސްތަކެއް ވަންދެން ޓީވީއެމް ގައި މަސައްކަތް ކުރައްވާފައިވާ ޝިފްލާ އިބްރާހިމް އާއި ވީޓީވީގެ ޕްރެސެންޓަރ އައިނިމަތު އަމީނާ (އަނާ) އެވެ.\nބްރޯޑްކޮމަގެ ބޯޑަށް ކުރިމަތިލުމަށް ފުރަތަމަ ފަހަރަށް އެ މަގާމަށް ކުރިމަތިލި މީހުންގެ ތެރެއިން މަޖިލީހުގެ ތަޅުމަށް ފޮނުވަން އެއްވެސް ނަމެއް މަޖިލީހުގެ މިނިވަން މުއައްސަސާތަކުގެ ކޮމިޓީން ފާސް ނުވުމުން، ދެވަނަ ފަހަރަށް އިޢުލާނުކުރުމުން 15 ފަރާތަކުން ވަނީ މެމްބަރުކަމަށް ކުރިމަތި ލާފައެވެ.\nމިހާރު ބްރޯޑްކާސްޓިން ކޮމިޝަންގައި ތިއްބެވީ ހަ މެންބަރުންނެވެ. އެއީ ކޮމިޝަންގެ ރައީސް މަރިޔަމް ވަހީދާ އާއި، ކޮމިޝަންގެ ނައިބު ރައީސް އަހްމަދު ގައިސް އާއި، މެންބަރު އަލީ ޔޫސުފުގެ އިތުރުން، މެންބަރު އަމްޖަދު ވަހީދާއި، މެންބަރު ސަހާރަތު އިއްޒަތު، އަދި މެންބަރު ޒީނާ ޒީނާ ޒާހިރު އެވެ. ކޮމިޝަންގެ ގަވާޢިދުގައި އޮންނަގޮތުން ކޮމިޝަންގައި ހަތް މެންބަރުން ތިއްބަވަން ޖެހެ އެވެ.


Baarugadha phone thah mi aharu adhives kuriah | Mihaaru\nވާވޭ ސްމާޓްފޯނުތަކަށް މީހުން ޝައުގުވެރިވާ މައިގަނޑު ސަބަބަކީ ފޯނުތަކުގެ އަގުހެޔޮވުން ކަމަށް ގިނަ މީހުން ބުނޭ\nބާރުގަދަ ސްމާޓްފޯނުތައް މި އަހަރު އަދިވެސް ކުރި އަށް\n26 އޯގަސްޓް 2019 - 08:022comments\nއެޕަލް އިން އައިފޯން 11 މި އަހަރު ނެރޭނެ އެެވެ. މި މަރުކާގައި އައިފޯނުގެ ދެތިން ހަތަރު މޮޑެލްއެއް ނެރުމަކީ ވެސް ވެދާނެ ކަމެއް ކަމަށް ބަލަންޖެހެ އެވެ.\nގޫގުލު އިން ވެސް މޮޅު ފޯނެއް ނެރެން ތައްޔާރު ވަނީ އެވެ. މި ފަހަރު ޕިކްސެލް4އެވެ. ކޮންމެ ބަޔަކު ވެސް އެމީހުންގެ އަމިއްލަ ނަމެކެވެ. ޕިކްސެލް އަކީ ގޫގުލް ސްމާޓްފޯނުތަކަށް ޚާއްސަ މަރުކާ އެކެވެ.\nވާވޭ އިން މި އަހަރު ފޯނެއް ނުނެރުމަށް އެދޭ ބަޔަކު ވެސް އުޅޭނެ އެވެ. އެމެރިކާގެ އުނދަގުލާ ހެދި އެ މީހުން އުޅެނީ ހިންދަމާނުލެވިގެންނެވެ. ނަަމަވެސް، ވާވޭ އޮތީ ފުކެއް ދޫކުރާ ގޮތަކަށް ނޫނެވެ. އެ މީހުން ބުނީ އެމެރިކާގެ ރައީސް ޓްރަމްޕް ކިތަންމެ އުނދަގުލެއް ކުރި ނަމަވެސް ފަރުވާލެއް ނެތް ކަމަށެވެ. ވާވޭ މޭޓް 30 މަރުކާގެ ފޯނުތައް ނެރޭނެ ކަމަށެވެ.\nވާވޭ މޭޓް 30 ޕްރޮ އަށް އިންތިޒާރުކުރާ މީހުން ވަކި މަދު ބައްރެއް ނެތެވެ. މި ފޯނާ ބެހޭ ގޮތުން އާންމު ޚަބަރުތަކުން ލިބެން ހުރީ މަދު މިންވަރެކެވެ. ބެލެވޭ ގޮތުގައި މިއީ އެމެރިކާ އަށް ރައްދު ދިނުމަށް ވާވޭ އިން ނެރޭ ފޯނެކެވެ. ސްމާޓްފޯން މާކެޓްގައި ގަދަޔަށް ކުޅެން އެނގެނީ ވަކި ބަޔަކަށް ނޫންކަށް ބުނެދިނުމަށެވެ.\nވާވޭ ފޯނުތަކަށް މީހުން ޝައުގުވެރިވަނީ އަގާ ނުބައްދަލު މިންވަރަށް ފޯނުތައް އަގު ހެޔޮވުމެވެ. ވާވޭ މޭޓް 30 ޕްރޮ އާ މެދު ވެސް މީހުން ވިސްނަނީ މި ފަދައިން ނެވެ. ވާވޭ އިން ފޯނުތަކުގެ އަގަށް އަދާފާނެ ގޮތަކާ މެދު ވާދަވެރިން ވެސް ތިބެނީ ހީކަރުވައިފަ އެވެ.\nވާވޭ މޭޓް 30 ޕްރޮ އާ މެދު ބުނެވޭ ގޮތުގައި، މި ފޯނުގެ ކެމެރާއާ ވާދަކުރެވޭ ފެންވަރުގެ ސްމާޓްފޯން ކެމެރާއެއް އަދި އެނައުންސްކުރި ކަމަކަށް ނުވެ އެވެ. މިއީ ވާވޭ މޭޓް 30 ޕްރޮ އާ ބެހޭ ގޮތުން އާންމުކޮށް އެނގޭ މިންވަރެވެ. އާންމުކުރާ ދުވަސް ކައިރިވަމުން އައިވަރަކަށް އެނގޭ މިންވަރު އިތުރުވާނެކަން ކަށަވަރެވެ.\nއިތުރު ލިޔުންތައް އައިފޯން ގޫގްލް ސެމްސަންގް އެޕަލް ސެމްސަންގް ގެލެކްސީ ނޯޓް ވާވޭ ގޫގުލް ޕިކްސެލް ފޯން


Easauge dhiya viheey dhari fottakah lai sirru kuri goiy - Hali News\nއީސައުގެ ދިޔަ ވިހޭދަރި ފޮށްޓަކަށްލައި ސިއްރުކުރި ގޮތް\n23 February 2021, 11:55\nއީސައުގެ ދިޔަ ވިހޭދަރި ފޮށްޓަކަށް ލައި ސިއްރުކުރި ގޮތަކީ ފުވައްމުލަކުގައި ބޭނުންކުރާ މިސާލު ބަހެކެވެ. އެ ބަހުގެ މާނަ ބޮޑަށް ސާފުވާނީ ބަސް އުފެދެން ދިމާވި ހާދިސާއަށް ބަލައިލުމުންނެވެ.\nއީސައުގެ ދިޔައަކީ ފުރާވަރަށް އަރާފައި އިން ހުސްހަށިބައި އަންހެން ކުއްޖެކެވެ. އޭނާ ކުއްޖަކާ ރައްޓެހި ވެގެން އުޅުމުގެ ތެރޭގައި ބަލިވެއިނދެފިއެވެ. ފިރިހެން ކުއްޖާ ކައިވެނިކުރާކަށް އެއްބަހެއް ނުވިއެވެ. ދިޔައަށް ޖެހުނީ ދުނިޔޭގެ ލަދުން ސަލާމަތް ވުމަށްޓަކައި ބަލިވެއިންކަން ފޮރުވާށެވެ.\nއޭނާގެ ބަނޑުގައި ފޮތިއޮޅައިގެން މީހަކަށް ނޭނގި9މަސް ހަމަކޮށްފިއެވެ. ވިހެއީ ވެސް އެކަނިމާއެކަންޏެވެ. ދެން ދަރިފުޅުގެ ކަރު ފިއްތައި މަރާލާފައި ފޮރުވަން ފޮށްޓަކަށް ލީއެވެ. ފޮށި ފޮރުވީ ފަންގިފިލާ މަތީގައެވެ.\nގަދަވަންދެން ދެތިން ދުވަހު ގޭގައި މަޑުކޮށްފައި އޭނާ ފެންވަރައި ރީތިވެގެން ރަށުތެރޭގެ ޚަބަރުދަބަރު ބަލައިލަން ބުރެއް ޖަހާލަން ނުކުތެވެ. އެހެން ދަނިކޮށް ވަނަކުން ހަނޑޫކަނޑަން ތިބި އަންހެނުންތަކެއް ފެނިއްޖެއެވެ. ވީތައް ވަނަށް އަޅަމުން ސާފުވާބައި ބަތްޕޮޅިއަކުންފޮޅައި ރީތި ހަނޑޫ ޑަބިޔާއަކަށް އަޅަމުން ދިޔައިރު އެމީހުން ތިބީ އޮލަ ވާހަކައެއްގައެވެ.\nވާހަކައިގެ އޮލަކަމުން ދިޔަގެ ހިތަށް އެރިއެވެ. އަނެއްކާ މި މީހުން މި ދައްކަނީ މަގޭ ވާހަކަ ބާވައެވެ. މި މީހުންނަށް މަގޭ ދަރި ފޮށްޓަކަށް ލީކަން އެނގުނީބާވައެވެ. މި ވިސްނުމެއްގައި އިންދާ އެތަނުން މީހަކު އޭނާ ކައިރިން ލާފައި އެބަ ދެއެވެ. އެ މީހާ ހުއްޓުވައިފައި ދިޔަ އަހައިފިއެވެ. އެ މީހުން އެ ދައްކަނީ ކޮން ވާހަކައެއްހެއްޔެވެ. އީސައުގެ ދިޔަ ވިހޭ ދަރި ފޮށްޓަކަށްލީ ވާހަކަ އެބަ ކިޔާހެއްޔެވެ؟\nއެމީހާއަށް ދިޔަގެ ވާހަކައިން އޭނާ އެހުރީ ވަރަށް ބޮޑު ގޯހެއް ހަދައިގެންކަން ވިސްނިއްޖެއެވެ. އަވަސްއަވަހަށް އެ މީހާ ގޮސް ކަތީބަށް އަންގައިފިއެވެ. މި ގޮތުން، މީހަކު ކަމެއް ސިއްރުކޮށްގެން ހުރެ، އޭނާއަށް ތެޅޭ އަނގައެއްގެ ސަބަބުން އެކަމެއް ބޭޒާރުވުމުގެ މިސާލެއްގެ ގޮތުން އީސައުގެ ދިޔަ ވިހޭ ދަރި ފޮށްޓަކަށްލައި ސިއްރުކުރި ގޮތަށޭ ކިޔައި އުޅެއެވެ.


HA. Dhihdhoo aai F. Feealeegai curfew iulaankohfi – Iru\nހއ.ދިއްދޫ އާއި ފ.ފީއަލީގައި ކާފިއު ޢިއުލާންކޮށްފި\nޝާޝާ· 16 މޭ 2021\nކޮވިޑް-19 ފެތުރުން ހުއްޓުވުމުގެ ގޮތުން ކާފިއު ހިންގާ ރަށްތަކުގެ ލިސްޓަށް ހއ.ދިއްދޫއާއި ފ.ފީއަލި އިތުރުކޮށްފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ މި ދެރަށުގައި ކާފިއު ޢިއުލާންކޮށްފައިވަނީ އާދިއްތަ ދުވަހުން ފެށިގެން އެއްހަފްތާގެ މުއްދަތަށްކަމަށެވެ. ކާފިއު ކުރިއަށްގެންދިޔުމަށް ނިންމާފައިވަނީ ރޭގަނޑު9އިން ފެށިގެން ފަތިހު4ޖެހުމާ ހަމައަށެވެ.\nމިދެރަށުގެ އިތުރުން ކޮވިޑް ކޭސްތައް އިތުރުވުމާ ގުޅިގެން ޅ.ނައިފަރާއި، ކ.މާފުށްޓާއި، އއ.މަތިވެރިއާއި، އއ.އުކުޅަހާއި، ބ. އޭދަފުއްޓާއި އައްޑޫ ސިޓީއާއި ފުވައްމުލައް ސިޓީގައިވެސްވަނީ ކާފިއު އިޢުލާންކޮށްފައެވެ. ދެކުނުގެ ބޮޑު ދެސިޓީކަމަށްވާ އައްޑޫ ސިޓީއާއި ފުވައްމުލައް ސިޓީގައި ކާފިއު ޢިއުލާންކޮށް ކާފިއުގެ ވަގުތުވެސްވަނީ އިތުރުކޮށްފައެވެ. އެގޮތުން މިދެސިޓީގައި ހަވީރު 4އިން ފެށިގެން ފަތިހު4ޖެހުމާހަމައަށް އަންނަނީ ކާފިއު ތަންފީޒުކުރަމުންނެވެ. އަދި މިދިޔަ ބުރާސްފަތި ދުވަހުން ފެށިގެން ފ.ނިލަންދޫއާއި ގދ.ތިނަދޫގައިވެސް ވަނީ ކާފިއު އިޢުލާންކޮށްފައެވެ.\nކާފިއު ވަގުތުގައި އެއް ގެއިން އަނެއް ގެއަށް ޒިޔާރަތްކުރުމާއި ކެފޭ ރެސްޓޯރެންޓުގައި ތިބެގެން ކެއިންބުއިމުގެ ކަންކަން ކުރިއަށްގެންދިޔުން މަނާވާނެއެވެ. ނަމަވެސް އެ ވަގުތުގައި މިފަދަ ތަންތަނުން ޑެލިވަރީގެ ޚިދުމަތް ދެވޭނެކަމަށް އެޗްޕީއޭއިން ވިދާޅުވެއެވެ. ޢާއްމުކޮށް ގޮސްގެން ޚިދުމަތް ހޯދާ ހުރިހާ ތަނެއް ބަންދުކުރުމަށް އަންގާފައިވާއިރު ފިހާރަތަކުން އެޗްޕީއޭގެ މިންގަނޑާއެއްގޮތަށް ޚިދުމަތް ދެވޭނެކަމަށް އެ އޭޖެންސީއިން ވިދާޅުވެއެވެ.


Liverpool aai City molhuvejje - vNews.mv\nލިވަޕޫލާއި ސިޓީ މޮޅުވެއްޖެ\nއިސްމާޢީލް ޝާހު (ކުޑަ ޝާހު) 31 August 2019, 23:34\nއިނގިރޭސި ޕްރިމިއާ ލީގުގައި މިރޭ ކުޅުނު މެޗުތަކުން ލިވަޕޫލް އާއި މެންޗެސްޓާ ސިޓީ މޮޅުވެއްޖެ އެވެ.\nލީގުގައި މިރޭ ކުޅުނު މެޗުން ލިވަޕޫލް މޮޅުވީ ރަށުން ބޭރުގައި ބާންލީއާ ވާދަކޮށް 3-0 އިންނެވެ. މި މެޗުގައި ލިވަޕޫލްގެ ފަރާތުން މޮޅު ކުޅުމެއް ފެނިގެންދިޔައިރު، ފުރަތަމަ ހާފުގައި އެޓީމުން ވަނީ ދެ ގޯލުގެ ލީޑެއް ނަގާފައެވެ.\nއެގޮތުން މެޗުގެ 33 ވަނަ މިނެޓުގައި ލިވަޕޫލުން ވަނީ ލީޑު ނަގާފައެވެ. މި ގޯލަކީ ބާންލީގެ ފޯވާޑް ކްރިސް ވުޑް އަތުން ބައިކޮޅަށް ވަން ގޯލެކެވެ.\nއޭގެ ހަތަރު މިނެޓު ފަހުން ލިވަޕޫލުން ވަނީ ލީޑު ފުޅާކޮށްފައެވެ. ބާންލީގެ ފަހަތުން އެޓީމުގެ ކުޅުންތެރިއަކު ހެދި ގޯހެއްގެ ފައިދާނަގާ ރޮބާޓޯ ފިރްމީނީ ދިން ޕާހަކުން މި ގޯލް އެޓީމަށް ކާމިޔާބުކޮށްދިނީ ސަޑިއޯ މާނޭ އެވެ.\nދެވަނަ ހާފުގައި ދެޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، 80 ވަނަ މިނެޓުގައި ފިރްމީނޯ ވަނީ ލިވަޕޫލްގެ ތިންވަނަ ގޯލް ކާމިޔާބުކޮށްދީފައެވެ. މިއީ އިނގިރޭސި ޕްރިމިއާ ލީގުގައި ފިރްމީނޯ ކާމިޔާބުކުރި 50 ވަނަ ގޯލެވެ. އެއާއެކު އޭނާ ވެފައިވަނީ ޕްރިމިއާ ލީގުގައި 50 ގޯލް ހަމަކުރި ބްރެޒިލްގެ ފުރަތަމަ ކުޅުންތެރިޔާއަށެވެ.


ޓަން ޓައުން އަތުން ޗެލްސީ މޮޅުވީ 3-1 ގެ ނަތީޖާއަކުން\nލިވަޕޫލް އަތުން ޔުނައިޓެޑް މޮޅުވީ 3-2 ގެ ނަތީޖާއަކުން\n25 ޖެނުއަރީ 2021 | ހޯމަ 01:53\nޔުނައިޓެޑާއި ލިވަޕޫލް ބައްދަލުކުރި މެޗުގެ ތެރެއިން: މި މެޗުން ޔުނައިޓެޑް މޮޅުވީ 3-2 ން\nއިނގިރޭސި އެފްއޭ ކަޕުގެ ހަތަރުވަނަ ބުރުގައި ލިވަޕޫލް ބަލިކޮށް، ފަސްވަނަ ބުރުން މެންޗެސްޓާ ޔުނައިޓެޑް ޖާގައެއް ހޯދައިފިއެވެ.\nއަމިއްލަ ދަނޑުގައި ކުޅުނު މެޗުން ޔުނައިޓެޑް މޮޅުވީ 3-2 ގެ ނަތީޖާއަކުންނެވެ. މިއީ ޔުނައިޓެޑް އަތުން ބަލިވެ އެފްއޭ ކަޕުން ލިވަޕޫލް ކެޓި 10 ވަނަ ފަހަރެވެ.\nއާދީއްތަ ދުވަހުގެރޭ ކުޅުނު މެޗުގައި ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، މެޗުގައި އެންމެ ފުރަތަމަ ލަނޑު ޖަހާ ލީޑު ނެގީ ލިވަޕޫލުންނެވެ. ރޮބާޓޯ ފިރްމީނޯ ދިން ޕާހަކުން މެޗުގެ 18 ވަނަ މިނެޓުގައި މި ލަނޑު އެ ޓީމަށް ކާމިޔާބުކޮށްދިނީ މުޙައްމަދު ސަލާހެވެ. އެކަމަކު އޭގެ އަށް މިނެޓު ފަހުން މާކަސް ރަޝްފޯޑް ތަނަވަސްކޮށްދިން ފުރުސަތަކުން މޭސަން ގްރީންވުޑް ވަނީ ޔުނައިޓެޑަށް ނަތީޖާ އެއްވަރުކޮށްދީފައެވެ.\nމި މެޗުގެ ދެވަނަ ހާފުގެ ކުރީކޮޅު ޔުނައިޓެޑުން ކުޅުން ރަނގަޅުކުރިއިރު، މި ހާފު ފަށައިގެން ތިންވަނަ މިނެޓުގައި އެ ޓީމުން ވަނީ ލީޑު ނަގާފައެވެ. ލިވަޕޫލުގެ ޒުވާން ޑިފެންޑަރު ރީސް ވިލިއަމްސް ހެދި ގޯހެއްގެ ފައިދާ ނަގައި މި ލަނޑު އެ ޓީމަށް ކާމިޔާބުކޮށްދިނީ ރަޝްފޯޑެވެ. އެކަމަކު އޭގެ 10 މިނެޓު ފަހުން ސަލާހު ވަނީ އިތުރު ލަނޑެއް ޖަހައި ލިވަޕޫލަށް ނަތީޖާ އެއްވަރުކޮށްދީފައެވެ.\nމި މެޗުން ޔުނައިޓެޑް މޮޅުވީ މެޗުގެ 78 ވަނަ މިނެޓުގައި ބަދަލު ކުޅުންތެރިއެއްގެ ގޮތުގައި ކުޅެން އެރި ބްރޫނޯ ފެނާންޑޭސް ކާމިޔާބުކުރި ލަނޑުންނެވެ. އޭނާ މި ލަނޑު ކާމިޔާބުކުރީ ލިބުނު ހިލޭ ޖެހުމަކުންނެވެ.\nމި މޮޅާއެކު އެފްއޭ ކަޕުގެ ފަސްވަނަ ބުރަށް ޔުނައިޓެޑް ދަތުރުކުރިއިރު، ފަސްވަނަ ބުރުގައި އެ ޓީމު ބައްދަލުކުރަން ޖެހޭނީ ވެސްޓް ހޭމް ޔުނައިޓެޑާއެވެ. ފަސްވަނަ ބުރަށް ވެސްޓް ހޭމް ދަތުރުކުރީ ހަތަރުވަނަ ބުރުގައި ތިންވަނަ ޑިވިޝަނުގެ ޑޮންކާސްޓާ އަތުން 4-0 ން މޮޅުވެގެންނެވެ.\nޗެލްސީ އާއި ލޫޓަން ޓައުން ބައްދަލުކުރި މެޗުގެ ތެރެއިން: މި މެޗުން ޗެލްސީ މޮޅުވީ 3-1 ން\nމީގެ އިތުރުން ފަސްވަނަ ބުރުން ޗެލްސީ ޖާގައެއް ހޯދީ އާދީއްތަ ދުވަހުގެ ހަވީރު ކުޅުނު ހަތަރުވަނަ ބުރުގެ މެޗުގައި ދެވަނަ ޑިވިޝަނުގެ ލޫޓަން ޓައުން އަތުން 3-1 ގެ ނަތީޖާއަކުން މޮޅުވެގެންނެވެ.\nޗެލްސީގެ ދަނޑުގައި ކުޅުނު މި މެޗުގެ ކުރީކޮޅު އެ ޓީމުން ވަނީ ދެ ލަނޑުގެ ލީޑެއް ނަގާފައެވެ. އެގޮތުން މެޗުގެ 11 ވަނަ މިނެޓުގައި ޓެމީ އަބްރަހަމް ޗެލްސީއަށް ލީޑު ނަގައިދިންއިރު، އޭގެ ހަ މިނެޓު ފަހުން އަބްރަހަމް ވަނީ އިތުރު ލަނޑެއް ޖަހާ އެ ޓީމަށް ލީޑު ފުޅާކޮށްދީފައެވެ.\nއެކަމަކު މެޗުގެ 30 ވަނަ މިނެޓުގައި ޖޯޑަން ކްލާކް ވަނީ ލަނޑެއް ޖަހާ ލޫޓަން ޓައުނަށް ފަރަގު ކުޑަކޮށްދީފައެވެ. އޭގެ ފަހުން ޗެލްސީން މި މެޗުގައި ގިނަ ހަމަލާތަކެއް އުފެއްދިއިރު، މެޗުގެ 74 ވަނަ މިނެޓުގައި އަބްރަހަމް ވަނީ ޗެލްސީގެ ލީޑު އަލުން ފުޅާކޮށްދީ މެޗުގައި ހެޓްރިކް ހަދާފައެވެ.\nމި މޮޅާއެކު އެފްއޭ ކަޕުގެ ފަސްވަނަ ބުރަށް ޗެލްސީ ދަތުރުކުރިއިރު، ފަސްވަނަ ބުރުގައި އެ ޓީމު ބައްދަލުކުރަން ޖެހޭނީ ދެވަނަ ޑިވުޝަނުގެ ބާންސްލޭއާއެވެ. ފަސްވަނަ ބުރަށް ބާންސްލޭ ދަތުރުކުރީ ހަތަރުވަނަ ބުރުގައި ނޯވިޗް ސިޓީ އަތުން 1-0 ން މޮޅުވެގެންނެވެ.


Adhives Dalgona coffee nugirantha?\nޑަލްްގޯނާ ކޮފީ ތައްޔާރުކޮށްފައި\nމިއީ ކޮފީއެއްގައި އިނދެ ނޫނަސް ކިޔައި ލެވިދާނެ ލިޔުމެކެވެ. ކޮފީ ނުބޯ މީހުނަށް ވެސްް މިހާރު މި "ޑަލްގޯނާ" ކޮފީ އެއް އެނގޭނެ އެވެ. މުޅި ދުނިޔެ އައިސޮލޭޝަންގައި އޮތްއިރު ސޯޝަލް މީޑިއާ ފުރާލީ މި ކޮފީ ތަށިންނެވެ. ކިރު ތައްޓެއްގެ މައްޗަށް ކޮފީ ފޮނުގަނޑެއް އަޅާލައިގެނެވެ. އެކަމަކު ބަލާލަން ވެސް، ފޮޓޯއެއް ނަގާލަން ވެސް ވަރަށް ފުރިހަމަ އެވެ.\nކޮވިޑް-19 އާއެކު ގޭ ބަންދު ޗެެލެންޖްތަަކުގެ ރަހަ ހެޔޮވަރު ކޮށްލި އެކައްޗަަށް މި ކޮފީތަށި ވެސް ވެފައި ވެއެވެ. ރާއްޖެ ބަދިގެތަކަށް ވެސް އައިސް އެންމެންގެ އިންސްޓަގްރާމުންނާއި ފޭސްބުކް އަދި ވައިބާގައި ވެސް މިކަހަލަ ކޮފީތައްޓެއް ހަދާފައި ފޮޓޯ ނަގައި ހިއްސާ ކުރެ އެވެ. އެކަމާ ހިތްހަމަ ނުޖެހި ބައެއް މީހުން، އަދިވެސް "ތި ޑަލްގޯނާ ކޮފީ ގިރަނީހޭ؟" އަހައި މަލާމާތެއްވެސް ކުރެ އެވެ. އެކަމަކު، އެންމެން މި ކޮފީ ބޯން މިއުޅެނީ ކީއްވެ ހެއްޔެވެ؟\nފުރަތަމަ ކަމަކަށް، ކޮފީއަކީ ބައެއް ދިވެހިންނަށް އެއާ ނުލާ ނޫޅެވޭނެ ވަރުގެ އެއްޗެކެވެ. ބޭރަށް ކޮފީބޯން ނުދެވޭތީ ގޭގައި ތައްޔާރު ކުރާ ކޮފީތަށި ތަފާތު ވާން އެބަ ޖެހެ އެވެ. މި ކޮފީގެ އަވައިގައި އެތައް ބަޔަކު ޖެހުނީ ކޮފީ ތަށި ގިރާ ނިންމާލުމުން ހުންނަ ގޮތް ރީތި ވެފައި ފޮޓޯތައް ވެސް ރީތި ކޮށްދޭތީ އެވެ. ޕާފެކްޓް އިންސްޓަގްރާމް ޝޮޓް އެކެވެ!\nސައުތު ކޮރެއާގެ އުފެއްދުމެއްގެ ގޮތުގައި ބައެއް މީހުން ބުނާ މި "ޑަލްގޯނާ ކޮފީ" ހަދަނީ ވަކި ތަފާތު އެއްޗެއް ބޭނުން ކޮށްގެނެއް ނޫނެވެ. ދެތިން އިންގްރީޑިއަންޓުން މި ކޮފީ ތައްޔާރު ކުރެވޭނެ އެވެ.\nސޯޝަލް މީޑިއާގައި ބޭރުގެ ތަރިންވެސް ދަނީ މި ކޮފީ ގިރާ މަންޒަރުތައް ހިއްސާ ކުރަަމުން\nމި ކޮފީ އަށް ބޭނުންވަނީ\nދެ ސަަމްސާ ކޮފީ\nދެ ސަމުސާ ހަކުރު\nކޮފީ ހަދާނެ ގޮތަކީ، ބޯތައްޓެއްގައި ކޮފީއާއެކު ހަކުރު އެއްކޮށް، އޭގެ ތެރެއަށް ދެ ސަމްސާ ހޫނު ފެން އެޅުމަށްފަހު ގިރާލާނީ އެވެ. ސަމްސަލަކުން ނޫނީ ހޭންޑް މިކްސަރެއް ވެސް މި ކަމަށް ބޭނުން ކުރެވިދާނެ އެވެ. ގިނަ އިރު ގިރައިގެން އޭގެ ފޮނުގަނޑު ބޮޑު ކުރެވޭނެ އެވެ. ފޮނި ކާއެއްޗެހީގައި ބޭނުންކުރާ ވިޕް ކްރީމް ހުންނަ ޓެކްސްޗާ އަންނަން ދެނެވެ.\nއެއަށްފަހު ހޫނު ނުވަތަ ފިނި ކިރުތައްޓަކަށް ކޮފީ ފޮނުގަނޑު އަޅާނީ އެވެ. މައްޗަށް ފުނޑުކޮށްފަައި ހުރި ކޮފީ ކޮޅެއް އަޅައި އިތުރަށް ރީތިވެސް ކޮށްލެވިދާނެ އެވެ. މިއީ އެހާވެސް ސިމްޕަލް ކޮފީ އެކެވެ.\nރެސިޕީ ތަފާތު ކޮށްލުމުގެ ގޮތުން، ބައެއް މީހުން ކޮފީގެ ބަދަލުގައި މައިލޯ ވެސް އެބަ ބޭނުން ކުރެ އެވެ. މައިލޯ ޑްރިންކް އަކަށްވެސް ހެދިދާނެ އެވެ. މިއީ "ކަރަންޓީނު ފުޑްސް" ގެ ލިސްޓަށް އިތުރު ކޮށްލެވޭނެ އެއްޗެކެވެ. "ޑަލްގޯނާ" ކޮފީ ތައްޔާރު ނުކުރާ މީހުން މި ކޮފީ ހެދޭތޯ އަޅެ ބަލައިބަލާށެވެ.